
Gospodina 


VLADIMIRA MAŽURANIĆA, 

koji nas je svekolike naučio cijeniti ustanove domaćega našega 
prava, koji je možda najtrajniju slavu rodjene nam hrvatske grude, 
slavu samosvojnih njenih kulturnih tvorevina u javnom i socijalnom 
životu, pronio daleko preko njezinih granica, moli da smije ovu 
svoju radnju okititi dičnim njegovim imenom 

za znak harnosti i poštov anja 


V. KRIŠKOVIĆ. 


O vaj je nacrt bio namijenjen zborniku naučnih radova, što ga 
je bila naumila izdati jedna naša kulturna ustanova o pe¬ 
desetoj obljetnici svoga osnutka. Kako je ta namisao ostala ne 
oživotvorena, izlazi sada napose nešto proširen i dopunjen. Ne 
misli, da bude iscrpna rasprava o kućnoj zadruzi i njenoj lite¬ 
raturi, koja danas već za sebe zaprema malu knjižnicu. Kuša, 
valjda prvi put u našoj knjizi, makar i samo u najglavnijim po¬ 
tezima, da sustavno prikaže njeno hrvatsko pravo. Obradjujući 
tu drevnu našu starinu i narodnu svetinju, hoće da i ovaj kul¬ 
turni list uvije u vijenac slave, kojom hrvatski narod vjenča 
prvi najsnažniji izražaj samosvojnoga svoga bića i spomen pr¬ 
voga svoga kralja s njegovim dvorskim dostojanstvima i tada 
u ovim stranama nevidjenom kopnenom i pomorskom silom. 

Jer što je Hrvatu kralj Tomislav i njegov spomen — o 
tome neka umukne sinovlji osjećaj pa prihvati riječ brat Čeh 
Lubor Niederle („Manuel de l’antiquite slave“, p. 92, 94): „L’em- 
pire des Croates se fortifie rapidement, son histoire glorieuse 
commence des le IX e siecle. — Le noyau de la nation croate, 
etabli entre la Kulpa, le Vrbas et la Cetinja, constituait des le 
X e siecle une unite nombreuse, torte et belliqueuse. L’histoire 
nous fournit a cet egard une serie de temoignages; et Con- 
stantin evalue la puissance militaire des Croates chretiens a 
160.000 soldats et 180 navires. Cette force des Croates et la 
position territoriale avantageuse, qu’ils occupaient sur le golfe 
du Quarnero, position facilitant leurs relations avec les vieilles 
civilisations de l’Italie et de Byzance, leur liberation relative- 
rnent precoce du joug des Avvars, tout ćela devait favoriser l’ex- 
pansion rapide des Croates et leur permettre d’ettendre assez vite 
leur empire sur les tribus slaves voisines d’Istrie, de Pannonie 
et de Bosnie. Au X e .siecle, le roi croate Tomislav (904—928) 


VI 


apparait comme le maitre effectif đes regions de la Save, du 
Primorje, de la Bosnie et de la Dalmatie" — „Carstvo Hrvata 
brzo ojačava, njegova slavna povijest počinje se od devetoga 
stoljeća. — Jezgra naroda hrvatskoga, što je sjedjela izmedju 
Kupe, Vrbasa i Cetine, sačinjavala je od desetoga stoljeća za¬ 
jednicu brojnu, snažnu i ratobornu. Povijest nam, što se toga 
tiče, daje mnogobrojnih dokaza, a Konstantin Porfirogeneta u 
svome djelu „de administrando imperio 11 31. cijeni vojničku silu 
kršćana Hrvata na 160.000 momaka i 180 brodova. Ta sila Hr¬ 
vata i zgodni geografski položaj, što su ga zauzimali na zalivu 
Kvarnerskom, a položaj, koji im je olakšavao veze sa starim 
civilizacijama Italije i Bizanta, njihovo razmjerno rano oslobo- 
djenje od jarma avarskoga — sve je to za cijelo uskoravalo 
naglo širenje Hrvata i pomoglo im, da su dosta brzo protegnuli 
svoje carstvo na susjedna slavenska plemena Istre, Panonije i 
Bosne. U desetom stoljeću kralj hrvatski Tomislav (904—928) 
bijaše u istinu pravi gospodar krajeva oko Save, Primorja, Bosne 
i Dalmacije". 

Kralju, za kojega oskudni i kratki ljetopisi onoga doba 
pa i svi pozniji ljetopisci i današnji domaći i strani historici u 
jedan glas govore, da je sabrao hrvatsku zemlju, neka je i ovaj 
smjerni poklon! 

U Zagrebu, travnja 1925. 

V. K. 

Pristup. 1 

Obitelj prva socijalna pojava. Brak i njegovi oblici. Obiteljski 
sustavi. Matrijarhat, Patrijarhat i kućna zadruga. 

Postanak. 8 


Naziv. Kolektivna gospodarstvena jedinica i komunistička zajed¬ 
nica. Iskon zadruge. Naseljavanje u germanskih plemena. U Kelta. Sla¬ 
veni i njihova plemena. Baština. Ruski mir. Sveslavenska teorija. Ana¬ 
cionalni karakter zadruge. Stojan Novaković. Strohal. Zajednička crta 
indoevropskih naroda. 

Pozitivnopravni razvitak.21 

Množina hrvatskih zakona o zadrugama. Urbarski i krajiški voj¬ 
nički sustav. Agrarna politika liberalna i socijalna. Dvojaki razvitak 
pozitivnoga prava. Bivše gradjansko područje. Bivše krajiško područje. 
Uspjesi. Nedostaci zakona. Zadruga historijska ustanova i današnji in- 
dividualistični pravac. Sadašnji zakon od 9. svibnja 1889. i njegovi soci- 
jalnopolitički ciljevi. 

Zakonski pojam i pravna priroda.51 

Zakonski pojam. Nebitno: množina osoba, srodstvo, kućegospo- 
dar. Pravna priroda zadruge. Nije juristična osoba pandektarnoga prava. 

Ni općega gradjanskoga zakonika. Ni ,,Genossenschaft“. Ni gradjansko- 
pravna zajednica. Razlika od juristične osobe i socijeteta. Stara hr¬ 
vatska zajednica. Baština. „Skupna ruka“ njemačkoga prava. Naša i- 
germanska zajednica u obiteljskom, obrtnom, trgovačkom, pomorskom, 
javnom pravu. Na njoj osnovan bivši hrvatsko-ugarski državnopravni 
odnos. Općina. Župa. Zadruga i danas historijska naša zajednica. Njena 
publicistička strana. 

Članovi • .. . 

Pračlanovi i njihovi sljednici. Vanbračna djeca. Udate žene i pri- 
ženjenici. Uzadruženje. Istup. Odricanje. Lična pravna i djelatna spo¬ 
sobnost zadrugara u sustavu privatnoga prava. 

Organizacija.. . 

Ovlaštenje. Dob. Spol. Predstavnik obitelji. Njegova prava. Ak¬ 
tivno diobno pravo. Dioba zadruge. U bivšem gradjanskom i krajiškom 
području. Nepravi članovi. Odsutnici. Kućegospodar. Ime zadruge i pre¬ 
zime njenih članova. Zaglavak. Praksa. 


A ko se u području imovinskoga prava svejednako goni i pre- 
pire, koja je svojina starija, kolektivna, skupna ili individu¬ 
alna, pojedinačna, pa koja je ustanova u odnosu čovjeka spram 
prirode i spoljašnjih ekonomskih dobara prvobitna, sustav obi¬ 
teljskoga i plemenskoga vlasništva ili misao, što je ko zaradio, 
ulovio i oteo, da to samo njemu pripada — a ono se, što se 
tiče područja obiteljskoga prava s izuzetkom Herberta Spen- 
cera, Lubbocka i njihovih pristalica u Engleskoj i Nje¬ 
mačkoj uzima gotovo općeno, da se je čovječanstvo iznajprije 
razvilo u skupu, a pojedinac se čovjek polagano i postepeno 
isticao iz toga skupa. Isprva je svak sa svim svojim bitkom 
prikovan za obitelj, ona ga brani i plaća za nj, kad počini koje 
kažnjivo djelo, ona jedina opći s drugim obiteljima, pojedinac 
je bespravan i nemoćan. Od toga obiteljskoga sustava nastao 
je, kako Kohler misli, i iskonski oblik braka, brak po obi- 
teljskirn skupinama. Muževi jedne obiteljske skupine žene se 
ženama druge skupine, od koje se muževi opet žene ženama 
prve, ali ne pojedinačno već skupno tako, te nijedan nema po¬ 
sebne svoje žene, već svak ima pravo na svaku ženu, što se 
je obitelji priudala. Iz toga skupnoga razvio se je onda poje¬ 
dinačni brak, koji u pojedinih naroda zadobija prerazne oblike. 
Da spomenemo samo ponajglavnije. Najstariji taki oblik čini 
se da je poliandrija, višečoestvo, u naroda, gdje se obično 
ženska djeca ubijaju a obitelj uzdrži na životu i othrani samo 
jednu djevojku, kako je gotovo svagda u najsiromašnijih na¬ 
roda, u raznih plemena indijskih, Singaleza i plemena oko Hi¬ 
malaje. S višečoestvom je srodan brak, gdje žena obredi više 
muževa tako te jedno vrijeme ima samo jednoga čovjeka, ali 
ga na priliku svaki treći mjesec mijenja, kako je to u nekih 
plemena južne Indije. U islamskom svijetu opet na daleko se 

raširila poligaraija, višeženstvo, a i tu samo u imućnih živalja 
i redovno nigda u čitavom narodu, dok su narodi kulturnoga 
zapada i Židovi prigrlili monogamiju, jednočoestvo i ženstvo, a 
ovi drugi s inačicom, valjda preuzetom iz prava indijskoga, tako 
zvana leviratskoga braka, gdje je najbliži srodnik pozvan da 
udovi pokojnika bez djece „probudi sjeme". Uzimajući s druge 
strane brak može da bude endogamija ili eksogamija. U prve 
uzima se žena samo iz srodstva, kako je na priliku u Perzijaca, 
gdje su muž i žena redovno iz iste obitelji, a često i bratučedi. 
U druge se. srodnici nigda ne žene. Ta se razlika kadšto i tako 
razumijeva, da se u,endogamije bez ikaka obzira na srodstvo 
ljudi žene iz istoga sela, a u eksogamije samo iz drugih prije- 
djela, kako je to u nekih indijskih plemena južne Amerike. 

Što je kultura dalje napredovala i ljudima olakšala krutu 
nuždu bitka i prinudu izokolnih prilika, počinje etika da utječe 
u njihove osjećaje i običaje, a sa sve većim razvitkom etičkim 
javljaju se oblici braka, što hoće mistički da oživotvore du¬ 
ševnu zajednicu obaju bračnih drugova. Isprva je to puštanje i 
miješanje krvi, u Japanaca trokratno ispijanje triju kupa, u In¬ 
dijaca miješanje pirinča. Poslije javlja se svešteničko vjenčanje 
na priliku u Indijaca, gdje brahmin vrši neke propisane obrede 
i čita neke svete rečenice, u Židova i evropskih naroda, gdje 
u kršćanskom svijetu nastaje dogma, da je ženidba sakramenat 
i čisto crkvena stvar. Ali dotjerana i savršena kultura ne pod¬ 
nosi te svešteničke ženidbe. U klasično svoje doba iznosi rimsko 
pravo zasadu, da je ženidba stvar privatne dispozicije, privatan 
ugovor, što se sklapa s privolom bračnih drugova. Consensus 
facit nuptias, ženidba biva privolom zaručnika. Oni od toga 
ugovora mogu da odustanu i rastave se kadgod hoće, a sve 
propise o ženidbi i njezinim učincima daje privatno pravo. Po¬ 
slije petnaest vijekova crkvenoga ženidbenopravnoga sustava, 
kad je crkva sama izdavala zakone za ženidbu i vršila sudo¬ 
vanje u ženidbenim stvarima, počinje u osamnaestom stoljeću 
utirati pute klasičnoj rimskoj ideji škola prirodnoga prava sa 
svojim zasadama, da je spolni saobraćaj prirodno pravo sva¬ 
koga čovjeka, da valja svakomu čovjeku priznati to pravo i 


zato ukloniti sve umjetne pravnom normom naredjene stege 
toga prirodnoga prava, bile te stege neslobodni stalež osobe 
ili ženidbene zapreke. Ta nauka kao da.je htjela brak zamije¬ 
niti slobodnim spolnim saobraćajem, slobodnom ljubavlju, pa 
raskinuti sve dosadašnje obiteljske veze. Nju prihvaća francuska 
revolucija da je oživotvori. Pravni položaj vanbračno rodjene 
djece sasvim se izjednačuje s djecom rodjenom u braku. Srednje- 
vjekovne stege, da se podanici i kmetovi ne smiju ženiti, uki¬ 
daju se. Tako pozivajući se na prirodu uskršava stara rimska 
ideja, da je sklapanje braka privatan ugovor zaručnika, ali samo 
država zvana je da uredi taj privatni ugovor. Ženidba je sada 
neki gradjanski odnos, gradjanski ugovor (contrat civil), pri¬ 
pada k području države, a samo vjenčanje upravni je akat. 
Tako je postao civilni brak konačni oblik braka savremena 
kulturnoga svijeta. 

Brakom se osniva obitelj, a obitelj je životni, socijalni 
odnos, koji je pretežno uredjen vjerom i moralom, a tek od 
česti pravom. Koliko pravo uredjuje obitelj, bit će taj poredak 
različit prema tome, po kakovu sustavu hoće da je uredi. A 
takih stalnih sustava obiteljskoga poretka ima u glavnom tri: 
matrijarhat, maternitet, materinstvo — patrijarhat, paternitet, 
očinstvo i naša kućna zadruga. U novije doba tvrdilo se je 
doduše više puta, da ne treba ni obitelji ni takih stalnih njenih 
sustava, a da ih u istinu svagda nije ni bilo, već da je u sva¬ 
koga naroda vladao ponajprije heterizam, promiskuitet, stanje 
bez obitelji, sasvim slobodna ljubav. Nu dosele barem nijesu 
mogli da iznesu nikaka pouzdana dokaza, da je u ikoga naroda 
igda bilo takoga u istinu ničim nevezana mješovita spolnoga 
saobraćaja. 

Matrijarhatom zovu onaj obiteljskopravni poredak, gdje 
dijete nije ni u kakom pravnom srodstvu s ocem, već samo 
s materom i s onim osobama, što s materom imadu zajedničku 
mater. Otac nije gospodar u kući, u istinu i ne pripada kući, a 
ako je u opće koja muška glava u kući, to je brat matere, onaj 
brat, što s materom ima istu mater. Na prvi mah čini se kao 
da je taj obiteljskopravni poredak bio u svih naroda prvobitan, 

jer preteže u prirodi a naročito u životinjskom carstvu. Pa odista 
otkako je Bachofen („Das Muterrecht" 1861.) iznio tu teoriju 
o materinstvu, a Mac Lennan, Lewis Morgan („Ancient 
society“ 1877.) i drugi dalje je razložili i dotjerali, rasprostra- 
nila se je brzo širom svega svijeta, a socijalisti je namah listom 
prigrliše objeručke. Sasvim prirodno, jer u njihovu nastojanju, 
kako bi porušili sadašnju obitelj, jednu od osnovnih ustanova 
savremena pravnoga i socijalnoga poretka, maternja obitelj nije 
im se ni iz daleka vidjela onako strogo uredjena veza kao 
očinska. U one prve nema toliko autoriteta i zapta kao u ove 
druge. Po toj teoriji vladalo je materinstvo čovječanstvom ne¬ 
koliko stoljeća. To je, kako oni kažu, neki prelazni stepen sviju 
naroda, iz kojega se je tek razvio sustav očinski, jer je mate¬ 
rinstvo prirodno nastalo iz prvobitnoga slobodnoga mješovitoga 
spolnoga saobraćaja. Matrijarhata ima doduše i danas u nekih 
neznatnih divljih plemena, ali toj teoriji nije još pošlo za rukom 
dokazati bjelodano, da se je matrijarhat igdje sam po sebi razvio 
u patrijarhat, ni da ga je igda bilo u arijskih naroda, za koje 
je naprotiv izvjesno, da je u njih od iskona bilo očinstvo. Zato 
današnja nauka pretežno misli, da je prvobitni sustav obiteljski 
Patrijarhat, onaj poredak, gdje je dijete u prvom redu 
s ocem u pravnom odnosu srodstva. On je osnovan na gospod¬ 
stvu, na strogom poretku, na podredjenosti. Muž je gospodar 
žene, djece, robova, sluga, u opće družine. Njemu isprva pri¬ 
pada ne samo žena nego i svaki njezin plod, makar i ne po¬ 
tječe od njega, i njezino dijete, s kojim se je trudna od dru¬ 
goga koga vjenčala, i dijete, što ga je u preljubu porodila. Zato 
ona znana poslovica „pater est quem nuptiae demonstrant", 
otac djeteta svagda je muž majke. Kasnije valja to pravilo samo 
za djecu rodjenu u braku, za onu, koja u istinu potječu od 
muža njihove matere. Taj tip obiteljski oštro se ističe u indo¬ 
evropskih i semitskih naroda, ali do sve svoje krajnje strogoće 
dotjerao se u starom rimskom pravu. U klasično njegovo doba 
a navlastito u doba zadnjih cezara bio je već znatno oslabio, 
dok mu kršćanska nauka nije oduzela tu strogoću i silu. Kr¬ 
šćanska ideja, najindividualističnija od svih vjera, što ih je 


igda bilo, u suštini je jednakost svih ljudi pred Bogom, a ta 
je ideja izjednačila pravni položaj žene i djece s položajem oca 
obitelji. Od žene i djece učinila je potpune pravne subjekte. 
Ona vlast, što ju je patrijarhat davao ocu obitelji spram žene i 
djece, pretvara se u pravo upravljati njihovom imovinom. Novo- 
vjeki gradjanski zakoni prihvaćaju doduše očinsku vlast, ali je 
stežu takim javnopravnim stegama i podredjuju tako strogom 
državnom nadzoru te je gotovo sasvim potisnuta u područje 
etike i morala. Novi njemački gradjanski zakonik proširuje ju 
na roditeljsku vlast, dok je savremena socijalizacija, moderna 
socijalna skrb gotovo ukida, prisvajajući sebi pravo, da dijete 
oduzme i ocu i obitelji kadgod to dječji i javni interesi ištu. 

Konačno je treći obiteljski sustav naša kućna zadruga. 
Zovemo je tako, da bismo je razlučili od zadruga iz drugih 
pravnih područja, naročito iz područja prava trgovačkoga i 
obrtnoga, prava na vodu pa i prava poljoprivrednoga, gdje su 
zadruge prozvali i „seljačkima 11 . Utjecaj kršćanske ideje, sve 
snažnija državna vlast i diferenciranje izmedju ljudi, što je po¬ 
rastom kulture sve veće dolazilo, odlučivali su sve više poje¬ 
dinačnu obitelj od više bratske i plemenske zajednice, dok je 
nijesu sasvim odijelili. Zato svaka pojedinačna obitelj osniva 
svoje zajedničko kućanstvo, gospodarstvenu zajednicu roditelja 
i djece, pa je tako po pravnom i socijalnom poretku u kulturi 
daleko dospjelih naroda kuća i ognjište, zajedničko živovanje i 
gospodarstvo samo jednoga muža, njegove žene i njihove po¬ 
rodice ponajglavniji temelj i prava i društva. Tu se dakle obitelj 
osnovana ženidbom i kućna zajednica sasvim podudaraju. Svaka 
pojedinačna obitelj — svoja kućna zajednica. To je obiteljski 
tip savremena kulturnoga svijeta i u gradjana i u seljaka. Ali 
ima slučajeva, osobito u naroda, što u kulturi nijesu tako da¬ 
leko doprli, gdje se samom ženidbom ne osniva i posebno ku¬ 
ćanstvo, gdje se žena udaje kao u čitavu roditeljsku kuću svoga 
muža, a muž oženivši se ženom ulazi u njezinu roditeljsku kuću, 
a da ne osnivaju svoga posebnoga kućanstva. Tu je kućna za¬ 
jednica šira od pojedinačne obitelji. Danas je najznamenitiji 
oblik ovake šire kućne zajednice naša kućna zadruga. U njoj 

žive više užih obitelji pod ravnanjem jednoga kućegospodara, 
a kad je broj duša za jednu kućnu zajednicu prevelik, istupa 
iz zadruge jedna ili više užih obitelji pa osniva novu zadrugu. 
U nas je i danas socijalni poredak pretežnoga broja seljaštva 
osnovan na kućnoj zadruzi. 

Očito je, da za taku kućnu zajednicu od više užih obitelji 
ne može da valja redovno gradjanskd obiteljsko i imovinsko 
pravo. Osim pravnih odnosa izmedju muža i žene, roditelja i 
djece jedne uže obitelji ima tu prirodno i pravnih odnosa te 
uže obitelji spram drugih pojedinaca i obitelji, što s njome žive 
u istoj kući i kod istoga ognjišta. Ako je obična gradjanska 
obitelj tek neka gospodarstvena zajednica roditelja i djece, a 
ono je ovaka kućna zadruga upravo osnova za organizaciju 
produkcije u kud i kamo većem opsegu. Ona je od iskona tip 
našega seljačkoga obiteljskoga poretka. Ali ona je ujedno i po- 
najglavnija, ako i nije jedina, organizacija našega seljačkoga 
gospodarstva. Ona je ponajvažnija naša agrarnopravna ustanova 
po tome, što je svejednako subjekat velika dijela našega se¬ 
ljačkoga zemljišnoga posjeda. Treba dakle svagda lučiti obi- 
teljskopravnu stranu zadruge od njezine agrarnopolitičke. Time 
se baš razlikuje od drugih isto tako važnih seljačkih zajednica 
našega domaćega prava, od zemljišnih zajednica i imovnih op¬ 
ćina bivše hrvatske Krajine. U ovih nema nikakih obiteljsko- 
pravnih odnosa izmedju ovlaštenika, pravoužitnika. One su čiste 
imovinskopravne, zemljoprivredne udruge, čiste agrarnopravne 
ustanove. Zadruga je naprotiv ne samo taka imovinska zajed¬ 
nica i agrarnopravna ustanova, nego i seljačka obiteljska usta¬ 
nova sa svojim posebnim obiteljskim pravom. 

Obzirući se od česti, koliko je to nužno, na ovu agrarno- 
političku stranu zadruge, jer se ona temeljito može da ispita i 
raspravi samo u vezi sa čitavim agrarnopravnim sustavom, uzeli 
smo ovdje u prvom redu da razložimo njezinu obiteljskopravnu 
stranu. Ona prva nije tako tipična, udesila se je prema gospo¬ 
darstvenoj i socijalnoj naobrazbi, što smo je dobijali od drugih 
naroda, dok je ova druga naša domaća, izvorna tvorevina. Toga 
radi idemo ponajprije da objasnimo zadrugu sa socijološke 


strane ili točnije, da u najkrupnijim crtama iznesemo njenu so¬ 
cijalnu historiju, zašto je i kako u nas nastala i sačuvala se do 
današnjega dana, pa njezin pozitivnopravni razvitak, kako je 
banska Hrvatska uočila njezin agrarnopolitički poziv i kušala, 
da je zakonom uredi i prisnuje na savremene kulturne i soci¬ 
jalne prilike. A onda da izložimo, kako joj je zakon odredio 
pojam, pa rastvorimo njezinu pravnu prirodu i odredimo joj 
mjesto u sustavu našega privatnoga i javnoga prava, nadalje 
pravni položaj, pravnu i djelatnu sposobnost njenih članova i 
konačno njenu organizaciju, kojom se odvaja od obične gra- 
djanske obitelji. 

Postanak. 

Nazivi „zadruga", „inokosna zadruga", gdje je u kući pre¬ 
ostala samo jedna uža obitelj, „inokoština", seljačka obitelj, što 
živi po općem gradjanskom pravu — ne potječu iz naroda. Ni¬ 
jedan hrvatski (ni srpski) pravni spomenik ne zna za ta imena. 
Na priliku poljički zakon (oko 1400. godine), koji još najviše 
radi o diobi negdašnje zajedničke baštine, samo luči (44) braću 
bližnju od davne, vrvne, plemenske pa za prve kaže, da im je 
„sve, doklegod se ne razdijele, zajedno, i dobro i zlo, i korist 
i šteta, i duzi, komu su dužni i ko je njima dužan, a kad se 
razdijele, svakomu svoj dio". Naziv „zadruga" unijela je u narod 
nauka i uredska praksa isto onako kao i naziv „država" za ono, 
što su prema latinskom „status" Talijani prozvali „stato", Fran¬ 
cuzi ,,etat“, Englezi „state", Nijemci „Staat" a Česi „stat". Do¬ 
maći naziv za taj pojam bio je naročito u banskoj Hrvatskoj 
„zemlja" prema magjarskom „orszag", jer je moderni naziv 
„allam" kovanica od „ali“, stajati. Zato naziv „zemaljski" sabor, 
„zemaljska" vlada u našem domaćem pravu znači za pravo dr¬ 
žavni sabor, državna vlada. Ni Magjari nijesu svoj sabor ni 
vladu, pa ni u zadnjoj kraljevoj zavjernici, inauguralnoj diplomi 
inako zvali. Narod je zvao zadrugu „kuća" (osobito u Crnojgori) 
,,hiža“. „skupščina" (u sjevernim stranama banske Hrvatske). 
Naziv ^„zadruga" javlja se u našoj knjizi tek oko polovine pro- 
šastoga stoljeća. Strohal misli, da je u banskoj Hrvatskoj tu riječ 
u tom smislu prvi stao upotrebljavati pokojni Franjo Žužel 
u „Gospodarskom listu" 1855. godine. Do tada se je zadruga 
u bivšem gradjanskom području zvala naprosto „patrijarhalnim 
životom". Hildburgshausen izvještava 1737. godine o bivšoj hr¬ 
vatskoj Krajini, da je čitava zemlja razdijeljena u neke tako 


zvane baštine (bastinnen) ili kućne zajednice, a da je svaka ba¬ 
ština dužna dati jednoga oboružana i odjevena čovjeka za go¬ 
spodsku službu (u Mažuranića „Prinosi za hrvatski pravno- 
povjesni rječnik" str. 48.). Pod „baštinama" misle se ovdje 
zadruge. 

Empirično, kao historijska činjenica pokazuje se zadruga, 
da je jedna ili više užih obitelji, što pod ravnanjem jednoga kuće- 
gospodara zajednički, nerazdijeljeno obradjuju i uživaju zem¬ 
ljište, na kome žive. Značajno je dakle njezino obilježje, da je 
skup krvnim srodstvom povezanih osoba, koje u zajednici za- 
radjuju i troše. Po tome je ona kolektivna gospodarstvena je¬ 
dinica, a osim toga i gospodarstvena organizacija, koja ne samo 
prikuplja sredstva, da udovolji ekonomskim potrebama svojih 
pripadnika, nego i sama preuzima i provodi to udovoljenje. 
Zato s pravom kaže Adolf Buchenberger („Agrarvvesen und 
Agrarpolitik"), da ne zna ni za jednu kolektivnu gospodarstvenu 
jedinicu, gdje bi kolektivistička organizacija bila tako oštro iz¬ 
ražena kao baš u zadruzi. Tek komunistička država, koja vodi 
i ravna svukoliku produkciju i konsumciju svojih gradjatia, bila 
bi taka krajnja tvorevina tako zajedničkoga gospodarstva. 

Gdje je iskon zadruge, kako je i kada nastala i razvila 
se ta osobita vrsta seljačke obitelji i poljoprivredne zajednice', 
to pitanje nije nauka ni danas izvela na čistac. A nije zato, jer 
je isprepleteno s onim tako grdno osporenim glavnim pitanjem, 
je li iza stalnoga naseljavanja — jer je prije toga časa zajed¬ 
nica hatara (Gemarkung) u svih naroda bez razlike nesumnjiva, 
pošto inače nije ni moguće — prvobitni tip svojine oranica, 
livada i šuma bio skupno ili pojedinačno vlasništvo? Je li se 
naseljavanje, prvo i stalno uzimanje zemljišta u svoju vlast, u 
svih naroda izvršilo jednolično, po istim pravilima, ili različito, 
po individualnim svojstvima toga naroda, po njegovim kultur¬ 
nim, političkim i gospodarstvenim osobinama? Naročito, je li 
prvobitni zajednički (kolektivni) zemljišni posjed poslije stalnoga 
naseljavanja isključiva osobina nekoga naroda, ili je to neki 
odredjeni kulturni stepen, što ga kraće ili duže vrijeme moraju 
da prodju svi narodi, koji se stalno nasele i pregnu za višom 

kulturom? Ovo zadnje mišljenje iznose Roscher, Haussen, La~ 
veleye, a pobijaju ga za područje njemačkoga prava Briesen,. 
Lamprecht, Hildebrand. A tako su se u svima tim pitanjima i 
mišljenja Fustel de Coulangesa, Seebohma, Sumner-Mainea, Sin- 
kovića, našega Strohala i tolikih nebrojenih drugih nemilo ukr¬ 
štala. Naučenjak, koji je u toj stvari iznio na javu najviše vrela 
i prvi najopsežnije obradio svu tu nedoglednu gradju, bijaše 
berlinski profesor August Meitzen (u svome djelu: „Siede- 
lung und Agrarvvesen der Westgermanen und Ostgermanen, der 
Kelten, Romer, Finen und Slaven", 1895.). Raspravljajući o tome 
van reda mučnom, svejednako neistraženom i zamršenom pi¬ 
tanju udario je pored svih tih nebrojenih razrožnih mišljenja 
nekako srednjim putem, a bit će najpriličnije, da i mi za njim 
podjemo na tome putu. Tako ćemo najbolje izložiti čitavi spor.. 

Pojedini nam jezici zasvjedočavaju, da su svi indoevropski 
narodi, što su se ovamo doselili, već u staroj svojoj domaji: 
znali, kako se ore, sije žito, melje, če, kuje, timari stoka i gaje 
druge domaće životinje. Znamo, da su već tada živjeli u sre- 
djenim bračnim i obiteljskim odnosima, da su ih vodili kne¬ 
zovi i suci, da su svoje nove stanove zaposjeli po plemenima, 
razvrstanim u obitelji i srodstva, pod vodstvom plemenskih 
starješina pa se razdijelili po srezovima. Po svoj prilici ostali 
su nomadi tako dugo, dok ih nestašica prostora i gubitak stada 
nijesu prinudili na stalno boravište. Ali razlika, kako su se i 
kojim načinom na svome zemljištu prvi put stalno naselili, jako 
je znatna i očito nacijonalna. 

U germanskih plemena nema jasnih tragova kakove prvo¬ 
bitne zemljišne porodične zajednice, već se namah od prvoga 
naseljavanja pojedinačne obitelji javlja individualno vlasničtvo 
i potpuna gospodarstvena samostalnost njezina oca na zapo¬ 
sjednutom zemljištu. (Drugi to dašto odrešito poriču). Naprotiv 
u Kelta (u Irskoj, Škotskoj i Walesu) i u Slavena bio je prvi 
oblik zemljišnoga vlasništva kolektivan. Tu bijaše opet jedna 
bitna razlika izmedju njih. U Kelta je ta zajednica, taj kolektivni 
subjekat, kojemu pripada zemljište, ,,clan“, čitavo pleme, svi 
srodnici, koji misle da potječu od istoga praoca i svikolici 


imadu isto ime, pod ravnanjem jednoga starješine s očinskom 
vlasti, birana od najuglednijih obitelji toga plemena. Ostatak 
srezova pojedinih plemena u Irskoj sadašnje su njezine grofovije 
i baronije. Sama plemena vrstala su se po vlasti i ugledu, jer 
samo starješine nekih najodličnijih bili su naizmjence kraljevi 
i potkraljevi ostrva. Unutar pojedinih plemena njegovi su čla¬ 
novi suvlasnici svega zemljišta. Niko ne može nasljedstvom po¬ 
stati samovlasnikom kojega dijela plemenštine, već je svakomu 
dodijeljena na uživanje primjerena količina zemljišta. Sinovi 
naslijedili bi samo pokretnu imovinu svoga oca, vanbračni je¬ 
dnako kao i bračni, a svaki ,,clan“ bio je dužan plaćati daće i 
„davati ručne i vozne težake",, da bi se podmirile javne potrebe, 
javne gradnje, rat i izdržavanje starješine i njegovih činovnika. 

I Slaveni su doduše isprva u plemenskim skupinama skupno 
zaposjeli neke prilično prostrane krajeve. I u njih je pojam 
plemena prilično jednak keltskom. Tako na priliku naš poljički 
zakon zove take plemenske skupine „vrve", a njihovo' zemljište 
,,plemenština“. To kao da su plemenskom vezom povezani davno 
razdijeljeni dionici zajedničke negdašnje baštine, od koje su 
neka zemljišta (gaji, luzi, šume, pašnjaci, livade i t. d.) ostala 
nepodijeljena. U banskoj Hrvatskoj ima historijskih ostataka 
„bratstva" ili „plemena", od kojih su članovi već podijelili svoju 
baštinu izmedju sebe, ali svejednako stoje pod upravom zajed¬ 
ničkoga starješine svoga roda i skupno uživaju one česti svoga 
zemljišnoga posjeda, što ga još nijesu razdijelili. Bogišić spo¬ 
minje u svome „Zborniku sadašnjih pravnih običaja u južnih 
Slovjena", da taka bratstva i plemena postoje i danas u Herce¬ 
govini, Crnojgori i kotorskom okružju. Više porodica, koje po¬ 
tječu od istoga praoca, tvore bratstvo, a više takih bratstva na 
nekom teritoriju tvore pleme. Uz moralnu solidarnost imadu 
bratstva i plemena zajedničke pašnjake i dubrave, dakle zajed¬ 
ničku imovinu, koja je ostatak stare plemenštine. Poznate sla¬ 
venske „plemenštine" opsezale šu do stotine četvornih milja. 
Kao u Kelta i tu se pod vodstvom starješina svakomu plemenu 
odredjuje zemljište, gdje da se nastani, a ugled i broj ple¬ 
menske braće odlučit će hoće li ga dopasti bolji ili lošiji kraj. 

Ali ta plemena, koliko ih nije razjurila tudjinska sila, do¬ 
maća nesloga i despocija boljara, u svih Slavena pa i u Hrvata 
kao da nijesu mogla da zadobiju onako čvrstu unutrašnju orga¬ 
nizaciju kao u Kelta. Vrv, bratstvo, pleme s jedne strane, a kućna 
zajednica s druge strane brzo se razilaze. Pojedinačne obitelji, 
ma da i obuhvataju više loza sa svojim porodicama, trajno sebi 
prisvajaju većinom omanje česti plemenštine i uzimaju ih za 
svoje nasljedno porodično dobro, za baštinu. U Slavena nije 
se dakle nigda pojedinačno vlasništvo odijelilo od zajedničkoga 
zemljišnoga posjeda naseljenika. Od te pojedinačne obitelji za¬ 
posjednuto zemljište ne dijeli se njenim članovima, već ga či¬ 
tava obitelj kao kućna zadruga zajednički i nerazdijeljeno obra- 
djuje pod ravnanjem jednoga kućegospodara, koji je starješina 
u zadruzi, nalaže svakomu zadrugaru što mu je svaki dan raditi, 
sprema i čuva poljsko orudje i nepotrošene životne namirnice, 
vrši sva prava očinske vlasti, a sve sporazumno s ostalim čla¬ 
novima zadruge, koji ga mogu svrgnuti i na njegovo mjesto 
drugoga izabrati za svoga starješinu. Kad je broj oženjenih za¬ 
drugara prevelik, da živi kod jednoga ognjišta, dijele se, osnivaju 
se nove zadruge pa tvore selo. Zato se u Slavena mnoga naselja 
zovu po patronimicima, koji su postali od imena poznata praoca, 
a valjda s istoga razloga kadšto čitava sela, kao što je i danas 
u Rusiji, tjeraju isti zanat. Ima sela samih košarača, kolara, 
postolara, lončara, kovača i t. d. To nasljedno porodično dobro, 
ta baština, to je iskon zadruge, koja je negda u svih Slavena 
bez razlike postojala, a u južnih Slavena, u banskoj Hrvatskoj, 
Srbiji, Bosni i Hercegovini, Bugarskoj ostala do današnjega dana, 
makar su oni zaposjeli staru kulturnu zemlju keltsku, rimsku i 
ilirsku. 

Pored zadruge ima još jedan praslavenski prvobitni oblik 
kolektivnoga vlasničtva zemljišnoga, koji se je po svoj prilici 
razvio iz zadruge. Toga se mišljenja uz mnoge slovenske na- 
učenjake drži i Nijemac Haxthausen — dok drugi kažu, da mu 
se jasni tragovi današnje organizacije razbiru tek od početka 
sedamnaestoga stoljeća, kad je Boris Godunov seljacima za¬ 
branio, da poradi općene gladi ne smiju otići iz svoga sela. 


prikovao ih za grudu, predao ih vlasti vlastelina pa njih i robove 
učinio nevoljnicima. To je ruski mir, kolektivno vlasništvo op¬ 
ćinskoga zemljišta. ,,Mir“ znači ruski svemir, svijet, zatim skup¬ 
štinu onih, koji u selu imadu pravo glasa, a konačno tako zvanu 
„obščinu", seljačku zemljišnu zajednicu, o kojoj se ovdje govori. 
Nevoljnici, seljaci podanici na nekom zemljištu vlastelinskom 
tvorili su za sebe zemljišnu općinu. To je zemljište po narodnoj 
pravnoj svijesti od iskona zajedničko vlasništvo svih seljaka. 
Ali vlastelin mogao je po svojoj volji u tu općinu naseliti druge 
duše, a sadašnje iz nje ukloniti. Općinsko se zemljište zajed¬ 
nički ne obradjuje, već se u nekoj izmjeri daje pojedinim poro¬ 
dicama na uživanje, i to po broju odraslih otaca obitelji i mu¬ 
ških duša, što u porodici žive. No kako čitava općina solidarno 
jamči vlastelinu za sva podanička podavanja i državi za glava¬ 
rinu, ne daje se zemljište pojedinim porodicama za svagda, nego 
samo do nove podjele općinskog zemljišta, koja se obavlja kod 
svakoga novoga poreznoga propisa ili kad je broj otaca obitelji 
i muških duša u kojoj porodici tako narastao, da joj dodijeljeno 
zemljište ne dostaje za prehranu. Kad je u Rusiji carskim mani¬ 
festom od 19. veljače 1861. općeno, a na carskim domenama 
1866. podložništvo ukinuto bilo, nije seljačko zemljište kao u 
nas pripalo u vlasništvo seljacima već općinama, da bi se tako 
mir i dalje sačuvao, jer se je u njemu vidjela prastara narodna 
ustanova i jaka zaštita protiv osiromašenja seljaštva. No te op¬ 
ćine medjuto vlasne su i odrediti, da se to općinsko zemljište 
trajno podijeli medju općinare, pa su se tom ovlasti većinom 
i poslužile, jer se je pokazalo, da snažniji razvitak poljoprivredne 
kulture i ekonomski napredak pojedinih gospodara ne podnosi 
take stege. Tako tamo nestaje mira baš kao u nas zadruga. Ruski 
je mir dakle periodična podjela općinskoga zemljišta medju op¬ 
ćinare, a po svojoj prirodi mnogo je bliži keltskomu ,,clanu“ 
nego našoj zadruzi. 

Upirući se na tu većinom prihvaćenu teoriju o prvobitnom 
naseljavanju Slavena, izniklo je mišljenje, da je naša zadruga 
prastara, praslavenska i sveslavenska ustanova. Osobito otkako 
je jedan od novijih slavenskih pravnih historika i agrarnoprav- 

nih pisaca, praški profesor Karei Kadlec iznio dokaze, da je za¬ 
druga nekoć postojala u svih Slavena, naročito u Čeha, Poljaka i 
Rusa, prije nego se je razvila kneževska vlast, makar je danas ima 
samo u južnih Slavena. Da je zadruga specifično naša domaća 
prastara agrarnopravna ustanova, nastala daleko prije srednje- 
vjekovne feudalne države — to mišljenje danas u nas i slaven¬ 
skom svijetu općeno prihvaćeno. Uza nj su pristali Bogišić, 
Mil. Marko vic, Balzer, Bogoslavski, Smirnov i drugi. 
Prvi naš domaći historik Rački dokazuje u znanom svom djelu 
„Nutarnjost Hrvatske prije dvanaestoga stoljeća", da su u Hr¬ 
vatskoj postojale zadruge već prije dvanaestoga stoljeća. Ističe, 
kako u našim starim spomenicima ima jako puno slučajeva, da 
više njih zajedno raspolaže nekretninama, da se spominje suvla- 
šmštvo, pa u svakom takom suvlasništvu vidi zadrugu, premda 
se ni iz čega ne razbira, da bi ti suvlasnici živjeli u zajedničkom 
kućanstvu pod upravom jednoga izabranog a inače ravnoprav¬ 
noga kućegospodara. Rački i naš najbolji znalac hrvatske pravne 
historije Vladimir Mažuranić (u svojim „Prinosima") razlažu, 
da je ustanova zadruge skroz na skroz prožeta konstitucijonim 
duhom, da su Hrvati baš u zadružnom obiteljskom životu od¬ 
gojeni u ustavnoj svijesti i da su tu svijest i u državni život 
unosili još prije, nego li su drugi narodi imali ustavnu formu 
vladavine. Kućegospodar zastupao je zadrugu u župskim skup¬ 
štinama, jer je više zadruga tvorilo bratstvo, pleme, nastanjeno 
u jednoj župi, kojoj je najviši organ župska skupština a izvršni 
njezin organ župan. Više župa tvorilo je opet državu, kojom 
su vladali vijeće i sabor, pravo narodno predstavništvo, u koje 
su pojedina bratstva (plemena) birala svoje zastupnike. Izvršni 
organ države bio je kralj, kojega je to narodno predstavništvo 
biralo, ali je njegova vlast bila ograničena voljom naroda, pri¬ 
volom i vijeća i sabora, jer je i kralj bio ravnopravan brat svima 
članovima toga narodnog predstavništva, kao što je župan bio 
ravnopravan brat župske skupštine, a kućegospodar ravnopravan 
brat ostalim zadrugarima. 

. Pa tak ° i e naš svi J et °bikao u zadruzi vidjeti svoj pra¬ 
stari čisti, nijednim tudjinskim pravom nenatrunjeni obiteljski 


tip i najoštriji izražaj slavenskoga historijskoga kolektivnoga 
agrarnoga reda. To se misli reći, kad se kaže, da je zadruga 
naša „patrijarhalna veza", premda su patrijarhat i zadruga dvije 
sasvim različite stvari. Pod „patrijarhalnom" razumijevala se 
starodrevna porodična veza. A odatle potječe i tendencija, da 
se ta starodrevna naša ustanova pošto poto uzdrži, da se dioba 
zadruga, ako i ne posve zabrani, a ono znatno otešča, što više, 
javljaju se zahtjevi, da se ne samo ona uža obitelj, što je sama 
preostala na zadružnom selištu, tako zvana „inokosna" zadruga, 
kod koje je prestao prvobitni razlog zadružne veze, tom vezom 
i dalje što čvršće organizuje, nego da se i „inokoština", seljačka 
uža obitelj, koja ne živi u zadruzi, zakonom obrati u zadrugu, jer 
će tako biti osnova novih zadruga (Badaj, Strohal). I dopu¬ 
stivši, da je taki naš specifični historijski kolektivni agrarni red 
negda općeno postojao, ta tendencija pušta s vida elementarnu 
■ekonomsku istinu, da organizacija produkcije ne biva po nekom 
historijskom izgledu, već da se udešava po gospodarskim pri¬ 
likama. Hoće li zadruga da ne izgubi svoj raison d’etre, treba 
da bude uredjena, ne možda po načelu konzervativnom, već po 
načelu produktivnom, da ne bude prepona onoj radnoj snazi, 
koja bi, riješena zadružne veze, u drugom području našla bolje 
privrede nego u ograničenom zadružnom kućanstvu. 

U ostalom to mišljenje, da je naša zadruga izvadjena baš 
iz duše i genija našega naroda, teško da će moći obastati pored 
novih socijoloških istraživanja, koje odlučno protiv toga zbore. 
Već i našemu svijetu dobro znani belgijski naučenjak i Stross- 
mayerov prijatelj Emile de Laveleye, što je našu zadrugu vidio 
i proučio u Djakovštini, pa ju prvi od svih neslavenskih pisaca 
potanje prikazao u svome glasovitom djelu ,,De la propriete 
et de ses formes primitives" (O vlasništvu i njegovim prvobitnim 
oblicima), spominje, da je i u Francuskoj u srednjem vijeku 
bilo takih baš na vlas jednakih kućnih zadruga, communautes, 
da su te zadruge potrajale sve do velike revolucije, a da su 
bile nastale u povodu feudalnoga sustava. Zemaljski gospodin 
da je imao ošasno pravo na zemljište kmeta, a zemljište inokosna 
kmeta (kmeta bez ukućana) da bi poslije njegove smrti pripalo 

zemaljskom gospodinu. To ošasno pravo zemaljskoga gospodina 
da bi upravo prinudilo njegove kmetove na zadružni život, jer 
kad bi kmet živio u zadruzi, ne bi mu imovina poslije njegove 
smrti pripala zemaljskom gospodinu, nego bi zadruga bez pre¬ 
kida ostala vlasnicom njegove ostavine. S toga da je zadruga 
seljaku bila jedino sredstvo skupljanja kapitala, a ujedno i jedini 
način, da je mogao vršiti tegotna i silna podanička podavanja 
i uzdržati se pored tolikih velikih ratova. S druge strane da je 
i vlasteli bilo mnogo milije, kad je na selištu živjela čitava za¬ 
druga, jer je ona lakše i sigurnije od inokosnoga podanika 
mogla izvršiti propisano podavanje i obaviti tlaku, a s toga da 
su sama vlastela take zadruge ustrajali. 

A i'u drugim zemljama nastale su u povodu posebnih agrar¬ 
nih prilika seljačke zajednice, slične našim zadrugama. Tako 
u nekim stranama Afrike i Polinezije, u Mikroneza i Malajaca,. 
a naročito u Osseta, zatim Eskimosa i Finaca. Arapi u Alžiru 
obradjuju u zajednici svoje nasljedno zemljišno porodično dobro 
i dijele samo prirod izmedju sebe. Vlastela u sjevernoj Italiji 
davaju veća zemljišta od deset do dvadeset hektara zajedno i 
solidarno u zakup seljačkim zajednicama (consorzio), gdje više 
krvnim srodstvom vezanih užih obitelji žive pod ravnanjem jed¬ 
noga gospodara (reggitore) poput naše zadruge. Sličnih obitelj¬ 
skih ustanova ima u tirolskih Ladina, u Galiciji, sjeverozapadnom 
kutu Španjolske, gdje su se u ona brda zabili zadnji plavokosi 
potomci zapadnih Gota, u seljaka zvanih „Calpulli". Negda je 
širom čitave njemačke Švajcarske bilo takih seljačkih zadruga, 
koje su zvali ,,Gemeinderschaften“ a i danas ih ima u ziiriškom 
kantonu, pa su tamo bile uredjene ziiriškim gradjanskim zako¬ 
nom od 1864. godine. Takih primjera moglo bi se spomenuti 
i više. 

S toga drugi poriču, da je zadruga neki općeni prvobitni 
kolektivni oblik vlasništva zemljišnoga pa da je neka prastara 
specifično sveslavenska ustanova, već tvrde, da je jednako kao 
u drugih naroda i u nekih naroda slavenskih u historijsko doba 
nastala u povodu osebujnih njihovih socijalnih i državnih prilika. 
Od slavenskih pravnih historika zastupa to mišljenje osobito Čeh 


j. Peisker. I u nas se je isprva, kad se je stalo razmišljati o za¬ 
konskom uredjenju zadružnopravnih odnosa, pojavilo mišljenje, 
da su zadruge u uskoj vezi s podaništvom, štono je 1848. god. 
bilo ukinuto, pa da su se u povodu toga podaništva i razvile. 
Bilo je doduše i prije 1848. godine zadruga, koje nijesu bile u 
podaničkoj vezi. Jer po našem domaćem pravu bili su plemići 
ili vlastela (dominia), koji su na svom podaničkom, urbarskom, 
kolonikalnom posjedu imali kmetove, ili mali, prosti, seoski ple¬ 
mići (nobiles unius sessionis), koji nijesu imali kmetova. A za¬ 
druga bilo je i na plemićkom posjedu toga maloga plemstva. 
Nu daleko velika većina zadruga bila je na zemljištu podaničkom, 
urbarskom. Živjela je na zemljištu, koje joj bijaše prigodom re¬ 
gulacije podijeljeno kao selišna pripadnost uz odmjerene selišne 
podanke, davanje robote, tlake (kućnoga činža, voznih i ručnih 
težaka). Jednako kao u Francuskoj, reklo se i u nas da su se 
te zadiuge razvile baš iz toga ukinutoga feudalnoga, urbarskoga 
podaništva, jer je s jedne strane kmet bio prinudjen živjeti u 
zadruzi, da mu odmjereno selište ošasnim pravom ne pripane 
zemaljskom gospodinu, a s druge su strane i sama vlastela 
osnivala nove zadruge, koje su izvršivale sve urbarske podanke 
lakše i sigurnije od inokosna kmeta. A pošto su zadruge usta¬ 
nova, suvisla s ukinutim srednjevjekovnim sustavom, nema ni- 
kaka interesa i dalje ih čuvati, pa treba pustiti narod, neka se 
dijeli, kad je i onako tako navalio dijeliti se. 

I ne govoreći o Srbiji, Bugarskoj, dalmatinskoj Hrvatskoj 
i t. d. već za bansku Hrvatsku to mišljenje nije ispravno, jer 
kako da se protumači postanak zadruga u bivšoj hrvatskoj 
Krajini, gdje nije bilo takih podaničkih odnosa kao u bivšem 
gradjanskom području? Nema sumnje, da su zadruge bile u 
uskoj vezi i s urbarskim sustavom gradjanskim i s vojničkim 
sustavom krajiškim, pa da su s toga i jedan i drugi u svome 
interesu nastojali, da ih pod svaku cijenu uzdrže. Zemaljski 
gospodin trebao je zadrugu na svome selištu, jer mu je tako 
bilo zajamčeno i uspješno obradjivanje selišta i točno izvršavanje 
selišnih podanaka. U Krajini je svaka kuća morala dati i izdr¬ 
žavati barem po jednoga vojnika, s toga su krajišnici bili pri- 

nudjeni živjeti u velikim obiteljima, zadrugama, jer inače ne bi 
bili mogli bez ogromne štete u svome gospodarstvu udovolja¬ 
vati toj svojoj vojničkoj dužnosti. Samo uza taj sustav mogla je 
hrvatska Krajina dati jedanaest pukovnija, dok je bivše gradjan- 
sko područje, po broju pučanstva jednako s Krajinom, davalo 
tek tri. Po tome nema sumnje, da se je i taj urbarski i taj kra¬ 
jiški vojnički sustav upravo osnivao na zadruzi. No kako da se 
protumači postanak zadruga u dalmatinskoj Hrvatskoj, Srbiji, 
Bosni i Hercegovini, Crnojgori, Bugarskoj, gdje ni takoga urbar- 
skoga ni takoga vojničkoga sustava ne bijaše? Kako da se pro¬ 
tumači ona želja za zadružnom organizacijom, što u našega na¬ 
roda bez sumnje postoji? Lovretić na priliku spominje u svom 
opisu narodnoga života i običaja u Otoku („Zbornik za narodni 
život i običaje južnih Slavena 1 ' II. str. 385.), da se tamo, otkada 
nema zadruga, spare po dvije po tri kuće u spregu, da zajedno 
rade poljske poslove, skupa oru, kose, kupe, voze, žanju i vrše. 
Sprege ima i u našem Zagorju, Srijemu, Srbiji, Bugarskoj, a u 
crnogorskom opštem imovinskom zakoniku potanje je uredjena 
zasebnim normama. 

Da spomenemo ovdje jošte dva stručna mišljenja, kako je 
u Srbiji a kako u Hrvatskoj nastala zadruga. 

Za prvu kuša Stojan Novaković u svome ,,Selu“ da 
pokaže, kako se je tamo zadruga razvila. On misli, da se je 
razvila pod utjecajem financijskoga sustava, preuzeta iz rimsko- 
vizantijskoga carstva. Po tome sustavu kupile su se dažbine 
episkopske po kućama i zato, što su se skupljale od svakoga 
dima, zvale su se dimnica. U poznije tursko doba plaćala se 
je dimnica po tom istom sustavu, s toga je već i u staroj srp¬ 
skoj državi običavalo po više obitelji živjeti pod izliku u jednoj 
kući (zadruzi), samo da obidju zakone, po kojima se je porez 
ubirao po kućama. Bilo je i u ono doba jake težnje k diobi, 
ali život je očevidno upućivao na zajednicu kao na povoljniji 
način za snošenje ondašnjih teških rabota. Ako su se ljudi u 
Stvari i dijelili, krili su tu diobu pred vlasti i gospodarem, da 
bi se zaklonili od rabota i teških tereta. 


Ovo mišljenje Novakovićevo može se lako pobiti istim 
razlozima, koji obaraju tvrdnju, da je u Hrvatskoj zadruga na¬ 
stala i razvila se u povodu urbarskoga i krajiškoga vojničkoga ~ 
sustava. 

Za Hrvatsku misli Strohal („Mjesečnik 11 1903. str. 916. 
i d.), da je razlog postanku zadruge to, što je za intenzivnije 
poljodjelstvo bilo upravo nužno zajedničko gospodarenje od 
više slobodnih ravnopravnih muškaraca, a što se je napose 
samo uz takovo gospodarenje moglo, udovoljavati teškim duž¬ 
nostima, koje su zemaljska gpspoda nametala podanicima, pa 
što su konačno kmetovi samo tako mogli osujetiti ošasno pravo 
zemaljskoga gospodina. Seljak je bio prinudjen da živi u za¬ 
jednici s rodjacima, ako im je htio sačuvati zemljište, jer je 
vlastelin, pošto nije bilo dosta kmetova, bio prinudjen ostaviti 
zemljište ukućanima pokojnikovim, da nastave gospodarstvo. 

S druge strane bilo je u interesu i zemaljskoga gospodina, da 
mu kmetovi žive u zadrugama, jer mu je zadruga bila veće 
jamstvo od pojedinaca seljaka, da će te podaničke dužnosti 
biti i izvršene. No nijesu samo gospodarske prilike gonile na 
zajednički život, već se je zadruga razvila i iz ustanove, da 
otac obitelji ne može samovoljno, bez privole ostalih kućnih 
članova raspolagati kućnom imovinom, a ta se je ustanova, kako 
se vidi iz Verboczyjeva Tripartita, upravo najsavršenije razvila ' 
u hrvatsko-ugarskom pravu. 

I dopustivši sve to, premda se tu radi o pukim hipote¬ 
zama, što ih je Kadlec konstruisao, ostao je Strohal dužan 
dokazati, da je ta ustanova ograničenosti kuće gospodara u 
raspolaganju imovinom bio upravo konstitutivni elemenat u raz¬ 
vitku zadruge, jer bi se baš s isto tolikim pravom moglo obratno 
ustvrditi, da se je ta ustanova ograničenosti kućegospodara u 
nas razvila i mogla razviti baš zato, što je u narodu već posto¬ 
jalo zadružnopravno načelo. 

Vraćajući se na ona dva glavna protivna mišljenja, s jedne 
strane, da je zadruga prastara specifično praslavenska ustanova, 
i s druge strane, da je u svakoga naroda tek jednaki posljedak 
istih ili sjičnih socijalnih, agrarnih i državnih prilika — bit će 

istina možda negdje u sredini izmedju njih. U svih arijskih na¬ 
roda čini se da je poslije stalnoga naseljavanja nastala obi¬ 
teljska ili plemenska zemljišna svojina. U njih je socijalni iskon 
bio kućna zajednica roda, župe, plemena, skupine ljudi pove¬ 
zanih krvnim srodstvom, koji obitavaju u jednom kraju pod 
jednim starješinom. Stari indijski pravni poredak osnovan je 
na kućnoj zadruzi s nerazdijeljenim vlasništvom njenih članova. 
U Mahabharati, najvećoj njihovoj narodnoj epopeji, veliča se 
nerazdijeljena obitelj, a i danas je u Pandžabu, sjeverozapadnoj 
pokrajini Hindustana, sadašnjoj žitnici čitave Indije i izokolnih 
država pa i Evrope, običajno pravo u suštini obiteljsko vlas¬ 
ništvo, a nije pojedinačno. Poljodjelstvo je zadružno, čitavo 
pleme uzima zemljište u svoju vlast, obradjuje ga u zajednici, 
krči šume, sije i žanje, a kad se je zemlja iza dvije tri godine 
iscrpla, seli dalje i nastavlja taj posao. To je tako zvani džum- 
sustav u starih Indijaca, koji prestaje, čim se pleme u nekom 
kraju stalno naseli. Tad se čitava zemlja dijeli u kulturnu i uga- 
renu. Ova se zadnja ne obradjuje, već se pušta da^miruje i da 
se kasnije privede kulturi. A pleme može tu čitavu zemlju da 
obradjuje u zajednici, kako je na priliku sustav ,,zamindari“ u 
Indijaca ili sustav cyvara u starih Kelta — ili se zemlja unutar 
plemena dijeli pojedinim obiteljima periodično, na neko vrijeme, 
kako to biva u agrarnoj historiji preraznih naroda. Taki je na 
priliku sustav ,,pattidari“ u Indijaca, postupak ,,reebninga“ u 
Germana (gdje svak u selu treba da irrfa jednak ždrijeb i sva¬ 
komu se po tome ždrijebu može zemlja nanovo izmjeriti, ako 
ga je dopalo manje ili više), sustav ,,comachodta“ u Kelta, već 
spominjani ,,mir“ u Rusiji, sustav u Kineza do trećega i četvr¬ 
toga stoljeća prije Krista, sustav ,,kubundena“ u Japanaca u 
sedmom stoljeću poslije Krista i t. d. Ali i taj sustav polagano 
prestaje, ponovna podjela zemljišta biva sve rjedja, obitelji stalno 
ostaju na svome selištu, uzimaju ga za svoje i pridržavaju neka 
s drugim obiteljima skupna prava u nerazdijeljenom zajedničkom 
zemljištu, pa tako nastaje porodično vlasništvo, a tek iz toga 
porodičnoga dobra razvija se sa sve većim individualizovanjem 
obitelji pojedinačna svojina. 


Kao u svih indoevropskih naroda i u Slavena odijelile su 
se iz toga roda, župe, plemena njegove česti, pojedinačne po¬ 
rodice, u kojoj su zajedno živjele dvije ili više užih obitelji, sa 
svojom nerazdijeljenom imovinom. Tu agrarnu ustanovu zajed¬ 
ničkoga kućanstva od više užih obitelji rastočio je u drugih 
naroda i zapadnih Slavena individualistični pravni i gospodar¬ 
stveni poredak zapadnjačke kulture mnogo prije nego u Hrvata, 
Srba, Bugara, u kojih je do danas socijalni položaj velike česti 
seljaštva ostao osnovan na zadruzi naprosto zato, jer do njih ta 
zapadnjačka zemljišna kultura nije jošte dospjela ili barem nije 
ih tolikom snagom zahvatila. Dašto da je ta od prastarih vre¬ 
mena preostala kućna zajednica od više užih obitelji, zadruga, 
zadobila u nas od klime i tla, individualnih svojstava našega 
naroda, preraznih njegovih političkih, gospodarstvenih i kultur¬ 
nih prilika svoj osobiti oblik i vrstu. Državna vlast, izrabljujući 
je u svoje svrhe, mogla joj je produžiti vijek kao na priliku u 
banskoj Hrvatskoj urbarskim i krajiškim vojničkim sustavom. Ali 
o daljoj sudbini te obiteljske skupine, povezane u jednu agrarno- 
komunističku zajednicu, u sadašnje individualistično pravno i 
gospodarstveno doba ne može da bude sumnje. U glavnom radi 
se tek o polaganijoj ili bržoj evoluciji k neminovnoj meti. Kod 
toga ne treba nas mladje da smeta, što smo se u tome odvo- - 
jili od mišljenja majstora i naših učitelja domaćega prava, pa 
smo na oko manje narodni ljudi od njih. Njima nije savremena 
socijologija i etnografija iznijela toliko novih činjenica i otvorila 
tako dalekih vidika kao nama. 

Pozitivnopravni razvitak. 

Nijednom upravnom stvari nije se hrvatsko moderno za- 
konotvorstvo toliko bavilo, koliko baš zadrugom. Nijedan se 
hrvatski moderni zakon nije toliko mijenjao, koliko zakon o 
zadrugama. Nije to bilo samo zato, što se je taj zakon ticao 
pravnih odnosa seljačkoga staleža, te prave jezgre svakoga, 
osobito mlada naroda, koja se je od iskona pa do vijeka pri- 
kovala za djedovsku grudu, toga najživljega vrutka svoga ži- 



22 


23 


vota, iz kojega pomladjuje svoje gradsko žiteljstvo, jača svoju 
obrambenu silu i crpi pretežnu čest svojih životnih namirnica. 
Bilo je to i zato, što ni naša novovjeka nauka ni naša upravna 
praksa već od prvoga početka nije bila na čistu, kojim će 
agrarnopolitičkim pravcem udariti kod uredjenja zadruga. Za 
praktičnu agrarnu politiku odlučne su one iste ideje, koje od- 
redjuju pravac i općoj gospodarstvenoj politici, pa tako i u 
našem agrarnopolitičkom razvitku novijega doba možemo da 
lučimo tri perioda. 

Prvi bijaše agrarna politika feudalne države, što je u ban¬ 
skoj Hrvatskoj potrajala do polovine prošastoga stoljeća i iz¬ 
gradila sustav urbarski u bivšem gradjanskom i vojnički u 
bivšem krajiškom području. Ona je opsežnim seljačkim kolo¬ 
nizacijama naselila nebrojene opustjele krajeve, policijskim pro¬ 
pisima obezbijedila seljačka selišta, uredila zakonima odnos se¬ 
ljaka spram vlastele i vrhovnoga lenskoga gospodara, cara u 
Krajini, čuvala da se seljačka selišta ne zaduže i ne cjepkaju. 
Moderna čeljad redovno u djuture oštro osudjuje taj naš ur¬ 
barski i krajiški sustav naprosto zato, što je seljaka izvlastio, 
oteo mu zemljište. Kod toga zaboravlja, da je taj nepravedni 
pravni položaj seljaka tek od česti urodio lošim gospodar¬ 
stvenim posljedicama. Ta izvlazba seljaka zemljoradnika bila je 
ublažena čitavim sustavom nasljednoga zakupa i nasljedne daće. 
Stege, što ih je vlastelin, car nametao seljačkoj slobodi, da po 
svojoj volji nije mogla raspolagati zemljištem, branile su, da se 
to zemljište ne prezaduži i negospodarstveno ne cjepka i ne 
komada. Ograničenje, što je vlast seljaku nalagala u starim ur- 
barskim općinama i krajiškim državnim šumama, spriječilo je 
samovoljnu i lakomislenu sječu pa utrlo pute savremenom ra- 
cijonalnom šumskom gospodarstvu. Taj srednjevjekovni agrarni 
sustav zajamčio je zemljoradniku kakvu takvu ekonomsku os¬ 
novu, čuvao ga je da ga ne pritisne glad, da ne ostane bez 
kuće i kućišta i ne mora seliti u strani svijet. Ničim nestegnuti 
socijalni razvitak seljaštva dospio je na priliku u Engleskoj 
s njegovim uništenjem, a u susjednoj Italiji sa nedovoljnom iz¬ 
mjerom zemlje ili s osirotjelim zakupnicima, gladnim i pode¬ 


ranim da je strahota. Tamo su širom čitave zemlje sve šume 
poharali do zadnjega drveta osim ono nešto malo u Kazentinu. 
Dosta je da se isporedi naša sa svoje nevolje toliko razvikana 
Lika, gdje se tobože „bijeda sije a junaci niču", na priliku s ta¬ 
lijanskom Romanjom. Da i ne govorimo o Siciliji, gdje je pisac 
ovih redaka na svoje oči vidio, kako u proljeću gradski sluge 
javno na trgu iz velikih košara seljacima u dronjcima dobacuju 
komade hljeba kao gladnim psima! 

Pa opet je taj ničim nestegnuti socijalni razvitak seljaštva 
bio neumitni zahtjev i neminovni posljedak triju pokretnih sila, 
što su već u osamnaestom a naročito u devetnaestom stoljeću 
odredjivale smjernice gospodarstvenoj i državnoj politici širom 
svega zapadnjačkoga svijeta. Bio je zahtjev i posljedak prije 
svega nevidjena tehničkoga napretka u području poljoprivrede 
zajedno sa sve općenitijom naukom fiziokratskom, da je poljo¬ 
privreda izvor svega bogatstva narodnoga. A onda iz istoga fi¬ 
lozofskoga korijena, iz škole prirodnoga prava nikle ideje pro¬ 
svjete, prava čovjeka i gradjanina, da svaki čovjek ima neka 
prirodjena slobodnjačka prava, kojih se ne može odreći, kojih 
mu niko ne može da oduzme i u koja država smije da pre- 
hvati samo na osnovi ovlasti, što ju joj opća volja, zakon daje. 
I konačno s tom prosvjetom srasla razvitka moderne državne 
ideje, koja za sve gradjane ište jednaka politička prava. Na¬ 
predni tehnički pronalasci nijesu se mogli iskoristiti kod tako 
priprostih i kojegdje sasvim loših gospodarstvenih prilika se¬ 
ljaka, kod njegovih nesnosnih podanaka i rabota, kod njegova 
gospodarenja sapeta ekonomskom zavisnošću od zemaljskoga 
gospodina, kod komadićaka polja zbrkanih i ispremiješanih sa 
zemljom gospodskom i sa česticama drugih seljaka, kod nje¬ 
gova potpuna nestatka vjeresije, jer nije bio gospodar svoje 
zemlje. Sve snažniji zamašaj ideja prirodnoga prava zahvatio je 
i oborio ličnu neslobodu nevoljnika seljaka, a take neslobode 
nije moderna država mogla da podnese jednako kao ni vla- 
steoske (patrimonijalne) policijske i sudske vlasti. Ta moderna 
evolucija iskala je trojako oslobodjenje seljaka: gospodar¬ 
stveno, lično i političko. Svaki seljak treba da je svagdje lično 

slobodan, vlasnik svoje zemlje s potpunim državljanskim pra¬ 
vima. 

Jer ponajkrupnija je protivkulturna prepona, koja ne da, 
da bi se zemljište što intenzivnije iscrpio na korist samoga go¬ 
spodara i čitave državne zajednice, ona, što gospodaru oduzima 
slobodno raspolaganje svojom osobom, prikiva ga za grudu pa 
podvrgava vlasti i sudovanju zemaljskoga gospodina, koji ga 
ekonomski iskorištava. Te lične stege seljaka, ma da su se s vre¬ 
menom od nečovječnih muka jadnoga nevoljništva, od onoga 
čuvenoga uprezanja francuske gospode kmetova u svoja kola 
i kmetskoga šibanja okolišnih ribnjaka i jezera, da žabe ne kre- 
keću i ( gospoda mogu mirno spavati u svome dvoru, ublažile 
do puke obveze, da ne smiju otići sa svoga selišta bez dopu¬ 
štenja svoga zemaljskoga gospodina, ti lični okovi branili su 
pojedincu, da nije mogao odabrati za sebe najpođesnije zvanje 
ni slobodno razviti svoje lične sposobnosti. A ti okovi nijesu 
samo sapinjali seljaka, već su bez prekida dubli socijalni jaz 
izmedju triju staleža, plemića, gradjana i seljaka s njihovim me- 
djusobnim pregradama i povlasticama. Uza to su nametali naj- 
grdnije prepone i smetnje duhovnoj i materijalnoj kulturi mo¬ 
derne države, pa morali u raznim zemljama dizati bune seljaka 
protiv gospode i konačno raspaliti pokret, koji je prošao po 
svemu svijetu pa ih raskovao i pokidao sa seljaka. 

Čelovodje su tome slobodnjačkomu pokretu bile romanske 
države, Italija i Francuska, koje su od staroga Rima baštinile 
njegov politički talenat, njegov pojam subjektivnoga prava i 
ideju lične slobode, što ju je narod sam sebi dao pa zato svaki 
pojedinac ima u njoj jednak dio. Rano u srednjem vijeku za¬ 
branjuju talijanske gradske republike nevoljništvo, 1256. godine 
Bolonja, 1266. Trevizo, 1288. Firenca. Francuski kralj Filip Li¬ 
jepi ukida 1271. lično i stvarno podaništvo na svojim prostra¬ 
nim dobrima u grofoviji tuluškoj i albiskoj, a Luj X. 1315. na 
svim kraljevskim domenama. Kanton Bern dopušta 1420., da 
se kmetovi jeftino otkupe. Kralj poljski Kazimir proglašava 1467. 
u zapadnoj Pruskoj sve seljake slobodnim vlasnicima svojih 
zemljišta. Kanton Ziirich naredjuje 1525., da se po njegovim 


selima bez ikake odštete nevoljništvo i lični podanci ukinu, a 
stvarni otkupe. Kraljica Elizabeta oslobadja 1600. zadnje kme¬ 
tove engleske krune. U sedamnaestom i osamnaestom stoljeću 
nastoje vladari u mnogim krajevima Njemačke, u Danskoj, Au¬ 
striji, Ugarskoj i Hrvatskoj, da bi ličnu neslobodu seljaka olak¬ 
šali. Ali sve te olakšice nijesu mu donijele i pravo, da se smije 
dati na kakovo samosvojno tečevno zvanje, pa je s izuzetkom 
Švajcarske i Engleske položaj seljaka ostao svejednako eko¬ 
nomski i politički neslobodan. 

Istom zaključci francuske narodne skupštine u historijskoj 
onoj noći 4. kolovoza 1789. izvojštili su mu tu slobodu za svagda 
i po svima zemljama kulturnoga svijeta. Iz svih onih ludosti 
i grijeha, zločinstva i pokolja revolucije, iz onoga naduvenoga 
proglašavanja prava čovjeka i gradjanina, apstraktnih rečenica 
izvadjenih iz kojekakvih fikcija, iskočio je i do trajne dragocjene 
tekovine svega čovječanstva izvio se onaj junački smioni skok, 
što je prvi put poslije tisuću godina pokušaja, borba, tjeskoba 
i muka ispunio davnašnje zavjete i nade čovječanstva pa ugrabio 
■svakomu državljaninu jednaku osnovu političkih i ekonomskih 
prava. Onaj poštenjačina vicomte de Noailles predložio je te hi¬ 
storijske noći, da bi se „ukinule povlastice plemstva, što su svo¬ 
jom tegotom raspalile gnjev naroda, da bi se proglasilo lično po- ., 
daništvo seljaka utrnutim a svi njihovi stvarni podanci takovima 
te se mogu otkupiti". No dajući oduška javnomu mišljenju, kako 
su sve take reforme neminovno nužne, a u svome zanosu, da 
bi ideja pravne jednakosti sviju održala potpunu pobjedu, skup¬ 
ština u onaj mah kličući od ushita jednodušno prihvati, da se 
ukida vlasteosko sudovanje i sve gospodske povlastice lova i 
ribolova, da se vlasteoske desetine priroda pretvaraju u novčani 
danak, da svi staleži imadu da plaćaju jednake daće, da su svi 
jednako sposobni obnašati javne službe. Kasnije su se te slobode 
■dopunile ukinućem cehova, potpunom slobodom obrta i ničim 
nesmetanom slobodom kretanja, boravišta i nastana. Sve te fran¬ 
cuske tekovine danas su temelji modernoga gradjanskoga dru¬ 
štva po svem kulturnom svijetu. Na njima su izgradjene sve te 
moderne demokracije, a zato se, mimogred budi rečeno, programi 

nekih savremenih ne samo klerikalnih i militarističkih nego i se¬ 
ljačkih i radničkih stranaka, koje konfesiji, vojsci, seljaštvu i rad¬ 
ništvu hoće da izvojšte položaj staleža u smislu srednjevjekovne 
države, da prigrabe čest državnoga suvereniteta, državne vlasti 
za svoje staleške svrhe, kose sa samom idejom moderne demo¬ 
kracije. Ona podnosi zasebne lokalne, klasne i zvanične interese 
pojedinih socijalnih skupina, ali nikako zasebne staleške interese 
takove vrste, jer suverenitet, državna vlast u cijelosti jednako 
pripada svima državljanima. Francuzi su poslije užasa vlade 
terora prodrli gotovo u sve države evropske i pokorili ih pod 
svoju vlast, a narod ih je svagdje radosno dočekivao kao svoje 
spasitelje, jer je znao, da će taj novi njihov socijalni i pravni 
poredak oboriti domaće stare uzane i nesnosne prilike. Pa odista 
svagdje, u Italiji, na lijevoj obali Rajne, u Švajcarskoj, u Špa¬ 
njolskoj; u njemačkim zemljama, u dalmatinskoj i banskoj Hrvat¬ 
skoj, u Sloveniji, gdje su god makar i privremeno uredili svoju 
upravu, svagdje su- oživotvorili to načelo. Code Napoleon nije 
znao ni za kaku nejednakost gradjanskih prava pa nije dopuštao 
nikakih ograničenja vlasništva do služnosti i novčanih renta, što 
se mogu otkupiti (čl. 526, 530, 637). Iza svršetka Napoleonskih 
ratova pokušale su doduše mnoge države, da bi natrag trgle, 
ali pravni i socijalni preokret bio je izvršen, vlasteoskom gos¬ 
podstvu bio je kraj, lična i ekonomska sloboda seljaka nije se 
nigdje mogla dalje zauzdavati, dok sredinom prošastoga stoljeća 
nijesu napokon i u našoj praktičnoj agrarnoj polifici francuske 
ideje iznijele pobjedu, zadahnule u historiji možda najveći i 
najslavniji sabor hrvatski od 1848. godine pa oslobodile seljaka 
i rasteretile mu zemljište. 

Otkako je u bivšem gradjanskom području 1848. godine- 
bila ukinuta urbarska podanička veza, a 1850. u bivšoj Krajini 
graničar zadobio potpuno vlasništvo svoga krajiškoga zemljišta,, 
austrijska je policijska država promicala gospodarsku tehniku i 
obuku, ali nije puno dirala u jezgru od staleške države pre¬ 
uzeta našega agrarnopravnoga poretka, u urbarski i krajiški 
sustav, u lične i gospodarstvene prilike seljaštva. Ali taj agrarno- 
pravni poredak staleške države kosio se je sa slobodnjačkim 

idealima, što su sve više preotimali mah, jer je sprečavao svaki 
snažniji gospodarstveni napredak, svako intenzivnije iskorišći- 
vanje tla. Dugo željkovani i spremani preokret zbio se je u 
nas poslije povraćena ustava i uredjena državnopravnoga polo¬ 
žaja pod konac šezdesetih godina prošastoga stoljeća. Pod 
snažnim utjecajem individualističnih gospodarstvenih teorija, ko¬ 
jima je u njemačkoj nauci Lujo Brentano bio čelovodja, bude 
načelo slobodnoga zemljišnoga posjeda i slobodne konkuren¬ 
cije, slobodnoga stjecanja i odsvoja zemljišta, misao vodilja 
svega agrarnoga gospodarstva. A sa stečenom.ličnom slobodom 
seljaka i ukinućem svih srednjevjekovnih spona, što su ga prije 
tako stezale, kao da je obamrla svaka pozitivna državna skrb 
za socijalni položaj i gospodarstveno blagostanje seljačkoga 
svijeta. Unutrašnja kolonizacija zanemaruje se, naseljavanje i 
komadanje zemljišta ostavlja se privatnoj inicijativi i prepušta 
se bezdušnim komardarima. Uredjenje zemljišnih odnosa stvar 
je privatnoga prava, zemljište je kapital baš kao i svaki drugi 
kapital, može se dijeliti, cijepati, komadati, zadužiti koliko vla¬ 
snik hoće, tie treba za nj nikakova posebnoga i izuzetnoga na¬ 
sljednoga prava, već za nj valja opće gradjansko nasljedno 
pravo kao i za svaku pokretnu imovinu. Ne treba po posebnim 
načelima urediti ni seljački kredit, makar se za nj za razliku., 
od pokretnoga hoće i niska kamata i dug otplatni rok. Seljak 
neka dopane šaka kapitalističkih preduzeća, makar će ga seoske 
štedionice sa svojim kratkim platežnim rokovima, lihvarskim 
žirima, visokom kamatom, prosvjedima, odvjetnicima i ovrhama 
dovesti na prosjački štap. Državna vlast nema razloga, da se 
napose brine za socijalni i ekonomski položaj seljaštva, koliko 
se ne radi o pukom smicanju prepona slobodnome mahu po¬ 
jedinca gospodara. 

Ta liberalna agrarna politika nije bila bez nekih blago- 
slovnih posljedica. Dala je seljaku ličnu slobodu, oslobodila ga 
je od srednjevjekovnih stega, rasteretila mu zemljište od ne¬ 
snosnih vječnih služnosti i danaka, obezbijedila mu posjedovno 
pravo, dala mu slobodne ruke u iskorišćivanju zemljišta za svoje 
lične ekonomske potrebe. Na osnovu njezina pravnoga poretka, 

od svih pravnih i umjetnih spona odriješena poljoprivreda na¬ 
prijed je trgla kao nigda prije. Ali kao što je u industriji oživo¬ 
tvorena sloboda obrta, tako je i u poljoprivredi taj gospodar¬ 
stveni i tehnički napredak sa sobom donio svu silu socijalnih 
nedaća. Neograničenim komadanjem i cijepanjem, zaduživanjem 
i prodavanjem zemljišta rastepao se mali i srednji seljački po¬ 
sjed pa premnoge seljačke porodice ostale bez djedine. S druge 
strane gomilanjem zemljišta u rukama kapitalista narasli pre- 
ogromni spahiluci, gdje je pukao golem jaz klasne oprjeke iz- 
medju seljaka i radnika, gdje je seljak beskućnik bio prinudjen 
nadnicom zaslužiti koru hljeba, ako nije htio poći u grad za 
slugu ili iseliti se u tudjinu. Seljaci natovarili toliko dugova na 
vrat, da ih nikako nijesu mogli izmiriti, a s modernim prome¬ 
talima i utakmicom velikih zemalja žitnica, Amerike i Rusije 
cijene žitu i drugomu prirodu pale za nekoliko stotina posto¬ 
taka. Tako nastade medju seljaštvom bijeda i očajanje, nastade 
najopasnija vrsta proletarijata, seljački proletarijat. Zato se s op- 
ćenom socijalnom politikom javlja i u poljoprivredi umjerena 
reformna politika, koja u Adolfu Buchenbergeru dobija svoga 
najumnijega teoretičara. Sve više dozrijeva misao, da načelo 
slobodne dispozicije privatnoga interesa nije u poljoprivredi 
zadnja meta, da socijalna reforma ne smije da stane na kraju 
grada i industrijskih područja. Država je pozvana ne samo pro¬ 
micati poljoprivrednu tehniku gospodarskim školama, izložbama, 
pokušalištima, ratarskim stanicama i domenama, melioracijama, 
oplemenjivanjem stoke, ergelama itd., nego i obezbijediti se¬ 
ljaka i njegov ekonomski bitak, iznova za nj urediti odnose 
kapitala i zemljišta posebnim seljačkim nasljednim pravom i 
agrarnim kreditom, nadalje odnose izmedju spahija i seljaka 
beskućnika zaštitom zemljoradnika i unutrašnjom kolonizacijom 
pa krizi u cijenama pomoći carinama na žito, stoku i drugim 
zaštitnim ustanovama. 

Te dvije agrarnopolitičke škole ostaviše dubokih tragova 
i u hrvatskim zadružnim zakonima. Pod utjecajem ideja liberalne 
agrarne politike bješe u nas u sedamdesetim godinama proša- 
,stoga stoljeća prevladalo mišljenje, da duh vremena ište razlaz 


zadruga, jer su one leglo svemu zlu u narodu, osobito siromaštvu, 
padanju žiteljstva i nemoralnosti. Raspravljalo se i dokazivalo, 
da su umjetne zadružne stege i prinudno zadrugarstvo pogubni 
ne samo za socijalne, ekonomske i obiteljske odnose seljaka 
samih, nego i za opći ekonomski napredak. Pa u istinu i danas 
pokazuje iskustvo, da seljak, kad živi u zadruzi, ne ide ni u 
službu ni u obrt; da ondje, gdje je zadružni život čvršći, nema 
radništva pa da se ne miče ni obrt ni industrija, dok je u tom 
bolje tamo, gdje zadružni život prestaje. Zato se je tvrdilo, da 
zadružni život bez potrebe drži u zadruzi radnu snagu, koja bi 
inače drugdje više koristila, dok tako u zadruzi propada za 
volju pukoga konzervativnoga načela. Isticalo se osobito, da je 
i tu kao u svima pravnim područjima individualizam već tako 
preoteo mah te ga više nije moguće zauzdati. S toga da je sada 
već prekasno stezati razlaz zadruge, jer je negdašnje sloge 
nestalo, osjećaj zajedinstva izumro a državna vlast nema više 
ni sablje ni batine, koje su držale zadrugare na okupu i bez 
ove njihove etičke veze, pa da se je tako daleko veći broj za¬ 
druga već i razvrgao. Tim idejama prožeti su i ondašnji za¬ 
družni zakoni. Nu domala izbile su na javu upravo ubitačne po¬ 
sljedice tih liberalnih zadružnih zakona, kojijsu za tim išli, kako 
bi se naš seljački stalež što brže i lakše oslobodio zadružnih 
spona. Odasvud stizale su jadikovke, da su prekomjerne diobe 
zadruga urodile pauperizmom i pravim rasulom našega seljačkoga 
staleža. Vidjelo se, da je prelazak bio prenagao, da je ideja 
emancipacije i individualizacije seljačkoga staleža, kojom su bili 
zadahnuti ti zadružni zakoni, zatekla našega seljaka nespremna 
i neodgojena za tu slobodu, pa da je s toga porazno djelovala 
na njegove gospodarstvene prilike. Osim toga naš upravni aparat 
nije nikako dospijevao provesti tolike zadružne diobe. Već 1880. 
godine bila je polovina svih zadruga u zemlji potajno podije¬ 
ljena, jer zadrugari, ne mogući dočekati, da im vlast diobu pro¬ 
vede, dijelili su se sami. Godine 1887. bijaše u raspravi 18.665 
dioba, od kojih je bilo riješeno tek 3.115, dok je u raspravi 
ostalo 14.488. Bilo je dakle 14.488 seljačkih gospodarstva u 
potpunom rasulu. U gruntovnici bilo je upisano tisuće i tisuće 

zadruga, koje faktično nijesu ni postojale. Seljak je živio na 
zemljištu, što mu je dopalo potajnom diobom, a da ga nije 
mogao ni prodati ni zadužiti ni nikako njime raspolagati. Više 
puta se desilo, da je preko noći postao beskućnikom, jer njegovi 
predjašnji suzadrugari nijesu platili poreza pa seje ovrha izvodila 
na čitavo negdašnje zadružno zemljište, budući da je postojala 
zadruga svejednako bila u gruntovnici kao vlasnica upisana. 
Pošto cijepanje zemljišta zadružnoga nije bilo ograničeno, cije¬ 
palo se je i po slogovima, a na tim komadićkima zemlje nijesu 
se mogla osnovati nova zdrava gospodarstva, pa kako druge 
privrede u zemlji ne bijaše, stade se sve više širiti seljački pro¬ 
letarijat. U nekim prijedjelima zemlje, na priliku u Turopolju, 
nijesu še čestice mogle dalje na sitnije cijepati, a kako se te, 
tek nešto preko metra široke zbrkane i ispremiješane čestice 
nijesu dale obradjivati ni plugom ni motikom, dolazilo je do 
uživanja „na premence“. Nekoliko takih sićušnih čestica uza- 
družili bi, pa bi ih jedne godine uživao jedan, druge godine 
drugi, dok se ne bi svi suvlasnici redom izredili. Tako su se¬ 
ljačke porodice ostajale bez hljeba, a samo zemljište do kraja 
se iscrpio i izjalovilo, jer niko nije vodio brige, da djubrenjem 
i drugim melioracijama uzdrži nužnu statiku zemljišta. Uza to 
su utvrdili, da u čitavoj zemlji imade, jošte 47.834 zadruge, koje 
su svejednako živjele u zadružnoj zajednici pod upravom kuće- 
gospodara i nijesu bile zatražile diobu niti su bile potajno ra¬ 
zdijeljene. Osim toga bijaše preko 20.000 potajno razdijeljenih 
zadruga bez onih, kod kojih se je potajna dioba već oblasno 
provodila. 

Tako su i u nas u polovini osamdesetih godina prošastoga 
stoljeća prevladale socijalnopolitičke ideje, da je državna vlast 
dužna seljačkom staležu obratiti što veću brigu, a to da se u 
nas može najbolje postići uzdržanjem zadruga. Njima se se¬ 
ljaštvo može oduprijeti sve većem siromaštvu i agrarnom pro¬ 
letarijatu, jer su one najviše podobne zaštititi već raskomadani 
seljački posjed protiv navala velikoga kapitala, uzdržati seljaku 
taj posjed i pored sve njegove prezaduženosti, nastale namire- 
njem svakidašnjih potreba, pa dati krova i hljeba iznemoglim 


članovima zajednice na djedovskoj grudi. Pa odista, valjalo je 
navlastito tu djedovsku grudu sačuvati svome na¬ 
rodu, ne dati da prijedje u strane ruke i podići brane protiv 
tudjinske najezde, koja je plodnije istočne krajeve zemlje bila 
već zaposjela i gotovo preotela narodnome življu. Statističke 
brojke, što ih je o tome iznio marni pregledalac naših narodnih 
prilika Vrbanić bile su upravo porazne i morale su da vrgnu 
u tešku brigu svakoga patriotu. Današnjemu će se promatraču 
baš toga radi vidjeti razumljive i opravdane mnoge stege i pre¬ 
česte policijske odredbe, što ih je donio zakon od 9. svibnja 
1889. o zadrugama, da bi udovoljio tim socijalnopolitičkim za¬ 
htjevima. Taj je zakon uz neke nebitne promjene, izdane za¬ 
konom od 30. travnja 1902., i danas na snazi. 

Zakon od 9. svibnja 1889. prvi je zadružni zakon, izdan 
za čitavu zemlju. Dotle je u zadružnim stvarima izmedju bivšega 
gradjanskoga i bivšega krajiškoga područja postojao dualizam 
kao i u mnogim drugim upravnim stvarima. 

1. U bivšem gradjanskom području nije se zakonotvorstvo 
sve do 1848. ex professo ni bavilo zadrugama. Urbarski zakoni, 
doneseni prije 1848. godine, uredjivali su samo odnose izmedju 
vlastele i podanika, a bavili su se zadrugama samo toliko, koliko 
su zabranili komadanje urbarskih selišta ispod četvrtine pa diobu 
zadruga vezali dopuštenjem vlastelina. Ni zakonski članak VIII. 
od 1840. godine ,,de successione colonorum“ nije se obazrio 
na posebnu prirodu zadruge, žensku djecu sasvim izjednačio 
muškoj i odredio diobu po lozama a ne po glavama tako, te 
se je kosio s pravnom svijesti narodnom i u velikoj česti ostao 
neizvršen. Osim kuća prostih plemića, zadruga na plemićkom 
posjedu maloga plemstva, živjele su zadruge u pođaništvu na 
urbarskim selištima. Odnosi spram zemaljske gospode bili su 
uredjeni urbarskim zakonima. Po tim urbarskim zakonima držala 
se je zadruga za jednu osobu. Pod „podanikom 1 ' nije se razu¬ 
mijevala jedna fizička osoba, niti pojedinačna obitelj, već sve 
osobe i obitelji, bile vezane krvnim srodstvom ili ne bile, koje 
su živjele na istom selištu. Podanak nije bio odmjeren po broju 
duša, što su na selištu živjele, već po površini selišta bez obzira 

na taj broj. Samo se taj skup osoba, koji se je uzimao za jednu- 
osobu, nije zvao zadruga već „skupščina". 

Najvišim riješenjem od 1. travnja 1848. i banskim pismom 
bana Jelačića od 25. travnja 1848. ukinuta je podanička veza a 
urbarska selišta postala su slobodno vlasništvo podanika. Se¬ 
ljaštvo je jedva dočekalo, da se naužije te nove slobode. Oslo- 
bodjeno dosadašnjih stega udarilo je namah dijeliti se. Zadružna 
veza bješe mu omrzla, jer je bila udružena s teškom rabotom, 
što ga je od vijekova tištila, a valjane državne uprave ne bijaše, 
koja bi ga bila naučila slobodi. Neuko, zapušteno, ni od koga 
prigledano stalo svoje zemljište komadati i prodavati pa samo 
uništavati jedinu osnovu ekonomskoga svoga bitka. Ban Jelačić 
bio je doduše svojom naredbom od 7. travnja 1850. br. 493. 
naredio, da se diobe svih bivših urbarskih podanika imadu 
obustaviti ili zabraniti, dok se ti odnosi naročitim zakonom ne 
urede. Ali ta naredba ostade bez uspjeha, jer nije branila diobe 
po starom urbarskom zak. članku IV. : 1836. godine, pa jer je 
narod znao obići tu zabranu potajnim diobama t. j. samovlasno 
provedenim diobama zemljišta bez znanja i dozvole vlasti. S toga 
je namjesničko vijeće bilo prinudjeno svojom naredbom od 13. 
listopada 1851. br. 7929. opet dozvoljeti diobu urbarskih selišta, 
samo što je novo, diobom nastalo gospodarstvo imalo biti ve¬ 
liko bar kolika je četvrtina urbarskoga selišta. Ta je naredba 
bila odviše nepotpuna, da bi stala na ppt daljem zatiranju za¬ 
druga. Makar je austrijska policijska država provela reforme go¬ 
tovo u svima strukama naše uprave, za zadružnopravne odnose 
nije dospjela izdati kakove dalje norme. 

Kad je bio povraćen ustav, podnio je ban saboru 1861. g. 
na raspravu već od namjesničkog vijeća izradjenu osnovu zakona 
o „uredjenju zadruga i seljačkim diobama". Nu baš kad je sabor 
u sjednici od 12. studenoga 1861. raspravljao posljednih jedanaest 
paragrafa te osnove, bio je kraljevskim otpisom raspušten, pa 
tako ostade zadružno pitanje i dalje neuredjeno. Glavna ideja te 
osnove bijaše, da zadrugu treba uzeti pod osobitu zaštitu zakona, 
jer je pored socijalnih i gospodarskih prilika našega seljaka 
prevažna agrarnopravna ustanova. Ali kako je socijalno i gospo- 

darstveno napredovati moguće samo u onoj zadruzi, gdje medju 
članovima ima sloge i sporazumka, dopušta ta osnova pod 
nekim u zakonu naredjenim uslovima diobu zadruge, bilo da se 
razdijeli u više novih zadruga, bilo da se diobom osnuje indi¬ 
vidualno gospodarstvo. Ta je osnova pretežno zadahnuta kon¬ 
zervativnim duhom kao i sadašnji zakon od 9. svibnja 1889., 
pa su mnoge ustanove zakona iz nje preuzete. Sabor 1865. god. 
nije se nijednom prigodom ni dotakao zadružnopravnoga pitanja, 
pa je tek sabor, što se je sastao 1868. godine, prihvatio o tome 
prvi zakon, koji je izdan kao zak. čl. IV. od 1870. god. ,,o ure¬ 
djenju zadruga kraljevina Hrvatske, Slavonije i Dalmacije". Taj 
je zakon skroz na skroz prožet idejama liberalne agrarne poli¬ 
tike. Ma da imperativno ne naredjuje diobu zadruga, jer bi pre¬ 
lazak iz dosadašnjega patrijarhalnoga života bio prenagao, njemu 
je naročito do toga, da što više olakša diobu i pripomogne, 
kako bi se zadruge što prije razišle. Diobu, bilo u naravi bilo 
u novcu, može tražiti ne samo svaki predstavnik loze i njegov 
oporučni ili ugovoreni nasljednik, nego i djevojka, koja se je 
iz zadruge izudala, ako joj roditelji više ne žive. Svaki vjerovnik 
pojedinoga zadrugara može tražiti za svoje namirenje izlučenje 
i prodaju javnom dražbom idealnoga dijela toga zadrugara iz 
zadružne imovine to će reći onoga dijela, što će toga zadrugara 
eventualno zapasti kod diobe zadružne imovine. Svaki zadrugar 
može o tom idealnom dijelu odredjivati oporukom ili nasljednim 
ugovorom i od njega pozajmljeni novac na nj uknjižiti. Diobu 
samu priredjuje i konačno provodi prinudni obranički sud. Po¬ 
sljedice toga zakona bile su po naše seljaštvo van reda nepo¬ 
voljne. Navlastito bila je pogubna ona pravnom mišljenju naroda 
sasvim tudja odredbaj da i iz zadruge izudana žena, koja je 
prigodom izudaje dobila običajnu opremu, može poslije smrti 
svojih roditelja tražiti dio zadružne imovine. To je dalo povoda 
došle nevidjenu cjepkanju zadružnoga zemljišta, jer za malo 
vremena navališe sve žene, koje su se od zadnjih pedeset go¬ 
dina bile iz zadruge izudale, tražiti svoj dio. K tome su ti 
Prinudni obranički sudovi, koji su provadjali diobe bez ikaka 
izravnoga oblasnoga nadzora a bili sastavljeni od neukih seljaka, 

3 


34 


35 


izjelica i krvopija narodnih, pašovali po miloj volji, počinjali 
zloporabe najgadnije vrste i iskorišćivali svoj položaj u sebične 
svoje svrhe. Da bi se što prije na put stalo tome metežu i 
rasulu, što je u seljaštvu bio nastao u povodu zak. čl. IV. od 
1870. godine, izdan je zak. članak od 6. listopada 1872. ,,o 
pravostaji za diobe zadružnih dobara na temelju zak. čl. IV. od 
1870.“, kojim su do dalje odredbe bile obustavljene sve za¬ 
družne diobe i svako raspolaganje idealnim dijelovima iz ne- 
razdijeljene zadružne imovine. Nu kako je zadružnopravne od¬ 
nose valjalo što prije novim zakonom urediti-, prihvatio je sabor 
već početkom 1874. godine novu zakonsku osnovu o zadru¬ 
gama,, koja je nakon kraljeve sankcije proglašena kao „zakon 
od 3. ožujka 1874. o zadrugamu“ s izričitom napomenom, da 
se ne proteže na 1871. godine razvojačene i utjelovljene dije¬ 
love Krajine, na bjelovarsku županiju. 

I taj je zakon još sasvim na liberalnom putu. Očita mu je 
nakana bila, da seljačkim zadrugama dade posljedni udarac, da 
„rasječe gordijski čvor zadružnoga života". On drži zadrugu za 
ustanovu, koja se je preživjela, jer se zadružno načelo kosi 
s pojmom prava, koje se praktično javlja u samosvojnosti li¬ 
čnoj, pa jer velikoj česti gradjana oduzima subjektivna javna 
prava, ubija u narodu svijest porodičnu, a u ekonomskom po¬ 
dručju steže svako snažnije pregnuće. Ali .ni ovaj zakon ne 
naredjuje imperativno diobu zadruga, y jer bi to bilo na uštrb 
načelu lične slobode, kojemu taj zakon baš hoće da posluži, 
već to prepušta volji interesenata. Diobom ne može se osnovati 
nikaka nova zadruga; a oni, što su ostali u zadruzi, pošto je 
jedan dio istupio, mogu nastaviti zadružni život samo onda, 
ako je na zadružnom selištu ostalo više od jedne uže obitelji. 
Diobu valja obaviti već na zahtjev jednoga člana, koji je ovla¬ 
šten tražiti diobu, nu svako diobno pravo gubi ne samo žena, 
koja se iz zadruge izuda, nego i muškarac, koji se priženi u 
drugu zadrugu. Nema nikakih granica, ispod kojih se zemljište 
kod diobe ne bi smjelo cijepati, „pošto su sve take stege u 
slobodnom prometu imovine od štete i uštrba". Vjerovnik ili 
oštećenik može tražiti diobu zadruge za zajmove i štete učinjene 


od pojedinih zadrugara, ako zadruga toga zajma ili te štete 
na se ne preuzme. Obranički se sudovi za zadružne diobe do¬ 
kidaju pa se sve diobe predaju političkim vlastima, koje su 
zvane i potajne diobe ureda radi što prije urediti. Zakon od 
3. ožujka 1874. nigdje ne spominje, može li zadružni član slo¬ 
bodno raspolagati svojim idealnim dijelom iz zadružne imovine. 
S toga je to pitanje u praksi bilo jako sporno, a da bi se taj 
spor riješio, podnijela je vlada saboru 1877. godine novelu k za¬ 
družnom zakonu od 1874. godine, kojom se takovo raspola¬ 
ganje ne dopušta. Ta je novela bila prihvaćena i izdana kao 
„zakon od 8. prosinca 1877., kojim se dopunjuje zakon od 3. 
ožujka 1874. o zadrugama u pogledu razredjivanja sa zadružnim 
dijelovima za vrijeme nerazdijeljenje zadružne zajednice". 

Tako su se u bivšem gradjanskom području razvijali za- 
družnopravni odnosi sve do 1. siječnja 1890., kad je na snagu 
stao sadašnji zakon od 9. svibnja 1889. 

2. Drukčiji je bio taj razvitak u bivšem krajiškom području. 
1 po krajiškom vojničkofeudalnom sustavu ne smije se, kad se 
govori o podaniku, razumijevati pojedinca krajišnika, već čitava 
zadruga, što je na krajiškoobveznom zemljištu živjela. A da je 
vojnički sustav u narodu našao zadruge i iskoristio ih u svoje 
svrhe, o tom nema sumnje, jer su već u privilegiju od 1630. god. 
sadržane norme, kad se može dozvoljeti zadružna dioba. Vojnički 
je sustav od vajkada davao krajišniku samo uživno vlasništvo 
zemljišta, na kojem je živio, dok je vrhovno vlasničtvo bilo 
pridržano caru. To je načelo izrekao i § 1. krajiškoga temeljnoga 
zakona (Grenz-Grund-Gesetz) od 1807., po kojemu sva nekretna 
dobra, što ih u Krajini pojedinci ili cijele obitelji drže kao svoja, 
valja držati za prava vojnička lena, na koja posjedniku, uz pri- 
držaj vrhovnoga vlasništva careva, pripada stalno, nepromjen¬ 
ljivo, vjekovito nasljedno uživno vlasništvo, ako ispunjuje sve 
krajiške dužnosti. Krajišnici dakle nijesu imali vlastelu za ze¬ 
maljsku gospodu kao kmetovi u bivšem gradjanskom području, 
već su bili podanici jednoga najvišega feudalnoga gospodara, 
cara. Po tome temeljnom krajiškom zakonu bilo je samo temeljno 
seljšte krajiških zadruga neotudjivo, dok su tako zvanim suviš- 

poljima mogle inter vivos i mortis causa raspolagati. Istom kra¬ 
jiškim temeljnim zakonom od 7. svibnja 1850. god. ukinut je taj 
odnos uživnoga vlasništva i sva nekretna dobra graničara pre¬ 
dana u potpuno vlasništvo krajiških zadruga, koje su za to dužne 
vršiti svekolike krajišničke obveze, to će reći vojnu službu, je¬ 
dino oni krajišnici, što su u zadrugama živjeli, tvorili su pravi 
ili obvezni krajiški stalež (Grenzstand). S toga se samo zadružni 
posjed krajišnika drži za krajiškoobvezni, pa samo na takom, 
negda krajiškoobveznom posjedu može i danas zadruga posto¬ 
jati ili diobom nova nastati. Osim zadruga bilo je u Krajini i 
drugih posjednika: časnika, činovnika, svećenika, trgovaca, obrt¬ 
nika i graničara zaštitnika, koji nijesu živjeli u zadruzi ni ispu¬ 
njavali'vojnih obveza onako kao zadruge. Nu njihovo zemljište 
nije bio posjed krajiškoobvezni, pa se s toga na njem nije ni 
mogla osnovati zadruga. Kako se odatle vidi, u Krajini se je 
zadruga bila upravo srasla s vojničkim sustavom. 

Kad je carskim manifestom od 1. lipnja 1871. razvojačena 
cijela vojna Krajina, bivša varaždinska Krajina prisajedinjena 
s materom zemljom i naredjene priprave, kako će se vojnički 
sustav u čitavoj Krajini dokinuti, bilo je nužno urediti zadružno- 
pravne odnose, jer se nijesu više naslanjali na vojničku dužnost 
krajišnika. To je bilo učinjeno zakonom od 8. lipnja 1871. god. 
,,o promjeni nekih administrativnih uredaba u vojnoj Krajini“, 
koje je hrvatski sabor za razvojačene i utjelovljene dijelove Kra¬ 
jine (za bjelovarsku županiju) inartikulirao, uvrstao u zakone 
kao zakonski članak od 30. prosinca 1873. Taj zakon tek je za 
zadruge preinačio neka načela krajiškoga temeljnoga zakona od 
7. svibnja 1850., koji je i dalje ostao na snazi. Bio je pretežno 
konzervativan, jer je dopuštao, da se diobom mogu osnivati 
nove zadruge. Naredjivao je, da se zadružno selište ne smije 
cijepati ni otudjivati ispod najmanje izmjere od šest jutara i ko¬ 
načno priznao u zadružnoj zajednici ženama jednako pravo s mu¬ 
škarcima — makar je s druge strane dopuštao, da svaki zadružni 
član (i ženski) može oporukom ili nasljednim ugovorom raspo¬ 
lagati svojim idealnim dijelom i da se taj dio može zbog njegovih 
dugova i drugih obveza izlučiti. Davao je iz zadružne imovine 

otpravninu članovima, koji su postali svećenici, časnici, činov¬ 
nici, samostalni obrtnici ili koji su navršili vrijeme trogodišnje 
službe pa s toga iz rodne svoje kuće istupili. Pošto se ta konzer¬ 
vativna načela nijesu podudarala s liberalnim načelima zadruž¬ 
noga zakona od 3. ožujka 1874., nije se hrvatski sabor mogao 
nakaniti, da taj zakon od 1874. protegne i na bjelovarsku župa¬ 
niju, jer se je bojao, da ovakom naglom promjenom zadružno- 
pravnoga sustava ne bi naškodio narodu, pa je s toga za tu 
županiju bio izdan naročiti „zakon od 29. prosinca 1876., kojim 
se preinačuju neke ustanove o zadružnim odnosima, sadržane 
u zakonu od 8. lipnja 1871“. Po tome su u toj županiji bila 
na snazi tri zadružna zakona, netom spomenuti i krajiški zakoni 
od 1850. i 1871. godine. Zakon od 29. prosinca 1876. htio je 
ondašnji krajiški zadružnopravni sustav primaknuti k liberalnim 
načelima. Glavne promjene, što ih je naredio, bile su, da se 
odsele ne može osnovati nova zadruga, da se dokida minimum 
(svaka stega u cijepanju zadružnoga zemljišta) i da se zadru¬ 
žnim članovima oduzima pravo raspolagati idealnim dijelovima. 
Medjutim ni krajiška vlada nije za tim zaostala, već je i za još 
neutjelovljene dijelove Krajine izdala novi „zakon od 14. travnja 
1880. o zadrugama", koji u glavnom prihvaća liberalne ideje, 
samo što naredjuju, da se diobni dijelovi pojedinih stranaka 
moraju upisati na zadruge i da se ne smiju cijepati ispod naj¬ 
manje izmjere zemljišta. Nu kad bi zemljišni posjed spao ispod 
ove najmanje izmjere, tad bi se zadružna veza ureda radi raz¬ 
riješila. 

Tako je 1882. godine, kad se je Krajina sjedinila, bilo u 
čitavoj zemlji šest zadružnih zakona na snazi: u bivšem gradjan- 
skom području zakon od 3. ožujka. 1874. i od 8. prosinca 1877., 
u županiji bjelovarskoj zakon od 29. prosinca 1876., a u ostalom 
bivšem krajiškom području zakoni od 7. svibnja 1850., od 8. 
lipnja 1871. i od 14. travnja 1880. 

Razlog tim raznovrsnim zakonima sa svojim sveudiljnim ko¬ 
lebanjem izmedju liberalnoga i socijalnopolitičkoga pravca i to¬ 
likim neuspjelim pokušajima urediti zadružnopravne odnose bi¬ 
jaše to, što su se ti odnosi uzeli uredjivati, a da se prije nijesu 

ispitali i proučili pravni, socijalni i ekonomski odnosi našega 
seljačkoga staleža. I hrvatsko zakonotvorstvo ide onaj znani pri¬ 
jekor Bogišićev, da u nas ,,izučeni“ pravnici kalame tudje 
pravo osobito na štetu seljaštva, a svijest naroda i običaj, to 
pravo vrelo da se ignoriše te se ne proučava. Drugi razlog: 
toj nedaći bijaše to, što se uporedo sa zadrugama nije uzeo 
uredjivati i drugi zadrugom nevezani seljački posjed. Nasljedstvo 
seljačkoga posjeda nije nigda bilo uredjeno posebnim zakonom, 
makar je očito, da je nasljedno pravo općega gradjanskoga 
zakonika za seljaka nepraktično i štetno, a naročito nasljedno 
pravo. izudatih žena. Isto tako nije bila ni dijelivost zemljišta 
ničim ograničena ni odredjena najmanja izmjera, ispod koje se 
ne smije cijepati, a nije ni seljački kredit bio organizovan. Zato 
nije čudo, što je u mnogim krajevima zemlje ukinuće zadružne 
stege dospjelo s izvlazbom starosjedilaca. Zakon zadružni trebao 
je da bude tek jedna strana u dosljedno izgradjenom sustavu 
agrarnih zakona. Prije nego su htjeli odbaciti zadružnu ustanovu, 
trebalo je stvoriti uslove, da seljački stalež i izvan te ustanove 
može sebi osnovati zdravo gospodarstvo. Nijesu smjeli pustiti, 
da mu zemljišni posjed postane slobodan kapital, dok mu nijesu 
namakli sredstva, da ne propane u borbi protiv novčanoga ka¬ 
pitala. Isto tako nijesu smjeli dopustiti neograničenu dijelivost 
njegova zemljišta, dok ga nijesu naučili elementarnoj gospodar¬ 
skoj istini, da se za mali zemljišni posjed hoće i savršenije 
gospodarske tehnike i intenzivnijega težanja i kreditne snage, 
ako će gospodaru namaknuti ekonomski bitak. Pogotovo su o 
javnopravnoj strani ovoga pitanja sudili neispravno. Svaka kul¬ 
turna država, govorili su, ide za tim, da što više naroda sara- 
djuje kod vršenja državne vlasti, da što više državljana budu 
dionici političkih prava. Zadruga stoji tome na putu, jer se po 
izbornom redu traži i izvjestan cens i samostalnost birača, a 
članovi zadruge, ma da su i predstavnici loze, nijesu samostalni, 
budući da stoje pod vlasti kućegospodara i ne plaćaju poreza. 
Zato, tvrdili su, cens može da se udari samo na zadruge, a 
nipošto i na zadrugare, a tim se suzuje broj onih, koji vrše 
politička prava. Nu zato nije trebalo ukidati zadruge, ako su 


htjeli seljaku dati politička prava. Uz privatnopravnu nespo¬ 
sobnost može da postoji potpuna javnopravna sposobnost. 
Rimski sin obitelji mogao je obnašati najviše državne službe, 
makar i nije bio imovinskopravni subjekat. Trebalo je cens na¬ 
prosto ukinuti ili razdijeliti na zadrugare. Samim razriješenjem 
zadružne veze bez daljih jamstva, da će na djedovini ostati 
trajno naseljena jezgra narodna, nije bilo posluženo ni intere¬ 
sima narodnim ni političkoj slobodi, jer je trebalo pripaziti, da 
taj neuki, novčanomu gospodarstvu nenavikli slobodni seljak 
ne postane nadničarom kapitalom jačih tudjinskih živalja pa tako 
ne izgubi i svoju gospodarstvenu slobodu i svoja politička prava. 
A o tome nije ta naša agrarna politika vodila računa. 

Po dosadašnjem iskustvu sudeći nema doduše sumnje, da 
će i u nas u borbi te stare domaće agrarne ustanove s novo- 
vjekim individualističnim načelima ova zadnja konačno pobijediti, 
da će zajednička, obiteljska imovina od zadružne postati indivi¬ 
dualna. Zadruga prelazi granice privatnoga imovinskog prava i 
prehvaća u područje prava obiteljskoga i prava javnoga. A 
svagdje se nemilo kosi s novovjekim pravnim i socijalnim nače¬ 
lima. Obiteljski je tip savremena kulturnoga svijeta i u gradjana 
i u seljaka taj, da je svaka pojedinačna obitelj svoja kućna 
zajednica, koja nikome pa ni srodniku ne da preko svoga praga. 
U modernoj državi hoće pojedinac da ima potpunu ličnu slo¬ 
bodu, slobodu duhovnu i ekonomsku, da sve svoje duhovne i 
gospodarstvene sile upotrebi za svoje lice i lični svoj probitak, 
jer misli, ako svoja lična svojstva razvije što više može, da će 
to biti i najveći dobitak za čitavu državnu zajednicu. Taj je 
individualistički pokret ne samo gradove zagospodovao, nego 
je i selo zahvatio. I danas se seljak udružuje, da bi ožitvorio 
neke zajedničke gospodarstvene osobito poljoprivredne svrhe, 
ali tome zajedničkomu području više ne prinosi ličnih radnja 
ni svojih ni svoje porodice, niti se u njegovu korist odriče 
vlasti, što je ima nad svojom porodicom. Ta su novovjeka 
seljačka udruženja čisto kapitalističke prirode, a glavni im je 
tip poljoprivredna ili, kako se u zapadnoj banskoj Hrvatskoj 
krsti, „seljačka 11 zadruga, dakle zajednica čista imovinska. A ni 

ta imovinska zajednica nije skupna i komunistička, nego indivi¬ 
dualna. 

Možda će historijskom svijesti i ljubavlju k svome rodjenom 
pravu obuzet patriot, a još više socijalni političar požaliti, što 
nestaje te starodrevne domaće ustanove. Ona je naša narodna 
svetinja i po tome, što je u tjeskobi i očaju, u nevoljama i 
burama, koje su vijekovima snalazile ovu našu grudu, sretnijoj 
poznoj unučadi sačuvala slatki glas materin. Njeno ognjište i 
prag bili su najsnažniji štit narodnoga bića, narodne duše, slave 
i pjesme protiv svake tudjinske najezde, sa sjevera i juga, sa 
zapada i istoka. Ni gospodska batina ni vojnička sablja nije 
bila jaka skršiti taj štit. U njoj kao da se javlja naša narodna 
duša. Pravne rečenice „Zadružna kuća, teče imuća“, „dosta po¬ 
magača, puni hambari“, „inokoština siromaština“ i nebrojene 
druge kazuju, koliku joj važnost i cijenu daje. Naš narod, oso¬ 
bito u južnim krajevima, isporedjuje zadrugu s ulištem, a kad 
čovjek danas čita toliko toga, što je izgovoreno ili napisano u 
hvalu te naše ustanove, kako je ona nad sve druge organizacije 
najpravedniji oblik seljačkoga gospodarstva, jer ona ne tjera ni¬ 
koga iz zadružne kuće, već daje svoj djeci svojoj jednak zaklon 
u svome krilu, kao da sluša ono glasovito idealno crtanje dr¬ 
žavne zajednice u Shakespearevom „Kralju Henriku V.“ 

(I. 2): 

U vlade, prem visoke, mnogi udi 
Što niže rade, jednom dušom dišu 
Pa stapaju se u čist i pun sazvuk 
Ko glazba. 

— zato nebo djeli 
Na razna zvanja stalež čovjeka, 

Pokreće svedjer njegovo pregnuće, 

A stavlja mu za metu ili svrhu 
Poslušnost. Pčele medne tako rade, 

Stvorenja, što ih narav sama uči 
Poredak dati napučenu carstvu, 
lmadu kralja, časnika preraznih; 

Od njih su neki starješine kućni 
A drugi trgovci, što vani trže, 

Vojnici treći žalcem oružani 


Na pljačku idu cvjeća baršunastog 
Veselo zujeć pljen svoj doma nose 
U šator poglaviti cara svoga. 

A on ko gazda brižno gleda, gdje mu 
Zidari brujeć zlatne krove zidju, 

U miru gradjani med slatki mjese, 

Sirote nadničari tiskaju se 
Na uskoj kapiji da breme skinu, 

A vračajući sudac mrkogledja 
Sve trutove pospance ljene bijedom 
Dželatu daje. 

Pa odista, zadruga sa svojom organizacijom primiče se 
onom idealu, što ga zapadnoevropska kultura hoće da poluči • 
raznim tečevnim i gospodarstvenim udrugama. Ona spaja u 
jednoj ruci i rad i kapital, a osnova joj nije puki sebični interes, 
već je veže srodstvo, bratstvo i ljubav porodična. To je ona 
etička veza, koje se je sav taj u materijalizmu i tehnici ogrezao 
svijet kapitalistički zaželio kao ozebao sunca. Osim toga, nije 
samo čisto gospodarstveni nego još više i socijalni i narodni 
interes, da se sačuva što veći broj žiteljstva, koje se bavi po¬ 
ljodjelstvom. Od onih trih velikih privrednih grana, poljodjelstva, 
obrta i trgovine, ima, kako je iskustvo u svima zemljama po¬ 
kazalo, u poljoprivredi preko polovina, u obrtu jedna četvrtina 
a u trgovini tek jedna šestina samostalnih gospodarstvenih je¬ 
dinica. U čitavom golemom porastu industrijskoga žiteljstva 
sama je gospodarstveno zavisna čeljad, samo „bijelo roblje" 
pokadšto, a u nas pogotovo tudjinskoga kapitala. Ekonomski 
nezavisne ličnosti neminovna su potreba, ako će se da obrazuje 
i dotjera narodni karakter, a privredna grana, koja daje prilike 
da nastanu i djeluju tako mnogobrojne samostalne gospodar¬ 
stvene jedinice, u ovo naše doba, kad industriju na sve strane 
i na silu hoće da podignu, a mala i velika, zvana i nezvana, 
domaća i tudja trgovina preotima mah, dobija sve veću soci¬ 
jalnu i narodnu cijenu. Isto tako treba mnogobrojna seljaštva, 
da bi se sačuvala fizička jakost naroda, jer čeljad sa sela svojom 
životnom snagom znatno natkriljuje gradsku. A zadruga je naš 
domaći, od starine prokušani, dakle najpodesniji oblik gospo- 

darstvene samostalnosti seljačke, a uza to je od pamtivijeka 
najčeličnija čuvarica i najzdravija rasadnica našega narodnoga 
karaktera i bića. 

Ali prirodni razvitak ne da se zaustaviti. Individualistično 
načelo, na kojem je sazdan čitavi naš pravni i socijalni poredak, 
moderne ekonomske prilike, koje ne podnose naravnoga gospo¬ 
darstva, neumitno gospodstvo novčanoga i kreditnoga sustava,, 
utjecaj zapadnoevropske kulture — sve to rastvara našu za¬ 
drugu. „Ustanova", pravo je rekao jedan umni narodni zastupnik 
u saborskoj raspravi o osnovi sadašnjega zakona 1888. godine,, 
„koja se kosi s tolikim modernim pravnim načelima, mora pasti 
sama đd sebe. Da ona živi, morali bismo sve tekovine novoga 
vijeka žrtvovati njoj za ljubav, ali to ne može da bude, jer to 
ne stoji do nas. Ideja čovječja, ideja pojedinačnosti, ideja samo¬ 
stalnosti i nezavisnosti individualne tako je jaka, da danas nema 
te reakcije, koja bi to mogla iz čovječanstva istisnuti". Nema 
sumnje, da zadruga može uspješno i blagotvorno djelovati tek 
kod priprostih prvotnih kulturnih prilika, a da je stega zadruge, 
koja svakomu zadrugaru bez obzira na njegove sposobnosti i 
različnost nameće istu sudbinu i zaradu, nesnosan jaram novo- 
vjeku čovjeku, kome nedostaje tek obezbiiedjeni ekonomski 
bitak, već koji hoće da izvojšti i neki socijalni i politički po¬ 
ložaj. To se je i u nas vidjelo. U naprednijim prijedjelima kao 
na priliku u Srijemu nijesu se osnivala nove zadruge, dok je 
zaostalima (hrvatskoj gornjoj Krajini, Lici, Baniji, Zagorju) bilo 
protivno. 

Kod takoga prirodnoga razvitka očito je, da su sva dras- 
tička sredstva, kako bi se naprečac ukinule zadruge, bila po¬ 
gubna, jer su neke ideologije radi materijalnoj strani gospo¬ 
darstva nanijela golemu štetu, pa da je zadatak zakonotvorstva 
bio gledati, kako bi spriječilo i oteščalo suvišno i naglo gi¬ 
banje seljačkoga posjeda i kako bi se uklonile sve one opasne 
i štetne posljedice, što mogu da nastanu prenaglim rastvaranjem 
zadruga. Bilo je pripaziti, da taj prelazak iz kolektivnoga k indivi¬ 
dualnom gospodarstvu bude postepen i da po naše seljaštva 
ne urodi teškim kušnjama .i gospodarskim rasulom. Valja pri¬ 


znati, da su svi predjašnji zakoni o zadrugama do ovoga sadaš¬ 
njega u tome slabo uspijevali. 

Kod popisa gospodarstva 1895. godine bilo je u banskoj 
Hrvatskoj od 7,390.770 katastralnih jutara cijele površine svih 
gospodarstva (kultura) 7,349.681 jutro. Od toga imale su ne- 
razdijeljene zadruge 997,018 (13 4%), potajno razdijeljene 504.019 
(6 - 9%), a nezadružna gospodarstva 5,848.644 (79-7%) jutra. Po 
tome je 13-4% produktivnoga tla svejednako bilo vezano za¬ 
družnom vezom. Kad bi se od čitave kulturne površine odbili 
spahiluci, zemljišne zajednice, imanja upravnih općina i drugih 
javnih korporacija pa uzeo u račun samo srednji i mali seljački 
posjed, taj bi postotak dabome narastao znatno. 

Nijedna zemlja, gdje nastavaju Hrvati i Srbi, nije priklo¬ 
nila toliko brige zadruzi i nastojala, da bi je sačuvala i zašti¬ 
tila, kao banska Hrvatska, makar se u svjetskoj literaturi gotova 
nigda ne spominje „hrvatska" zadruga, već se svagda govori 
o „srpskoj" ili „jugoslavenskoj". U Medjumurju i Vojvodini 
ukinute su zadruge magjarskim zakonskim člancima XXIX od 
1873, XXIV od 1885 i XII od 1895, a zadružna zemljišta prene¬ 
sena na obitelji kao samovlasništva. U dalmatinskoj su Hrvat¬ 
skoj romansko pravo za mletačkoga gospodstva i austrijski libe¬ 
ralni agrarni zakoni šezdesetih godina prošastoga stoljeća zameli 
svaki trag zadruzi u pozitivnom pravu. Austrijska država u Dal¬ 
maciji zemljišta za pravo nije ni rasteretila, premda su tamo 
postojale slične agrarne prilike i potrebe kao u drugim njezinim 
pokrajinama, pa se je tako sve do najnovijega doba sačuvaa 
izmedju gospodara zemljišta i seljaka, kolona neki osobiti pravni 
odnos, što je još najviše nalik na nasljedni zakup. Gospodar 
prepušta seljaku neko zemljište nasljedno pod uslovom, da mu 
plaća stalno odredjeni danak u plodovima, novcu ili u nekom 
alikvotnom dijelu priroda. Osim toga kadšto mu daje i pravo 
drvarije i paše na svome gospodskom zemljištu. U području 
bivše republike dubrovačke često je zemaljski gospodin (padrone) 
svome kmetu, kolonu, kontadinu ustupao kuću za stanovanje 
pod tim uslovom, da mu svagdje u republici izvrši neke službe, 
robiju, robotu. Kmet je imao pravo tražiti od gospodara, da ga 

za te robote hrani i da mu na svoj trošak opravlja kuću. U 
prvoj polovini devetnaestoga stoljeća ograničili su zakoni dane 
robije i dali kmetu pravo, da smije robotu u jako odaljenim 
mjestima otkupiti u novcu, ali da bi taj nakazni agrarnopravni 
odnos, što se tako kosi sa svima modernim pravnim načelima, 
uklonila i narod oslobodila od tako tegotne robote, nije austrij¬ 
ska država sve do zadnjega časa imala kada. Jer ni carevinski 
zakon od 11. siječnja 1878., što je bio izdan za sudske kotare 
dubrovački, cavtatski, stonski i pelješki, nije nimalo promijenio 
toga kmetstva, a kontadinat je tek nebitno preinačio. Ne nare- 
djuje ni njihova otkupa ureda radi niti kmetu daje pravo, da 
ga smije tražiti, već se taj odnos može razriješiti samo dobro¬ 
voljnom nagodom. Tek pretvara obvezu davanja robote u da¬ 
nak u novcu, pa ga, kad nema drugoga kakova utanačenja, 
odredjuje sa deset kruna na godinu i daje vlast gospodaru, da 
smije taj danak utjerati političkom ovrhom, dok kmetu nameće 
dužnost, da mu je kuću opravljati i od nje plaćati porez. Dalje 
daje samo propise o postupku kod procjene vrijednosti opravaka 
i šteta kod razriješenja kontadinata i o nadležnosti gradjanskih 
sudova u sporovima, iz kmetskoga odnosa. I carevinski zakon 
od 1. kolovoza 1895., kojim se uvodi novi parnični postupak, 
izrijekom u čl. 10. izuzima taj dalmatinski kmetski odnos iz 
svojih propisa o razrešavanju uporabnih pogodaba. 

U Bosni i Hercegovini nijesu zadruge po ramazanskom 
zakonu, po temeljnom zakonu od 3. svibnja 1858. turskoga agrar¬ 
noga reda, što je potrajao sve do sloma austrougarske monarhije, 
bile nikake samostalne gospodarstvene jedinice. Bile su pored 
inokoština tek subjekti kmetskoga ili prioračkoga, pridržničkoga, 
prisjevačkoga odnosa. U prvom slučaju pripadalo im je naslje¬ 
dno, a u drugom tek privremeno, na neko vrijeme ugovoreno 
stvarno pravo uživati zemljište age, bega, spahije, gospodara i 
plaćati mu za godišnje koristi danak: ,,hak“, neki alikvotni dio, 
polovinu, trećinu, četvrtinu, petinu priroda, ,,kezim“, stalno odre- 
djenu količinu priroda u naravi ili u novcu, i (što je bilo jako 
rijetko) ,,hizmet“, u voznim i ručnim težacima. Taj je danak bio 
odredjen po veličini kmetskoga dobra, selišta, čiftluka, pa je 


bilo sasvim sporedno, koliko duša živi u zadruzi. Zakon i praksa 
spominjali su doduše svagda samo kmeta, starješinu, domaćina, 
kućegospodara, ali on je tek zastupnik zadruge. Kmetsko pravo 
pripada čitavoj zadruzi, nije povezano s osobom starješine i 
traje dok čitava zadruga ne izumre. Čiftluk se je medju članove 
kmetske porodice smio dijeliti samo sa znanjem i privolom ze¬ 
maljskoga gospodara. A to kmetsko pravo moglo je svagda da 
nastane pismenim ili usmenim ugovorom s agom. Herceg-Bosna 
dospjela je tek sada da izvrši onu agrarnu reformu, da oslo¬ 
bodi seljaka i rastereti njegovo zemljište, što ju je banska Hrvat¬ 
ska izvršila sredinom prošastoga stoljeća. 

Srbija je 1844. godine prvi put uredila zadruge. Gradjanski 
zakon naredjuje u §-u 510: „0 zadružnom dobru bez saglasja 
sviju punoljetnih i oženjenih muških glava jedan ili drugi nije 
vlastan raspolagati, kao ni prodati ili zadužiti. I sam starešina 
samo može upravljati čeljad domaću i za kuću poradi radnje i 
uživanja naredbe činiti, ali otudjiti što ili zadužiti svojevoljno 
ne može". Najmanja izmjera zemljišta neotudjiva je i izuzeta 
ispod ovrhe po §-u 471. zakonika o postupku sudskom. 

Crnogorski opšti imovinski zakonik od 14. siječnja 1898. 
daje za zadrugu načelna pravila (čl. 686 do 708 i 964 do 968), 
pa je krsti Kućom, kućnom zajednicom, domaćom zajednicom. 
U posebnom zakonu trebalo je da bude izloženo, kakovi su 
dijeloyi i druga prava pojedinih kućana na nerazdijeljeni domaći 
imetak, ko i kako upravlja zajedničkim poslima u samoj Kući kao 
i sve ostalo što se tiče unutrašnjih prilika i veza kućne imovine 
sa kućnom čeljadi kao i te čeljadi medju se, a medjutim treba 
se vladati po dosadašnjim običajima, koliko zakonik ne daje na¬ 
ročitih pravila (čl. 687). Kuća u svojoj cjelini stupa na mjesto 
članova kuće pa je kao neki odlučeni pojam za obitelj, koja se 
smatra da je nosilica ukupnoga domaćega rada i imovine (čl. 964). 
Domaća su čeljad ne samo oni muški i ženski članovi, koji su 
se doma rodili, nego i oni, koji su kao domaći članovi zako¬ 
nito u Kuću primljeni, na priliku dovedene snahe, djeca uzeta 
pod svoje (čl. 965). Time, što se Kuća smatra imaonikom, su¬ 
bjektom, niti se brkaju ni krnje prava koja pojedini kućani muški 

i ženski imadu prema domaćoj zajednici, kao pravo na odredjeni 
dio zajedničke domaće imovine pri diobi, pravo nahranu, odjeću, 
obuću, stanovanje, pravo na opremu pri udaji, dok je osobina 
ili osobak ona imovina, koja nekom domaćem članu, muškom 
ili ženskom, pripada zasebice od domaće imovine, pa odvojeno 
i od prava, koje ima kao član na skupnu imovinu (čl. 966 i 967). 
Ta osobina je samo ono, što kakvo kutnje čeljade, muško ili 
žensko, dobije na dar ili u nasledje, bilo na osnovi samoga 
zakona ili po zavještaju, oporuci, dok inače ni muški ni ženski 
članovi Kuće nemaju prava da trudom svojim sebi teku taku 
osobinu, jer sav dobitak, koji dolazi od njihove radnje, dok su 
u zajednici, pripada Kući (čl. 689 i 688). Domaćin zastupa Kuću 
i domaću imovinu pred sudom i prema ostalom svijetu (čl. 691), 
a Kuća, koja će da se dijeli a ima kakovih dugova, treba da 
prije diobe u dogovoru s dužiteljima (vjerovnicima) odredi, ko¬ 
liko će koji od dijelbenika na se uzeti od dosadašnjeg domaćega 
duga (čl. 706). Pravila, izdana za kućne, domaće zajednice vri¬ 
jede i za varoške Kuće, ali ipak svakoj je varoškoj kući slo¬ 
bodno i inače urediti svoje domaće veze i prilike (čl. 708). 

Crnogorski zakonik daje dakle zadruzi samo njezin obi- 
teljskopravni poredak, a nema na umu da je uredi kao posebnu 
agrarnopravnu ustanovu. 

3. Sadašnji zakon od 9. svibnja 1889. zajedno s novelom 
od 30. travnja 1902. prvi je zadružni zakon, što je izdan za 
čitavu zemlju. Ne misli da bude potpuna lex specialis, koja će 
zadrugu urediti u svim njezinim pravnim odnosima, već daje 
za nju tek neke izuzetne norme, dok inače valjaju i za zadrugu 
ostali pozitivni zakoni i propisi (§ 60 zak.) Hoće da zaštiti 
zadrugu i spriječi cjepkanje njezina zemljišta kao nijedan dosele, 
makar načelno ne brani, da zadružni posjed ne prijedje u indivi¬ 
dualni. Valja ne samo za obične, nego uz neke izuzetke i za 
plemićke zadruge (§ 59). Dopušta doduše diobu, ali ju dopušta 
samo onda, kad je barem polovina zadrugara s pravom glasa 
k diobi privoljela i kad je svakoj diobnoj strani osigurana zako¬ 
nom propisana najmanja izmjera zadružnoga selišta (§ 28). S važ¬ 
nih razloga može županijska oblast dozvoljeti diobu i na zahtjev 


47 

manjine (§ 38). Ta najmanja izmjera, („baština", „stožer", „kore- 
nika"), ispod koje se zadružno selište ne smije cijepati, nije za 
sve krajeve jednaka, a iznosi tri do osam jutara, no može se 
dopuniti samovlasničkim nekretninama koga zadrugara, ako taj 
tome privoli (§ 35 zak. i § 3 novele). Osim diobe dopušta 
zakon razlaz zadruge i istup iz zadruge s otpremninom bilo u 
nekretninama bilo u pokretninama (§ 17 zak. i § 2 novele). 
Razlaz biva kod inokosne zadruge i kad na selištu preostane 
zadnji član predstavnik. U tome slučaju može se u gruntovnici 
brisati svojstvo zadruge i upisati otac obitelji ili taj član kao 
samovlasnik (§ 55 zak. i § 5 novele). Potajne diobe, što su prije 
valjanosti toga zakona izvedene, treba da oblast provede po 
faktičnom stanju posjeda bez obzira na najmanju izmjeru selišta. 
Naprotiv su potajne diobe iza dana, kojega je zakon na snagu 
stao (1. siječnja 1890.) nezakonite (§ 56). Samo kod komasacije 
zemljišta valja oblasno provesti i one potajne diobe, što su izve¬ 
dene poslije 1. siječnja 1890. (§ 48 zakona od 22. lipnja 1902. 
o komasaciji zemljišta). Ratio legis jeste to, što komasacija, koja 
ide za što većim ujedinjenjem posjeda, treba da što više odgo¬ 
vara pravomu, realnomu posjedovnom stanju. 

Nema originalnoga postanja zadruge. Nove za¬ 
druge mogu se osnovati samo redovnom diobom dosadašnje, 
provedbom potajne diobe i gruntovnim ispravkom. Dijelovi u 
nekretninama, što redovnom diobom dopanu pojedine stranke, 
moraju se upisati na zadrugu, već ako tu diobnu stranku tvori 
jedna obitelj a svi njezini članovi s pravom glasa privole, da 
se otac obitelji upiše kao samovlasnik. (§ 36 zak. i § 4 novele.) 
Isto tako treba i dijelove kod provedbe potajne diobe upisati 
na zadruge, koliko stranke, vjerovnik, oštećenik ili obitelj ne 
traže upis faktičnoga posjednika (§ 56 zak., § 4 nov.). Ko¬ 
načno je oblast dužna one gradjanskopravne zajednice, što su 
osnovane diobom na temelju zakona od 3. ožujka 1874. i od 
29. prosinca 1876. (jer ti zakoni nijesu dopuštali osnivanje novih 
zadruga), zatim one seljačke zajednice, što su u pedesetim go¬ 
dinama prošastoga stoljeća prigodom osnivanja gruntovnice u 
nekim kotarima srijemske županije upisane kao obitelji ili kao 

suvlasništva, na zahtjev interesenata ureda radi u gruntovnici- 
upisati kao zadruge (§ 37). 

Da zadrugari ne bi obišli onu imperativnu normu, po kojoj 
se zadružno selište ne smije u naravi cijepati ispod propisane 
najmanje izmjere, naredjuje zakon, da zadruga može odsvojiti 
pojedine čestice svoga selišta samo s potvrdom kotarske oblasti 
i samo onda, kad se tim odsvojem ne krnji najmanja izmjera 
posjeda (§ 11). Ta najmanja izmjera proračunava se kod od- 
svoja i zaduživanja zadružne nekretne imovine tako, da se za 
svakih šest duša, što su u zadruzi, mora priračunati jedna iz¬ 
mjera više (§ 18). U području županije požeške primjerice na¬ 
redjuje zakon najmanju izmjeru, ispod koje se zadružno selište 
cijepati ne smije, sa osam jutara. Neka zadruga, u kojoj, žive 
sedam ili dvanaest duša, moći će odsvojiti ili zadužiti samo če¬ 
stice, što joj pretječu preko šesnaest jutara, jer u tih šesnaest 
jutara ne smije da dira. Ako u njoj žive trinaest duša, bit će 
najmanja izmjera, koja treba da ostane netaknuta, dvadeset i 
četiri jutra. To načelo valja samo kod odsvojivanja i zaduži¬ 
vanja zadružne nekretne imovine, dok se kod diobe sračunava. 
najmanja izmjera bez obzira na broj duša. Medjuto naredjuje 
§ 1 novele od 30. travnja 1902., da za porez i druga javna po¬ 
davanja, što su do 1. lipnja 1902. zaostala, i za namirenje du¬ 
gova, koji su u gruntovnici bili uknjiženi prije 1. lipnja 1902. 
(toga je dana ta novela na snagu stala), može zadruga s do¬ 
zvolom kotarske oblasti odsvojiti pojedine čestice svoga selišta 
i ispod propisane najmanje izmjere. To je naredila novela zato, 
jer je seljački zadružni posjed bio jako zadužen (pošto predjašnji 
zadružni zakoni nijesu stezali zaduživanja), pa se je vidjelo, da 
se zadruge tih dugova ne bi mogle inako osloboditi, , nego pro¬ 
dajom nekoga dijela zemljišta. Osim toga naredjuje § 48 zakona, 
od 22. lipnja 1902. o komasaciji zemljišta, da kod komasacije 
valja gruntovno provesti i onaj odsvoj zadružnih nekretnina,, 
kojim se dira u zakonom odredjenu najmanju izmjeru zadruž¬ 
noga zemljišnoga posjeda. Ratio legis jeste isto, što smo spo¬ 
menuli za potajne diobe iza 1. siječnja 1890. Konačno se i 
svaka izvlazba provodi bez obzira na to, krnji li se time naj¬ 


manja izmjera zadružnoga posjeda ili ne krnji (naredba zem. 
vlade, odjela za unutarnje poslove, od 24. lipnja 1900. br. 43941.) 
Inače se sama najmanja izmjera zemljišta može u cijelosti pro¬ 
dati ili zamijeniti samo jednoglasnim zaključkom svih zadrugara 
s pravom glasa i s dozvolom kotarske oblasti, a opteretiti zajmo¬ 
vima, koji se vraćaju uz anuitete samo onda, ako godišnji iznos 
svih anuiteta ne nadmašuje polovinu čistoga katastralnoga do¬ 
hotka. S dozvolom kotarske oblasti može zadruga tu najmanju 
izmjeru opteretiti i neanuitetnim zajmom, ako zajmovna glavnica 
ne nadmašuje deseterostruki iznos čistoga katastralnoga dohotka 
(§ 12). Za te dugove, zatim za porez i druga javna podavanja, 
za troškove i odštete, što potječu iz kažnjivih djela pojedinih 
zadrugara, zatim za realne terete, što se od zadružnoga posjeda 
moraju podavati, može se odrediti sekvestracija i ovršna prodaja 
te najmanje izmjere (§§ 13 i 14). 

Izlučenje dijela pojedinoga zadrugara iz zadružne imovine 
dopušteno je u novcu ili u naravi za one obveze iz pogodaba 
i šteta, što su za nj nastale prije 1. siječnja 1890. (kad je zakon 
od 9. svibnja 1889. na snagu stao), koliko je vjerovnik po do¬ 
sadašnjim zadružnim zakonima imao pravo zahtijevati isplatu ili 
odštetu i koliko zadruga ne će, da taj dug na se preuzme. Na¬ 
protiv za obveze, nastale iza 1. siječnja 1890., izlučenje načelno 
nije dopušteno. Samo za namirenje pravomoćno dosudjenih ka¬ 
znenih troškova i odšteta može se dio osudjenoga zadrugara 
izlučiti u gotovu novcu, koliko zadruga sama ne bi htjela pre¬ 
uzeti te obveze (§ 6). Zadrugar može doduše imati svoju po¬ 
sebnu svojinu tako zvani osebunjak (to je ona imovina, što ju 
je privredio radom, kad nije bio vezan zadružnim poslom, zatim 
što ju je dobio nasljedstvom izvan zadruge, darom i t. d.), 
kojim može slobodno raspolagati (§ 21). Nu dok postoji za¬ 
druga, ne može idealnim dijelom raspolagati ni medju živima ni 
za slučaj smrti, niti ga može gruntovno opteretiti (§ 5). 

i o su u glavnom načela, što ih sadašnji zakon daje za 
zadrugu kao kolektivni imovinskopravni subjekat. Idu očito za 
thn, da što moguće više uzdrže one zadruge, što još postoje, 
a kad se već dijele, da se diobom opet osnuju nove zadruge. 

Hoće tako da oživotvore one socijalnopolitičke ciljeve, što su 
ih dosadašnji zakoni bili odnemarili, da osujete naglu promjenu 
seljačkoga posjeda i odlože preveliko rastvaranje zadružne veze. 
Mi ćemo se na te imovinske i agrarnopravne propise obazirati 
toliko, koliko je to nužno, da objasnimo obiteljskopravnu stranu 
zadruge, o kojoj se ovdje nada sve radi. Ta agrarnopolitička 
strana zadruge i onako će se za cijelo zajedno sa čitavim do¬ 
sadašnjim agrarnopravnim sustavom u banskoj Hrvatskoj znatno 
promijeniti, a samoj će zadruzi u tome sustavu valjda biti od- 
redjeno drugojačije mjesto i uzaniji poziv, kad se do kraja pro¬ 
vede agrarna reforma nove naše države, što je iznijela načelo, 
da zemlja pripada samo onome, koji ju obradjuje, uzela nanovo 
narodnim življima naseljavati državu ograničivanjem dosadašnjih 
zemljišnih vlasnika i oduzimanjem njihove, naročito tudjinske 
svojine, zametnula odlučan boj slobodna zemljišnoga rada i na¬ 
seljavanja s neslobodnim, pa se prihvatila za seljaka najprobi¬ 
tačnije agrarne politike — dala mu prilike, da za sebe i svoju 
djecu jeftino može da dobije zemlje. 


Zakonski pojam i pravna priroda. 

Neki su predjašnji zadružni zakoni expressis verbis izricali, 
što je zadruga, dok sadašnji nigdje ne daje opće oznake zadruge. 
Točno izrečena zakonskoga pojma zadruge danas nema, makar 
prvo poglavlje zakona glasi o zadruzi ,,u opće". Nu nije teško 
na osnovi zakonskih norama konstruisati taj pojam i odrediti, 
koji su elementi po pozitivnom pravu za zadrugu bitni, konstitu¬ 
tivni. Na prvi mah vidi se, da takih konstitutivnih elemenata 
ima u zadruge, jednako kao i u države i općine, tri: neka 
množina ljudi, zemljište i organizacija. Već sama riječ „zadruga" 
pokazuje, da je ona neki skup fizičkih osoba. Ali taj će skup 
biti zadruga samo onda, ako ima svoju stvarnu osnovu, zem¬ 
ljište, na kojem stalno živi. Kad na zadružnom selištu izumru 
svi ovlaštenici ili kad zadruga ostane bez zadružnoga posjeda, 
prestaje zadruga. A taj skup ljudi treba da živi na tom zemljištu 
tako, te je podvržen nekom autoritetu. Osim toga i zadruga, 
jednako kao i država i općina, hoće da oživotvori neke zajed¬ 
ničke, kolektivne interese zadrugara. Ona hoće, da im skupnim 
zajedničkim kućanstvom obezbijedi ekonomsko biće. Prema tome 
mogli bismo reći za zadrugu, da je ona skup fizičkih osoba, 
koji kao kolektivna gospodarstvena jedinica živi na nekom zem¬ 
ljištu. Nu ta oznaka valja jednako i za državu i za općinu, njome 
nije izrečeno, čime se zadruga luči od jedne i druge. S toga 
treba, da te konstitutivne elemente zadruge, kako ih zakon daje, 
redom potanje proučimo, pa da na toj osnovi konstruišemo za¬ 
konski pojam zadruge. 

1. Obično se misli, da je zadruga već po svome biću neki 
kolektivni pojam, da se za nju hoće, ako i ne više užih obitelji 
ili jedna uža obitelj, a ono barem više ukućana. No to je pravno- 

povjesni pojam zadruge, a nije zakonski. Množina osoba nije 
po zakonu konstitutivni elemenat zadruge. Nema sumnje, da za¬ 
druga svejednako dalje postoji i kad je postala inokosna, kad 
je na zadružnom selištu preostala samo jedna uža obitelj, ili 
kad ima dvije ili više osoba, koje ne pripadaju k istoj užoj 
obitelji (primjerice stric i sinovac). Nu ona ^postoji dalje i onda, 
kad na zadružnom selištu preostane samo jedan član, bio to 
predstavnik ili ne bio (na priliku priudata žena), jer se tek iza 
smrti toga posljednjega člana smije ureda radi u gruntovnici 
brisati svojstvo zadruge (§ 55 zak. i § 5 nov.) Nije dakle sasvim 
ispravno, kad se kaže, da je zadruga kolektivna ekonomska je¬ 
dinica, jer ta jedinica može biti i individualna. A ako na za¬ 
družnom selištu ima više osoba, onda nije nužno ni to, da su 
te osobe vezane ikakim srodstvom, jer u zadruzi može biti i 
uzadruženih članova, t. j. takih stranih, srodstvom nevezanih 
osoba, koje su u zadrugu primljene osobitim ugovorom (§ 1 
si. d). Uzadruženje se bitno razlikuje od adopcije, jer ovim na¬ 
staje pravni odnos samo izmedju poočima, pomajke i posinka, 
pokćerke (§ 183 o. g. z.) Adopcija kao svaki ugovor valja samo 
medju strankama, koje su ga sklopile, a zato posinak ili po- 
kćerka i ne stupa u obitelj poočima ili pomajke. Uzadruženi 
član dolazi naprotiv u pravni odnos sa cijelom zadrugom, stječe 
prava spram čitave zadruge i spram nje preuzima dužnosti. Kad 
se dakle kaže, da je zadruga patrijarhalna veza ili da je ona 
obiteljska rodbinska ustanova, onda to može da bude prema 
pravnopovjesnom pojmu zadruge, ali ne odgovara njezinu za¬ 
konskom pojmu. I patrijarhat i obitelj osniva se na srodstvu, 
dok se zadružna veza može osnivati i na ugovoru. Po tome 
srodstvo nije nikaka bitna potrepština zadružne veze. 

2. Što se tiče stvarne osnove zadruge, obično se označuje 
njeno bitno obilježje time, te se kaže, da kućani (domari) ne- 
razdijeljeno obradjuju nekretni zadružni posjed i skupno uživaju 
njegove plodine. To je netočno rečeno, jer se pušta s vida 
jedna za zadrugu bitna pravna kvalifikacija tih nekretnina. Kako 
smo prije vidjeli, postojale su do 1848. i 1850. godine zadruge 
u bivšem gradjanskom području samo na zemljištu prostople- 


mićkom, to će reći na plemićkom posjedu maloga plemstva, 
jednoselaca i na zemljištu urbarskom, to će reći na zemljištu 
vezanu urbarskim odnosom, po kojem su posjednici bili dužni 
vršiti neke činidbe, a u bivšem krajiškom području samo na 
zemljištu krajiškoobveznom. Predjašnji krajiški zadružni zakoni, 
koliko su dopuštali osnivanje novih zadruga (zakon od 8. lipnja 
1871. i od 14. travnja 1880.), dopuštali su ju samo diobom stare 
zadruge, opet samo na krajiškoobveznom zemljištu. I po sada¬ 
šnjem se zakonu mogu osnivati nove zadruge samo na temelju 
starih zadruga, bilo tako, da se kod redovne diobe zadruge 
dijelovi pojedinih diobnih stranaka upišu na zadrugu (§ 36 zak. 
i § 4 nov.), ili tako, da se kod provedbe potajne diobe dijelovi 
mjesto na faktične posjednike upišu na zadruge (§ 56 zak.), 
ili konačno tako, da se diobni dijelovi, upisani po zadr. zak. 
od 3. ožujka 1874. i od 29. prosinca 1876. kao gradjanskopravne 
zajednice, zatim postojale zadruge, koje su prigodom osnivanja 
gruntovnice upisane kao obitelji ili kao suvlasništva, gruntovnim 
ispravkom opet upišu na zadruge (§ 37 zak.). Po sadašnjem 
se dakle zakonu ne može zadruga osnovati na svakome posjedu, 
recimo na posjedu gradskom ili na posjedu od samih kuća, 
već jedino na onom posjedu, što su ga zadruge do 1848. i 1850. 
godine imale ili poslije 1848. i 1850. prikupile. To se misli reći, 
kad se kaže, da zemljište zadruge treba da ima „zadružno 
svojstvo". 

Strogo uzevši ima to zadružno svojstvo samo ono zem¬ 
ljište, što su ga zadruge do 1848. i 1850. godine posjedovale, 
a nema i ono, što su ga iza tih godina prikupile. No i za ovo 
posljednje se fingira, da ga ima, jer pripada glavnomu selištu 
i jer je za njegovu pravnu kvalifikaciju odlučno obitavalište za- 
druge (§ 18 prov. naredbe k zadr. zak.). Ista provedbena na¬ 
redba potanko izriče, koje zemljište imade to zadružno svoj¬ 
stvo, koje može da bude stvarna osnova zadruge, pa ubraja 
ovamo za bivše krajiško područje krajiškoobvezno, a za bivše 
gradjansko područje zemljište prostoplemićko, urbarsko ili ur- 
barskosrodno pa predijalno. U bivšoj Krajini nema dakle razlike 
u pravnoj kvalifikaciji zemljišta, dok u bivšem gradjanskom po- 

dručju ima. Tu te razlike potječu od bivših podaničkih odnosa. 
Urbarske zemlje bile su selišne i izvanselišne. I prve i druge 
postale su 1848. godine slobodno vlasništvo podanika, nu dok 
su za prve vlastela dobili odštetu od države, za druge morali 
su bivši podanici davati daće dok ih sasvim ne otkupe. K ur- 
barskim zemljama pribrajaju se i predijalne, one crkvene zemlje, 
što su ih prelati donacijama davali ljudima za rad sposobnima. 
Predijalisti bili su vazali, podanici prelata, ali nijesu davali tlake, 
već su imali neka prava, što ih inače imadu samo plemići. 
Carskim patentom od 3. veljače 1855. postali su slobodni vlas¬ 
nici predija, nu morali su sami odštetiti svoje prelate. Urbarsko- 
srodne, bile su krčevine pa činžene i gorne zemlje, ako se je 
na njima nalazila naselbina. Ove zadnje bile su oni dijelovi alo- 
dijalnoga zemljišta (šume, šikare, vinogradi), što ih je vlastelin 
davao kmetovima uz uvjet, da od prihoda nešto dobije. Za njih 
se plaćala gornica, činž. 1 te su 1848. godine postale slobodno 
vlasništvo kmetova, samo su ih morali sami otkupiti. Ta pravna 
kvalifikacija zemljišta zasvjedočava se urbarskim knjigama i grun¬ 
tovnicom, a to zadružno svojstvo zemljišta, kako ga naredjuje 
§ 1 prov. naredbe k zadr. zak., bitno je obilježje zadruge. 

3. Da ogledamo pobliže samu organizaciju zadruge. Re¬ 
dovno se kaže, da tu organizaciju u prvom redu tvori to, što 
zadrugari žive pod ravnanjem jednoga kućegospodara. Po tome 
da je zadruga patrijarhalna veza. Ako /ovu oznaku valja razu¬ 
mijevati u njenom pravom smislu, da je otac glava obitelji, onda 
po zakonu nije ispravna, jer kad u zadruzi nema muškarca 
sposobna za kućegospodara, može se kućegospodarom izabrati 
i sposobna žena (§ 8 zak.). U tom je slučaju zadruga bliža 
matrijarhatu nego patrijarhatu. Nu je li ustanova kućegospodara, 
bio to muškarac ili žena, po zakonu bitna za zadrugu ? Nije. 
Kad zadruga ostane bez kućegospodara, njezino pravno biće 
zato niti je prestalo niti je prekinuto (arg. § 3 zak.). Osim toga, 
kad u zadruzi nema zadrugara, koji je dorastao upravljati gospo¬ 
darstvom, zadruga nema kućegospodara, već samo zastupnika 
(štitnika ili skrbnika maloljetnika ili skrbljenika, što žive u za¬ 
druzi, § 8 zak.). U inokosnoj zadruzi redovno ne treba ni birati 


kućegospodara, jer je tu otac obitelji i njezina glava. U opće 
ga ne treba, kad je na zadružnom selištu preostala samo jedna 
osoba. Ustanova kućegospodara nije dakle bitna za pojam za¬ 
druge, S toga je oznaka, što ju za zadrugu daje § 1 prov. na¬ 
redbe k zakonu, u kojoj se izmedju ostalih obilježja zadruge 
spominje i kućegospodar, neispravna. 

Pa ipak je organizacija bitno obilježje zadruge. O organi¬ 
zaciji, o podredjenju nekoga drugomu može dašto biti govora 
samo ondje, gdje ima više osoba. S toga o kakoj organizaciji 
ne može da bude govora, kad je na zadružnom selištu preostala 
samo jedna osoba. Pa čime je izražena ta organizacija zadruge? 
Izražena je dužnostima i pravima zadrugara. Zadrugari su dužni 
zajednički raditi o ekonomskom boljku zadruge. Qui in commu- 
nitate non laborat non manducet, osnovno je načelo zadruge. 
Ili kako kaže naša pravna poslovica: „Koga nije na djelu, ne 
ima mu ni dijela". Svaki zadrugar dužan je u zadruzi i na za¬ 
družnom posjedu raditi na probitak i korist zadruge. Na svoju 
korist može raditi samo onda, kad to nije na uštrb ovoj općoj 
zadrugarskoj dužnosti i kad mu to kućegospodar dopusti (§ 21 
zak.). Dužan je pokoriti se naredbi kućegospodara i ne smije 
se udaljiti iz zadruge bez njegova znanja i privole, niti izostati 
preko te dozvole (§ 22 zak. i § 54 prov. naredbe). Bez njegove 
privole ne smije se muškarac zadrugar ženiti, niti se smije žen¬ 
skom članu ko priženiti. Ako povredi taj kućni zapt, mo'že ga 
kućegospodar primjereno pokarati i kazniti, a kad to ne koristi, 
može ga općinsko poglavarstvo kazniti zatvorom do osam dana 
ili prinudnim radom na korist općine (§§ 24 i 26 zak.) Uvrede 
poštenja, laglje tjelesne ozlede, sporovi poradi smetana posjeda, 
šumske i poljske štete, prisvojenje pokretnih stvari rnedju za¬ 
drugarima pripadaju kao zadružne razmirice pred općinsko po¬ 
glavarstvo, makar bi inače pripadali pred redovni sud ili poli¬ 
tičku oblast (§ 28 zak.) Zakon uzima sve to za puke prekršaje 
kućnoga zapta, jedno zato, jer je u zadruzi taj zapt puno stroži 
nego u običnoj obitelji, a drugo zato, jer su što se tiče zadružne 
imovine svi zadrugari jedan subjekat. 

S druge strane vlastan je svaki zadrugar sauživati koristi 
zadružnoga dobra po pravednoj mjeri, tražiti da kućegospodar 
položi zadružni kućni račun i pritužiti se općinskom poglavarstvu 
protiv nemarnoga i nasilnoga kućegospodara (§§ 22, 19 i 25 
zakona). Svi zadrugari opet odlučuju, kako će se razdijeliti što 
preteče koncem godine od plodina i drugih skupnih dohodaka 
(§ 23). Njima polaže kućegospodar zadružni kućni račun i oni 
ga odobravaju uz pravo pritužbe općinskom poglavarstvu i utoka 
kotarskoj oblasti (§ 19). Oni biraju kućegospodara i odlučuju o 
svim poslovima, koji ne pripadaju k redovnom gospodarstvu ili 
kojima se dira u sućnost nekretne imovine, kojima se optere¬ 
ćuje, ohudjuje ili zamjenjuje (§§ 9 i 10 zak.) Ova osobita orga¬ 
nizacija zadruge izbija na površinu osobito onda, kad se poredi 
inokosna zadruga s običnom seljačkom ili gradjanskom obitelji, 
s ,,inokoštinom“. S jedne strane očinska vlast i dužnosti glave 
inokosne zadruge nijesu istovetne s očinskom vlasti i dužnostima 
oca gradjanske obitelji, a s druge strane nijesu dužnosti i prava 
djece u inokosnoj zadruzi jednaka dužnostima i pravima djece u 
gradjanskoj obitelji. Dosta je spomenuti kućni zapt i kompeten¬ 
ciju općinskoga poglavarstva kod prekršaja toga zapta, a naro¬ 
čito stege oca u raspolaganju imovinom. Tako se primjerice u 
inokosne zadruge može u gruntovnici zadružno svojstvo brisati 
i otac obitelji kao samovlasnik upisati samo onda, ako tome 
privole svi članovi obitelji s pravom glasa (§ 5 nov.). Ako tu 
osobitu organizaciju, što se u zadruzi javlja, nazovemo zadru¬ 
žnom vezom, onda je zadružna veza bitna za pojam za¬ 
druge, koliko ima u zadruzi više osoba. 

4. K tim bitnim potrepštinama zadruge pridodaje § 3 zak. 
još formalnopravno obilježje, da spram trećih osoba postoji 
zadruga samo onda, ako su nekretnine u gruntovnici 
upisane na zadrugu kao vlasnicu. Ta norma znači to, da 
neka seljačka zajednica, ma da i živi u zadružnoj vezi na ze¬ 
mljištu zadružnoga svojstva, nije zadruga niti se njezini odnosi 
prosudjuju po zadružnom zakonu, ako to zemljište nije u grun¬ 
tovnici na zadrugu upisano. S toga neka gradjanskopravna za¬ 
jednica, osnovana diobom na temelju zadružnih zakona od 3. 



ožujka 1874. i 29. prosinca 1876., ili neka seljačka zajednica u 
Srijemu, koja je prigodom osnivanja gruntovnice bila upisana 
na pojedine obitelji ili na pojedine članove obitelji kao suvlasnike 
na neke dijelove (polovinu, četvrtinu, osminu i t. d.), makar ta 
zajednica i dalje živi na način zadruga, nije ni spram oblasti 
ni spram trećih osoba zadruga, niti za nju valjaju norme zadruž¬ 
noga zakona, doklegod nije gruntovnica ispravljena i njezino 
zemljište upisano na zadrugu kao vlasnicu. S toga oni dijelovi, 
što će se kod redovne diobe zadruge upisati na zadruge (§ 36), 
ne postoje jošte kao zadruga, dok se gruntovnici ne upišu na 
novu zadrugu, sve do toga časa ostaje im vlasnica prvotna za¬ 
druga. A tako i dijelovi, koji će se kod provedbe potajne diobe 
upisati na zadruge, do toga upisa ne tvore nikakih novih za¬ 
druga, već svejednako pripadaju prvotnoj, potajno razdijeljenoj 
zadruzi. Gruntovni upis zadruge kao vlasnice zadružnih nekre¬ 
tnina bitna je dakle potrepština za postanak zadruge. S druge 
strane postoji zadruga tako dugo, dok su zadružne nekretnine 
u gruntovnici na zadrugu kao vlasnicu upisane. I kad na za¬ 
družnom selištu preostane zadnji član, što više i taki zadnji 
član, koji nije predstavnik, nije u zadruzi ni rodjen ni u zadrugu 
primljen osobitim ugovorom, koji ima pravo zadružnu imovinu 
tek uživati, a ne smije njome raspolagati, ni otudjiti ju, ni zami¬ 
jeniti, ni opteretiti (§ 5 nov.) — ni onda još nije prestala za¬ 
druga, jer je svejednako u gruntovnici upisana kao vlasnica za¬ 
družnih nekretnina. Što se toga tiče ima gruntovni upis zadruge 
kao vlasnice zadružnih nekretnina prirodu Exnerova formal¬ 
noga akta, koji tvori zadružnopravni odnos, makar i nema više 
materijalnopravnih osnova toga odnosa. S toga s potpunim 
pravom izriče stol sedmorice, da aktivna legitimacija zadruge 
ne prestaje zato, što su zadružne nekretnine prenesene u grun¬ 
tovnici na ime koje druge osobe, dok je još ovaj prenos i pravo 
te osobe na te nekretnine prijeporno (rješidba od 8. svibnja 
1896. br. 1493.). 

Da konačno sve, što došle rekosmo, u jednu oznaku sinte- 
tizujemo. Nebitna je za zakonski pojam zadruge množina osoba 
i srodstvo tih osoba pa ustanova kućegospodara, naprotiv bitna 

bar jedna fizička osoba, zemljište zadružnoga svojstva, zadružna: 
veza, kad je u zadruzi više osoba, pa gruntovni upis zadruge 
kao vlasnice' zadružnoga zemljišta. Ostane li zadružno zemljište 
bez zadružnoga ovlaštenika, ili ostanu li zadružni ovlaštenici bez 
zadružnoga zemljišta, ili konačno briše li se u gruntovnici za¬ 
druga kao vlasnica zadružnoga zemljišta, prestaje zadruga. Prema 
tome možemo reći, da je zadruga jedna ili više zadru¬ 
žnom vezom udruženih osoba na zemljištu zadru¬ 
žnoga svojstva, koje je u gruntovnici na zadrugu 
kao vlasnicu upisano. Ako s tim zakonskim pojmom po- 
redimo pravnopovjesni pojam zadruge, da je ona skup krvnim 
srodstvom vezanih osoba, koji pod ravnanjem jednoga kuće- 
gospodara zajednički, nerazdijeljeno obradjuju i uživaju zemljište,, 
na kojem žive — vidimo znatnu razliku. To je zato, jer je za¬ 
druga zakonu u prvom redu imovinska zajednica, agrarnopravna 
ustanova, a onda tek obiteljska, rodbinska ustanova. Njemu je 
preče, da dade norme, kako će sačuvati i uzdržati seljački kolek¬ 
tivni posjed, kako će ga što bolje vezati zadružnom stegom, da 
prelazak iz kolektivnoga k individualnom zemljišnom vlasničtvu 
ne bude prenagao, nego da toj osobitoj obiteljskoj ustanovi 
dade i posebno obiteljsko pravo. S toga proširuje pojam za¬ 
druge i na one slučajeve, gdje su prestali pravi uslovi zadru¬ 
žnomu životu, kad na zadružnom selištu preostane samo jedna 
uža obitelj, što više, kad preostane sapo jedna osoba. 

Pravnu sposobnost daje zadruzi § 4 zak., po kojem su 
zadruge vlasne stjecati svaku vrstu pokretne i nekretne imovine. 
Zadruga je dakle potpuni imovinskopravni subjekat, ali zato se 
ne smije misliti, da ona nema i osobnih prava. I zadruga kao 
i pojedinac ima pravo na svoje ime, obitavalište, čast, pravo iz¬ 
bora i t. d„ ima svoja subjektivna javna prava. Nu kako valja 
konstruisati taj subjekat, kaka je juristična priroda za¬ 
druge, u tome je pitanju mišljenje u nas podijeljeno. Zadojen 
rimskopravnim idejama a neupućen u domaće historijsko pravo- 
nije čudo, što je naš svijet isprva gotovo jednodušno u zadruzi 
nazirao jurističnu osobu po smislu pandektarnoga prava. Tako. 
na priliku kaže zakon od 28. travnja 1879., koji je uveo grun¬ 

tovni red u postojalom krajiškom području: „Vlasnost zadruge 
ne ima se unijeti prema stanovitim učesnim dijelovima, već se 
unosi kao cijelost, i to kao vlasnost pripadajuća jurističnoj osobi 
(družbi)“. I u najnovije doba izriče to isto jedna načelna rješidba 
stola sedmorice, kako ćemo poslije vidjeti. Pored mnogih drugih 
u našoj knjizi pristaje uza to mišljenje osobito Strohal. No 
kad su se pojavile opravdane sumnje, može li se zadružna usta¬ 
nova nategnuti na tudji kalup pandektarne juristične osobe, stali 
su u zadruzi nazirati civilnopravnu zajednicu sui generis, dok se 
u novije doba obično ne tvrdi, da je naša zadruga neka „speci¬ 
jalna vrsta zajednice, koja, vezana medju sobom srodstvom (to 
po zakonu nije ispravno) živi poradi zajedničkih interesa sviju 
svojih sudionika po zasebnim pravnim propisima na skupnom 
zemljištu". (Tako na priliku još dr. Tončić, „Zakon o zadru¬ 
gama" str. 176.) Nu kake je baš vrste ta osobita zajednica i 
kako ju valja konstruisati, to se dalje ne pita. 

Da zadruga nije juristična osoba ni pandektarnoga a ni 
našega općega gradjanskoga prava, nije teško pokazati. Da spo¬ 
menemo samo neka obilježja. Jurističke osobe s jedne su strane 
korporacije, a s druge zavodi i zaklade. Korporacije i zavodi 
razlikuju se medju se po tome, što je u prvih nužno, da neke 
fizičke osobe budu nosioci skupne volje, dok kod drugih nije. 
Kad neka korporacija izgubi sve svoje članove, prestaje i sama 
korporacija, dok zavod time ne prestaje, jer ga viša volja drži 
za nove članove, koji mogu doći. Zavodi i zaklade opet razli¬ 
kuje se medju se po tome, što su zaklade puka imovina, koja se 
drugome daje s nekom trajnom namjenom. Nu svim jurističnim 
osobama jeste zajedničko to, da su neka socijalna organizacija, 
i to taka, koja je vezana nekom višom voljom, statutom, za¬ 
kladnicom. Po tome se baš luči korporacija od obične čiste za¬ 
jednice (societas). Ortaci ove mogu pravima zajednice po svojoj 
volji raspolagati, dok su članovi korporacije vezani statutom. 
Imovina korporacije vezana je statutom, a zato imovina kor¬ 
poracije nije vlasništvo članova (Bruns-Eck-Mitteis 
u Holtzendorffovoj enciklopediji V. izdanje, I. str. 315). U kor¬ 
poracije je dakle jednina subjekta ne samo spolja, spram drugih 

osoba, nego i unutra, spram svojih članova. To je tako zvano 
korporativno jedinstvo. 

Ako je zadruga juristička osoba, može da bude samo kor¬ 
poracija, jer je i za zadrugu nužno, da neke fizičke osobe budu 
nosioci zadružne volje. Ako zadruga izgubi sve svoje članove, 
prestaje i zadruga (§§ 55 zak. i § 5 nov.). Nu zadruga nije 
korporacija, jer nije posebni imovinskopravni subjekat spram 
svih ili pojedinih svojih zadrugara. Svaki zadrugar može doduše 
da ima svoj osebunjak (§ 21 zak.), ali taj osebunjak nije dio za¬ 
družne imovine, već je slobodna imovina zadrugara, kojom može 
kao i svaki civilnopravni vlasnik'samostalno, po svojoj volji ras¬ 
polagati. Sto se tiče zadruge same, u njoj nema imovine, 
koja ujedno ne bila i imovina zadrugara. Svi zadru¬ 
gari imadu jednako pravo uživati zadružnu imovinu (§ 22 zak.) 
Njome upravlja kućegospodar u ime svih zadrugara, kad se 
radi o manjim poslovima, dok kod poslova, koji ne spadaju na 
redovito gospodarstvo ili se tiču nekretne imovine, odlučuju 
sami zadrugari većinom glasova ili jednoglasno (§ 10 i 12 zak.). 
Nu kućegospodar sam nije nikaki organ zadruge, već samo 
njezin zakoniti punomoćnik. On je kao svaki drugi zadrugar, 
samo što upravlja zadrugom i zadrugu zastupa spram oblasti 
i trećih osoba, (§§ 9 i 21 ni f.). Svaki zadrugar jeste suvlasnik 
čitave zadružne imovine. To se vidi kod izlučenja dijela pojedi¬ 
noga zadrugara poradi njegovih obveza j. šteta, što ih je počinio, 
pa poradi kaznenih troškova i odšteta, na koje je pravomoćno 
osudjen (§ 6). Nadalje kod istupa pojedinoga zadrugara iz za¬ 
druge s otpremninom (§ 17 zak. i § 2 nov.), konačno kod za¬ 
družne diobe (§§ 29 i dalji zak.). Samo zato, jer je svaki za¬ 
drugar suvlasnik čitave zadružne imovine, može vjerovnik tražiti 
izlučenje toga dijela iz te imovine, može zadrugar iz zadruge 
istupiti s nekim dijelom te imovine i konačno može tražiti diobu 
te imovine. 

Nu ti dijelovi, što pripadaju pojedinim zadrugarima, nijesu 
intelektualni dijelovi, partes pro indiviso po smislu civilnoga 
prava, jer s druge strane zadrugar nema imovine, koja 
ujedno nebi bila i imovina zadruge. Sve što zadrugar 


stječe, stječe za zadrugu (§ 20). Dijelom zadružne imovine, što 
mu pripada, ne može, dok zadružna zajednica postoji, raspola¬ 
gati niti medju živima niti za slučaj smrti (§ 5), jer taj dio nije 
izvjestan niti je njegovo konačno stečeno pravo, njegova svojina, 
već se umanjuje ili povećava prema tome, koliko drugih zadru¬ 
gara u suvlasništvu zadružne imovine s njime konkuriše. S toga 
sasvim ispravno izriču vrhovne rješidbe zemaljske vlade od 
22. svibnja 1883. br. 7824 i od 29. svibnja 1898. br. 27783., da 
se ni kućegospodar poradi svoje nemarnosti ni ini zadrugari 
redovno nemaju osudjivati na novčane globe, jer po samoj na¬ 
ravi zadruge ne mogu imati svoje imovine, već samo izuzetno, 
kad osudjeni ima kakovu osebujnu imovinu. Pa uistinu, globa 
nametnuta kućegospodaru ili drugomu zadrugaru, koliko ju ne 
mora platiti iz ovoga osebunjka, nametnuta je svima zadrugarima, 
čitavoj zadruzi, jer zadrugar nema imovine, koja ujedno nije 
svojina čitave zadruge. 

Prema tome svaki zadrugar načelno ima pravo na čitavu 
zadružnu imovinu, samo što je to pravo konkurencijom ostalih 
zadrugara stegnuto, a zadružna imovina opet kao cijelost pripada 
svima zadrugarima zajedno. Zadruga dakle dobija svoje imo- 
vinskopravno biće od imovinskopravne sposobnosti svih za¬ 
drugara, a opet ta sposobnost pojedinoga zadrugara splila se je 
u skupnom imovinskopravnom biću zadruge. Da se taj odnos 
ne da protumačiti pandektarnopravnim načelima ni biću zadruge 
primijeniti pojam korporacije, jasno je. Ali ne samo po pande- 
ktarnom pravu, nego i po našem općem gradjanskom zakoniku 
bitna je oznaka korporacije to, da njezina imovina nije vlas¬ 
ništvo članova, da je u nje jednina subjekta s polja i unutra. 

Kako po onome, što je dosele razloženo, zadruga nikako 
nije korporacija, ne može da bude ispravna ona načelna rje¬ 
šidba stola sedmorice od 31. listopada 1901. br. 2105., koja iz¬ 
riče, da je kućegospodar organ zadruge (jer „stvara svojom vo¬ 
ljom i svojim djelom odnose napram drugim osobama tako, da 
volja i djela pojedinih članova zadruge, ako nijesu suglasna 
s voljom kućegospodara, za zadrugu ne stvaraju pravnih od¬ 
nosa"), da s toga zadruga samo po kućegospodaru ili njegovu 

mandataru može počiniti smetanje posjeda (delikat), pa da u 
takoj parnici valja parbenom strankom smatrati zadrugu kao ju- 
rističnu osobu, zastupanu od kućegospodara, dok članovi za¬ 
druge ne sudjeluju u parnici kao stranka. S toga da se ovi u 
takoj parnici mogu pripustiti kao svjedoci. Ali kućegospodar nije 
nikaki organ zadruge. Organom zovemo taka člana korporacije, 
koji svojom pojedinačnom voljom oživotvorava svrhe zajed¬ 
nice. Zato samo član korporacije može da bude njezin organ, a 
s druge strane ne može korporacija svoju volju inako očitovati 
nego očitovanom ličnom voljom organa. Organ je dakle bitna 
potrepština, ako će korporacija da postoji. Nu kućegospodar, 
kako smo vidjeli, nije bitna ustanova za zadrugu, niti je za¬ 
druga korporacija. Osim toga, kad organ vrši svoju kompeten¬ 
ciju, ne vrši svoja lična prava, pa zato ne nastaje nikaki pravni 
odnos izmedju njega i treće osobe, već svagda izmedju te treće 
osobe i od njega zastupane korporacije. U tom je baš biće or¬ 
gana. A iz pravnih poslova, što ih kućegospodar u ime zadruge 
sklopi s trećim osobama, i kućegospodar zajedno s ostalim za¬ 
drugarima stječe prava i preuzima dužnosti, jer je i on suvlasnik 
zadružne imovine. Po tome kućegospodar nije nikaki organ za¬ 
druge, već ima kod zastupanja zadruge po prilici isti onaki 
pravni položaj kao član javnoga društva trgovačkoga, koji je 
ovlašten zastupati društvo (§ 90 trg. zak.). Kućegospodar samo 
je zakoniti t. j. zakonom naredjeni punomoćnik zadruge, za ko¬ 
jega valjaju §§-i 1002 do 1026 o. g. z., koliko zadružni zakon 
za tu punovlast ne daje specijalnih norama (arg. § 60 zadr. zak.) 
A da i zakon tako misli, najboljim je dokazom § 8 in f. Kad 
u zadruzi nema ni muškarca ni žene sposobne za kućegospodara, 
imenuje općinsko poglavarstvo zastupnikom zadruge štitnika 
ili skrbnika kojega maloljetnika ili skrbljenika, što u zadruzi živi. 
U takom slučaju obavlja štitnik (skrbnik) poslove kućegospo¬ 
dara, a taki štitnik (skrbnik), koji je u istinu kućegospodar, ne 
može da bude organ zadruge, jer nije ni njezin član, sve kad 
bi zadruga i bila korporacija. Argumenat dakle, da je kućego¬ 
spodar organ zadruge, a po tome u parnici stranka, koja nije 
istovetna sa zadrugom, ne stoji, a s njime pada i sva dalja ar- 

•gumentacija pomenute načelne rješidbe. Zadrugari svjedoci u 
parnici svoje zadruge poradi smetanja posjeda svjedoci su in 
propria causa. 

Ovdje se sama sobom nameće jedna druga misao. Ako 
zadruga nije korporacija po smislu pandektarnoga prava, a ni 
po našem općem gradjanskom zakoniku, već je neka vrsta zaje¬ 
dnice, nikle na tlu domaćega prava, nije li možda onaka za¬ 
druga, koja je bez ikaka naročita ugovora sama od sebe nastala 
jednolišću, srodstvom ličnih i stvarnih odnosa, a jezgra joj je 
ideja realne (to će reći organske, žive, a nipošto tek fiktivne 
kao u rimskom pravu) skupne osobnosti, kako ju je u njemačkoj 
pravnoj teoriji najprije Beseler iznio, a Gierke dalje izgradio 
i do kraja dotjerao? Nije li ona onaka ,,Genossenschaft“, za¬ 
druga, kakih je negda sva sila bilo ne samo u germanskih nego 
i u mongolskih i slavenskih naroda, a i danas ih ima svagdje, 
naročito u životu gospodarstvenom, u području prava poljopri¬ 
vrednoga, obrtnoga i trgovačkoga, pa i u području borbe rada 
s kapitalom? Ali i u take je zadruge bitna oznaka „jednina i 
množina u zajednici", i u nje su pojedinačne ličnosti utjelovljene 
u skupnoj ličnosti pa se s njome sasvim ili od česti stapaju. I 
tu je dakle jednina s polja i unutra, korporativno jedinstvo. I u 
nas su sada take „Genossenschaften" privatne ili javne udruge, 
što služe čistim gospodarstvenim svrhama, da povećaju kapital 
i dohodak svojih članova. U tome su svome karakteru istovetne 
sa svakim običnim tečevnim društvom, samo što im imovina nije 
vlasništvo članova već je povezana statutom i organizacijom 
juristične osobe, jer je tako ta tečevna svrha bolje obezbije- 
djena, perpetuisana, učinjena nezavisnom od mijene članova. U 
našem su pravu glavni tipovi ovake „Genossenschaft": dionička 
društva, zemljišne zajednice, zadruge za regulaciju i porabu vode, 
imovne općine u bivšoj Krajini, trgovačke i poljoprivredne („se¬ 
ljačke") zadruge. 

Ostaje dakle jošte samo jedan glavni udružni Oblik, zajed¬ 
nica, socijetet, communio. A zadruga u istinu i jeste zajednica, 
što je protiv drugih mišljenja osobito dokazao Franjo Spevec, 
koji je o tome u „Mjesečniku" 1884. napisao ponajljepšu ras- 

pravu u hrvatskoj knjizi. Samo ona nije obična civilnopravna za¬ 
jednica (§§ 825 i d. o. g. zak.), kako se jasno vidi iz onoga, 
što smo došle o tome rekli. Gradjanskopravna je zajednica in¬ 
dividualno suvlasništvo, svaki suvlasnik ima stalno odredjeni 
dio pro indiviso, kojemu je potpuni vlasnik i s kojim može sa¬ 
movoljno i neodvisno raspolagati (§ 829 o. gr. zak.) Pravo sva¬ 
koga dionika potpuno je samostalno i odijeljeno od prava drugih 
dionika. Tu je dakle množina subjekata s polja i unutra. Za¬ 
druga je naprotiv kolektivno suvlasništvo. Svaki zadrugar 
načelno ima pravo na čitavu zadružnu imovinu, a opet, kad 
s njime konkuriraju drugi zadrugari, pripada ta zadružna imovina 
kao cijelost svima zadrugarima zajedno. To je onaj fatalni ,,con- 
diminium plurium in solidum“, suvlasništvo od više njih, da. 
svakomu pripada cijela stvar — gvozdeni zakon rimskopravne 
logike, o koji su se mnogi naši pravnici spoticali. Po toj je 
logici taki condominium besmislica i pravna nemogućnost. Ali 
ko zato mari? Ko danas jošte ne zna, da svaka kultura ima. 
svoju vjeru, filozofiju, etiku, moral, svoju logiku, pa i pravna 
logiku! Jer dio zadrugara od zadružne imovine nije nikaki rim- 
skopravni, stalno odredjeni intelektualni dio, za njegovu je veli¬ 
činu odlučan broj zadrugara. A ako bi se taj dio in concreto i 
mogao odrediti po broju živih zadrugara, opet nije to njegovo 
konačno stečeno pravo. Tim dijelom, dok traje zadružna zajed¬ 
nica, ne može ni inter vivos ni mortis, causa raspolagati (§ 5 
zak.), niti ima poslije njegove smrti kakova nasljedstva ili u opće 
ikake sukcesije u taj dio, jer i njegovi, na zadružnom selištu pre¬ 
ostali suzadrugari načelno imadu pravo na čitavu zadružnu imo¬ 
vinu, pa je njegovim otpadom tek prestala stega toga njihova 
prava. To je ponekada kao kod tontina, one vrste osiguranja, 
gdje se osigurana svota nekoj odredjenoj množini osoba tako 
isplaćuje, te se onima, koji ostanu u životu, isplaćuju i oni iz¬ 
nosi, na koje su pokojnici imali pravo, dok se konačno ne ispla¬ 
ćuje čitava svota onomu, koji je sve druge nadživio. Da svaki 
zadrugar načelno ima pravo na čitavu zadružnu imovinu i da, 
se dijelovi zadrugara odredjuju i mijenjaju tek konkurencijom ili 
otpadom ostalih članova, najbolje se vidi kod razlaza zadruge. 


Kad na zadružnom selištu preostane zadnji član predstavnik, 
može za života tražiti, da se u gruntovnici briše svojstvo za¬ 
druge i da se upiše kao samovlasnik, to će reći stječe čitavu 
zadružnu imovinu kao individualno, civilnopravno vlasništvo; a 
kad za života ne zatraži razlaz, oblast će iza njegove smrti ureda 
radi u gruntovnici brisati svojstvo zadruge i upisati zadnjega 
predstavnika kao vlasnika. To isto biva i poslije smrti takova 
zadnjega člana na zadružnom selištu, koji nije predstavnik (§ 55 
zak. i § 5 novele). Pravni odnosi zadrugara već se dakle po 
tome bitno razlikuju od gradjanskopravne zajednice, a takih raz¬ 
lika moglo bi se spomenuti i više. 

Zadruga nije dakle ni gradjanskopravna zajednica ni korpo¬ 
racija ni „Genossenschaft", niti se može konstruisati po načelima 
pandektarnoga prava i na ovome osnovanim normama općega 
gradjanskoga zakonika. Ona je samonikla, historijska ustanova, 
što se je razvila po načelima domaćega, hrvatskoga prava, pa 
se samo tako može shvatiti i protumačiti. Ona je naša stara 
kućna, domaća hrvatska zajednica, koju smo za cijelo sa sobom 
donijeli iz stare slavenske (gotske?) pradomovine, ali smo je u 
novoj svojoj postojbini prema potrebama i prilikama samosvojno 
izgradili i dotjerali. Moderni zadružni zakoni nijesu u tome ju- 
rističnu prirodu zadruge nimalo promijenili. Zadruga je i danas 
vrsta zajednice (communio) našega domaćega prava, ona je 
množina pojedinih osoba, koje su sve u skupu su- 
bjekat istih prava i dužnosti. U nje je s polja jednina, 
a unutra množina. To je tako zvano kolektivno jedinstvo. Ali 
zato ne valja misliti, da je ta naša domaća zajednica neka smjesa 
jurističke osobe s rimskom societas. Kod korporacije se poje¬ 
dinci organski udružuju u neku samostalnu, višu jedinost, na¬ 
staje organizam, koji je sam za se, odijeljeno od članova pravni 
subjekat. U našoj zajednici postoji doduše veza, organizacija 
izmedju članova, ali svejednako ostaje toliko pravnih subjekata, 
koliko ima članova, samo što su ti pravni subjekti s polja tek 
u skupu nosioci prava i dužnosti. S druge je strane i našoj za¬ 
jednici i rimskoj societas ista osnovna misao: više osoba, koje 
su skupni subjekat neke zajedničke stvari, nekoga nerazdijelje- 

noga imovinskoga objekta. No u naše je zajednice čitavi odnos 
suovlaštenika drukčije izgradjen. U rimske je zajednice karakter 
individualističan — dok je u naše socijalan; rimski suvlasnici 
samostalni su socii — dok su suovlaštenici naše zajednice ve¬ 
zani ne samo zajedničkom stvari, nego i osobnopravnim od¬ 
nosom, koji se s polja pokazuje kao jedinost po tome, što 
zajednicu spram drugih osoba može zastupati i jedna osoba. 
Konstitutivni elemenat naše zajednice nije samo isti nerazdije- 
ljeni imovinski objekat kao u rimske societas, nego i ti osobno- 
opravni odnosi članova, unutrašnja njena organizacija. 

Najstarija je i najčišća pojava te naše zajednice „baština* 1 , 
kuća, potkućnica i druga imovina naročito nekretna, što su je 
imale i uživale seljačke obiteljske zajednice, zadruge. Svaki za- 
zadrugar ima jednako pravo na tu „baštinu", svaki ima jednako 
pravo po svojoj ličnoj potrebi uživati plodove i koristi zadružne 
imovine. Zadruga obuhvata čitavu imovinskopravnu sferu za¬ 
drugara, ona ga hrani, on joj sve i teče. ,,Ko u cvijet, ko u 
med, a svi u jedno uliste 1 *, kako kaže crnogorska poslovica. 
Nego ta zajednica ne obuhvata samo ekonomski život, već i 
osobne, porodične odnose. Ona je i zajednica života u svim 
njegovim pravnim odnosima, „kao da svi izlaze iz iste košnice i 
iz iste grane“. Ta čvrsta i opsežna zadružna veza zvala se je u 
podaničko doba „skupščina", a njezin je vidljiv izražaj zajed¬ 
nica stana. To je skupna domaća crnogorska „kuća", što se u 
sjevernim stranama zove ,,hiža“. Svaki veći kućni posao obavlja 
se s općim sporazumkom, a o raspoložbi zadružnom imovinom, 
o načinu obradjivanja zemljišta, ženidbi ili udaji pojedinih ku- 
ćana odlučuje se s općim saglasjem. Naprotiv se obična uprava, 
obava manjih poslova povjerava kućegospodaru, starješini, koji 
vrši i sva javna prava u ime zadruge i zastupa je spram trećih 
osoba. I u germanskom je pravu isprva postojala taka kućna za¬ 
jednica oca obitelji s njegovom djecom. Dok je otac živ, pri¬ 
pada mu sva porodična imovina a navlastito porodična nekretna 
imovina, a kad umre, nastavljaju djeca tu kućnu zajednicu i dalje. 
Svi zajedničari morali su imati isto kućanstvo, ,,u zajednici 'imati 
dim i hljeb", „sjedjeti u istom domu i o istoj hrani", da kažemo 


jezikom našega prava. Ta germanska kućna zajednica zvala se je 
Gemeinderschaft", „Ganerbschaft", „Gesellschaft", kućani su 
Gemeiner‘% „Ganerben", Gesellen", a odnos, što postoji iz- 
niedju kućana, nazivali su „zajednica na skupnu ruku" ili u 
kratko „skupna ruka" (gesammte Hand, conjuncta manus). Taj 
naziv dolazi od toga, što bi se kod svakoga pravnoga posla o 
kućnoj imovini svi kućani sabrali pa se očitovali skupa sklop¬ 
ljenih ili povezanih ruku, da bi tako zasvjedočili zajedinstvo 
prava i dužnosti. (Osobito 0. Stobbe, Privatrecht I. i u nekim 
monografijama). 

Bio bi jedan od najzanimivljivijih zadataka pravne historije 
ispitati, kako je ta naša i germanska stara kućna zajednica prešla 
preko seljačkoga praga, kako je naša „baština" postala očevina, 
što u plemićkih porodica prelazi na nasljednike po rodu muškom, 
a u drugih staleža često se razvila u zajednicu dobara izmedju 
muža i žene pa izmedju obudovjela bračnoga druga i djece. 
Kako je prehvatila preko uzanih granica obitelji u druga po¬ 
dručja pravna pa u svakom staležu zadobila svoju posebnu vrstu 
i oblik. Kako je izgradila u seljačkom staležu zadrugu do pot¬ 
pune komunističke zajednice, a oživotvorila i druge više orga-, 
nizacije, u slobodnih ljudi i plemića plemenštine i kompose- 
sorate, u gradjana cehove, trgovačka i pomorska društva, u 
feudnom pravu lena na skupnu ruku. Kako ju je tudje, rimsko 
i kanonsko pravo potiskivalo u pozadinu, a ona se ipak žilavo 
tome pritisku othrvala, ušla u mnoge moderne zakonike gra- 
djanske i trgovinske, pa još potjerala nove izdanke u modernom 
javnom pravu. Tako su pravni odnosi članova javnoga društva 
trgovačkoga izmedju sebe i spram trećih osoba i po našem tr¬ 
govačkom zakonu skrojeni po toj staroj kućnoj zajednici. I so- 
cijetetni tip složenih država, naročito unije, čisto je njezino čedo. 
Koliko li se na priliku nijesu namučili, od Ulbricha pa do na¬ 
šega neprežaljenoga Pliverića, da bi bivši državnopravni odnos 
Hrvatske i Ugarske protumačili tako, te je to bilo neka „unio 
realis inaequalis“ ! Kao čitavo srednjevjekovno pravo i ta je naša 
stara zajednica smjesa javnoga i privatnoga prava, a svijesno 
ili nesvijesno i bivša hrvatskougarska nagodba rodjena je njezina 

tvorevina. I njezina je srž: s polja jednina, unutra množina. 
S polja su Hrvatska i Ugarska jedan subjekat spram zemalja 
austrijskih i inih država, sačinjavaju jednu istu državnu zajed¬ 
nicu (§ 1). Ali unutra one su dva odjelita javnopravna subjekta, 
sklapaju „nagodbu", da bi izravnale izmedju sebe postojala dr¬ 
žavnopravna pitanja (preambel), koja se može mijenjati samo 
sporazumom obaju konlpasciscenata (§ 70). Hrvatska je „poli¬ 
tički" narod to će reći „državni" narod (§ 59). U zemljama krune 
ugarske ima dva državljanstva, hrvatsko i ugarsko, svako sa 
svojim posebnim personalitetom i političkim pravima izbora (§§-i 
47 i 34) i obnašanja javnih služba (§ 46), a svako osnovano na 
zavičajnosti, u prvom slučaju koje hrvatske, a u drugom slu¬ 
čaju koje ugarske upravne općine, sa jednim zajedničkim indi- 
genatom „ugarskim" spram drugih država. Hrvatska ima svoj 
„državni" teritorij (§ 59) sa svojim teritorijskim vrhovništvom 
(§ 48), pa je njezino prinašanje zajedničkim javnim troškovima 
osnovano na strogo teritorijskom načelu (§ 11). Ona ima i po¬ 
sebnu svoju „državnu" organizaciju, koja je pravilna, redovna 
njezina javnopravna ustanova, jer su zajednički poslovi tek izu¬ 
zetci, a odredjena je i po materijalnim momentima, po funkci¬ 
jama, i po formalnim, po ressortima (§§-i 47 i 48). 

S toga je ban Ivan Mažuranić kod svečanoga otvaranja 
hrvatskoga sveučilišta 19. listopada 1874. u svome svojstvu za 
taj čin naročito naredjena zamjenika kraljeva, a u svome neza¬ 
boravnom klasičnom latinštinom izrečenom govoru mogao i smio 
reći za tako nazvanu krunu sv. Stjepana, koja je po magjarskoj 
ideologiji bila iskon i izvor sve državne vlasti, da je ta kruna 
„sveta zajednička kruna ugarsko-hrvatska" (sub umbra Sacrae 
Communis Coronae hungaro-croatae). S toga se je zadnji Habs- 
burgovac u svojoj inauguralnoj diplomi, kraljevskoj zavjernici od 
od 28. prosinca 1916. i obvezao, da će štititi „prava, ustav, za¬ 
konitu neodvisnost, slobodu i zemljišnu cjelovitost Ugarske te 
Hrvatske, Slavonije i Dalmacije, a isto tako cjelokupnost i ze¬ 
maljski ustav kraljevine Hrvatske, Slavonije i Dalmacije, koje 
s kraljevinom Ugarskom sačinjavaju jednu te istu državnu zajed¬ 
nicu", pa se svojom krunidbenom zakletvom 30. prosinca iste 


godine zakleo, da će „Ugarske te Hrvatske, Slavonije i Dalma¬ 
cije prava, ustav, zakonitu neodvisnost i zemljišnu cjelokupnost, 
a isto tako cjelokupnost i zemaljski ustav kraljevine Hrvatske, 
Slavonije i Dalmacije, koje s kraljevinom Ugarskom sačinjavaju 
jednu istu državnu zajednicu, nepovredjeno im sačuvati". Tako 
su bila u zemljama krune ugarske dva „državna" ustava i dva 
„državna" teritorija, ugarski i hrvatski. Hrvatska i Ugarska mo¬ 
gle su tu zajednicu medjusobnim ugovorom još više ujediniti, 
a i ujedinile su je opsežnim zajedničkim poslovima (§§-i 3 do 10), 
ali time nije nastala neka samostalna, viša, jedina država, neki 
viši državni organizam, posebni od njih odijeljeni državnopravni 
subjekat, jer zajednički organi i zakonotvorni i upravni nemaju 
samosvojnu, već tek od Hrvatske i Ugarske delegovanu kom¬ 
petenciju, koja se svagda njihovim novim utanačenjem može 
mijenjati i sasvim ukinuti (§ 70). Dašto da je politički po¬ 
sljedak te nagodbe, jer je za nj odlučna samo dinamika sila, 
bio u praktičnom životu za Hrvatsku puno nepovoljniji, nego 
što bi bio morao da izidje iz svih tih pravnih momenata. 

No da se vratimo na naše zadruge. One su opet članovi 
više jedne organizacije. Kad bi se pleme pod vodstvom svoga 
starješine u kojem kraju naselilo, dijelilo bi se zemljište u selu 
ždrijebom na pojedine porodice, pa bi svaku kao „baštinu" 
dopalo kućište s podvornicama, unutrašnjim i vanjskim oraćim 
i težaćim zemljama, sjenokošama i livadama. Uza svako selo 
svagda je velika površina zemljišta, koju s ekonomskih razloga 
nije bilo podesno dijeliti kao na priliku lug, gaj. šuma, pašnjaci 
i t. d., već je ostala nerazdijeljena i zajednička čitavom plemenu. 
Dok „baština" prelazi od prednika na nasljednike, koji u zadruzi 
zajedno žive, svak koji uživa baštinu dionik je prema ždrijebu 
u ovom zajedničkom zemljištu. Isto su tako, kad se zadruga 
odviše poveća, kad iz nje istupaju jedna ili više užih obitelji 
i osnivaju svoje zadruge, te nove baštine po razmjeru svoga 
ždrijeba ovlaštene u tom zajedničkom nerazdijeljenom plemen¬ 
skom zemljištu, koje se zato zove „općina". Bratstva i plemena, 
potomci iste krvi pa i drugi došljaci, koji se drže da su braća 
od toga istoga plemena, sjede na svojim baštinama sa saraz- 

mjernim pravom u zajedničkoj „općini", pa tako ona pored za¬ 
druge, najniže socijalne jedinice, postaje poseban pravni su- 
bjekat i najniža jedinica u državnoj upravi. 

Po našem je dakle historijskom pravu općina pojam imo- 
vinskopravni i pretežno privatnopravni, a tek u drugom redu 
javnopravni. A članovi „općine", te zadruge, ako i nijesu vezane 
zajedničkim kućanstvom, opet nijesu nikaki samostalni socii. I 
one su vezane osobnopravnim odnosom, istom krvi, pa zato nji¬ 
hovo suvlašništvo nije individualno, već kolektivno. Isprva ima 
svaka zadruga pravo služiti se općinom po svome ždrijebu, po 
svojoj potrebi. Nu kasnije se mjera uživanja i koristi, „ovlašte- 
ništvo" točno odredjuje i kao realno pravo veže s kućištem, pot- 
kućnicom, s dvornim mjestom, sa čitavim selišnim posjedom ili 
s vlasnošću nastanjene kuće, a sama općina gubi sve više prirodu 
naše stare zajednice, jer osobnopravnoga odnosa izmedju čla¬ 
nova, osnovana na srodstvu, sve više nestaje, pa se promeće u 
jurističnu osobu, u „Genossenschaft". Take su općine bile prije 
svega „plemićke općine", zajednice ratara plemićkoga staleža, 
jednoselaca, vlasnice svojih skupnih zemljišta. Zatim raznovrsne 
„'povlaštene općine", zajednice ratara neplemića, koji su i za 
vrijeme kmetstva sačuvali bud na temelju donacija, bud na te¬ 
melju- privilegija, bud po pravnom običaju isključivo skupno 
uživanje nekih zajedničkih nekretnina. Nadalje „urbarske općine", 
zajednice urbarskih podanika, koji su/skupno uživali zajedničke 
šume i pašnjake, što su im segregacijom od alodijalnoga ze¬ 
mljišta zemaljskoga gospodina dodijeljene bile, i konačno kra¬ 
jiške mjesne imovne općine sa zajedničkim pašnjacima — dok 
ih svekolike zakon od 25. travnja 1894. nije ujedinio u jedno 
pravo pod nazivom „zemljišnih zajednica", a po izgledu ,,Ge- 
nossenschafta", dašto bez ikakih osobnopravnih veza (srodstva) 
izmedju članova. A srodne općine nekoga kraja tvore „župu". 
Župa je pretežno javnopravni pojam. Ona je svojina nekoga 
ili više plemena, koje tvore rodovi i bratstva. U njoj vrši vlast 
i uživa javna i privatna prava samo onaj, koji rodom svojim 
pripada k tome plemenu, ili ako je stranac, kojega je to pleme 
u bratinstvo primilo. Zato poljički zakon i zove zajednička zem¬ 


ljišta plemena „plemenštinom". Tako je srodstvo ona osnova, 
na kojoj se temelji ovlast pojedinca u zajednici, i to ne samo 
u zajednici rodbinskoj, nego i u državnoj. Srodstvo spaja više 
obitelji u zadruge, ove opet u imovinskom pogledu u općine 
a u porodičnom pogledu u rodove i bratstva, a ove opet u župe, 
od kojih je država sastavljena. Ali i imovinskopravna strana župe, 
ta „plemenština" uredjena je po načelima naše domaće histo¬ 
rijske zajednice. Najbolje sačuvani ostatak take starohrvatske 
župe današnja je plemenita općina turopoljska. U „statutu", što 
ga je ta župa sebi dala 1560. godine, obećaju predstavnici preko 
stotine plemićkih turopoljskih zadruga i obitelji uzajmice, da će 
se medju se pomagati pa jednakim, zajedničkim troškom braniti 
baštine (nekretna dobra, bona hereditaria) i sve druge poslove 
i pravde, a da bi se to bolje polučilo, proglašuje se iznovice 
da su braća, pobratimi i dijelna braća, kao da proizlaze iz jed¬ 
noga ulišta, košnice, od jedne grane (ac si ab uno alvo seu 
stipite progeniti essent et procreati). Po prastarom običaju birat 
će svake godine slobodno za svoga poglavnika, župana, onoga 
brata, kojega drže za najsposobnijega. Zatim se odmah spominje 
pravna posljedica toga bratstva: da imovina onoga izmedju njih, 
koji umre bez potomaka, prelazi za uvijek i neopozivno na nje¬ 
gova bližnjega (propinquiorem et proximiorem) brata i nasljed¬ 
nike mu. S toga ni kralj ni kraljevski fiscus nije u Turopolju 
mogao naslijediti ,,ex defectu seminis" nijedno plemićko imanje 
sve dotle, dok živi samo i jedan član bratovštine. Zajedničari 
vezani su bratstvom t. j. osobnopravnim odnosom, koji je tako 
jak kao i krvno srodstvo, pa zato im'suvlasništvo nije indivi¬ 
dualno, već kolektivno. Danas je turopoljska plemenita općina 
uredjena zakonom od 1. svibnja 1895. I danas je ona korpo¬ 
racija od dvadeset i dvije plemićke općine, „plemenite sučije" 
t. j. zemljišne zajednice, samo što nema više javnopravne vlasti 
nekadašnje župe, jer je župan danas tek pročelnik te korporacije 
zemljišnih zajednica, a ne vrši nikake ni civilne ni kaznene 
sudske vlasti, kako je to bilo do 1875. godine. I bivša Draga- 
nička župa kod Jastrebarskoga bila je takovo bratstvo, ošasna 
imovina brata pripala bi drugoj braći. 

Ne razbira li se u svima tima našim ustanovama onaj is¬ 
konski slavenski etos, koji ne zna za sinovlju već samo za čistu 
ljubav bratinsku pa i Krista osjeća kao brata, a koji Osvvalđ 
Spengler (Untergang des Abendlandes, I, 261 i 398) uzima za 
bitnu značajku ruske duše? Kako se u tih naših bratstva i braće 
javlja ona ista ideja, koja je u Rusiji davno prije novovjekih po¬ 
ljoprivrednih i obrtnih zadruga, tih nebrojenih modernih „Genos- 
senschafta", iz slavenske praobitelji obrazovala prerazne „dru¬ 
žine", „vatage", ,,bratščine“, B skladščine“ — artjele, pa u 
dobrovoljne patrijarhalne životne zajednice poput obitelji, gdje 
se pod ravnanjem jednoga vodja svi zajedno hrane, stanuju, 
rade, zabavljaju se, bratski osjećaju i solidarno jamče jedan za 
drugoga, uzadružila nikakvim krvnim srodstvom nepovezanu ne¬ 
kolicinu lovaca, drvodjelja (plotnika), tesara, ribara, kamenara, 
vozača, šumskih radnika, splavara, kneževskih i manastirskih 
sokolara, tulanjara, pčelara, brododjelja, pa i novgorodskih do¬ 
brovoljačkih četa (povolnika, uškuinika), što su pod zapovješću 
vatamana (kao harambaše) trgovali a pomalo i plijenili ljude po 
šumama i gusarili po vodama. Kako ta naša bratstva i braća 
u pamet dozivaju onaj duh bratske zajednice, kojim je bilo za- 
dahnuto svako pravo rusko selo, koji bi po dvadesetoro doma¬ 
ćica u selu udružio, da sve skupa zajedno okreče i očiste svoje 
seljačke kuće pa se na koncu za plaću zajedno časte i vesele, 
koji bi u kući okupio sve susjede i prijatelje, kad je trebalo 
trti lan ili stupati konoplje; koji Pavle Apostol u svome spisu 
o artjelima tako zgodno riše: „Kad se selo hoće da dade na 
svoju najmiliju zabavu, na šakanje, svi jednodušno kreću na 
susjedno selo. Ako ; će prije nego se započne rad na polju biti 
opće obilaženje s molitvom, sjati se čitavo selo. Svak donese 
sa sobom hrane pa nakon službe božje bude zajednička gozba. 
Udruže se da svare pivo i zajedno ga ispiju. Na velike i male 
blage dane čine zajedničke slave, kojima svak prinese svoju 
čest jela i pila. Za dugih zimskih večeri sastaju se svi ljudi u 
selu na posijela, gdje se na zajednički račun jede, pije i radi". 

Kako se vidi i iz onoga, što je dosele rečeno, nije zadruga, 
koliko dašto nije spala na jednoga člana, ni po sadašnjem za¬ 


konu izgubila svoju jurističnu prirodu domaće, historijske naše 
z ajednice. I u njoj prije svega postoji područje nerazdijeljenoga 
skupnog prava. Samo svi u skupu, samo kao lična jedinost 
n1 ogu zadrugari biti subjekat prava i obveza zadruge (§ 3). No 
ta lična jedinost nije nikaka juristična osoba, jer čitava zadružna 
imovina pripada zadrugarima. Ta jedinost nije korporativna, već 
kolektivna, jednako kao u javnoga društva trgovačkoga, koje 
može „pod tvrtkom svojom stjecati prava, preuzimati obveze, 
stjecati vlasništvo i ina prava na nekretna dobra, pa u parnicama 
stajati u svojstvu tužitelja i tuženika” (§ 63 trg. zakona). Ta 
se lična jedinost kod uzajmičnih pravnih odnosa zadrugara vidi 
po tome, što je volja pojedinca zadrugara vezana. U području 
skupnoga prava odlučuje samo skupna volja, bilo jedinoduš- 
nost ili većina zadrugara, bilo odluka kućegospodara ili dozvola 
oblasti. Samo jednodušnom privolom svih zadrugara može se 
novi član uzadružiti, najmanja izmjera zemljišta u cijelosti pro¬ 
dati, u dijelovima zamijeniti ili zajmovima opteretiti; zadrugar 
istupiti iz zadruge s otpremninom u nekretninama ili pokretni¬ 
nama, dijelovi nekretnina, što redovnom diobom zapanu samo 
jednu obitelj, inokosnu zadrugu, u gruntovnici upisati na pred¬ 
stavnika kao samovlasnika (§§ 1 i 12 zak., 2, 4 i 5 novele). Ako 
će se zadrugar izabrati kućegospodarom, ako će se obaviti pos¬ 
lovi, koji ne pripadaju k redovnom gospodarstvu, zatim poslovi, 
kojima se dira u sućnost nekretne imovine, kojima se nekretna 
imovina opterećuju, otudjuje ili zamjenjuje; ako će se odobriti 
zadružni kućni računi, što ih kućegospodar svake godine polaže, 
ako će se podijeliti što preteče koncem godine od plodina i 
drugih skupnih dohodaka, treba da tome privoli većina zadru¬ 
gara (§§ 8, 10, 19 i 23). Što i u zadruzi valja representativno 
načelo, što tu skupnu volju zadruge nijesu zvani očitovati svi 
zadrugari bez izuzetka nego samo oni, koji imadu pravo glasa 
(§§ 8 al. 3. i 29 zak.), ne smeta ništa, jer ti zastupaju one, koji 
nemaju pravo giasa. Poslove naprotiv, što pripadaju k redovnom 
gospodarstvu, obavlja u ime svih zadrugara kućegospodar, a 
ako u zadruzi ima osoba, koje su pod tutorstvom ili skrbništvom, 
nužna je za sve poslove, kojima se dira u sućnost zadružne 



nekretne imovine, uz privolu većine zadrugara i potvrda tutorske 
oblasti (§ 10). Konačno se zadruga može podijeliti samo onda, 
kad barem polovina zadrugara tome privoli (§ 38). S polja, 
vidi se ta lična jedinost po tome, što spram trećih osoba svi 
zadrugari imadu kolektivnu pravnu i djelatnu sposobnost. Kod 
svih poslova, kojima se dira u sućnost zadružne nekretne imo¬ 
vine, kod uzadruženja novoga člana, kod odsvoja zadružnoga 
zemljišta, kod istupa zadrugara iz zadruge s otpremninom, kod 
razlaza, diobe i raspisa zadruge, treba da svikolici sudjeluju, 
dok ih u drugim poslovima zastupa kućegospodar ili štitnik 
(skrbnik) kojega maloljetnika (skrbljenika) zadrugara. Taj kuće¬ 
gospodar ili štitnik (skrbnik), kako je prije razloženo, nije nikaki 
organ zadruge, jer u zadruzi nema nikaka samostalnoga višega 
organizma, da bi bila nužna neka fizička osoba, koja će vršiti 
njegove funkcije. Kućegospodar naprosto zastupa skupnu volju 
zadrugara u ovom području nerazdijeljenoga skupnoga prava 
(§ 10 al. 1.), a po svojoj pravnoj kvalifikaciji i on je samo za¬ 
drugar kao i svi njegovi suzadrugari. 

Pored toga skupnoga prava stoje pojedinačna prava 
zadrugara. Svaki zadrugar ima pravo uživati pravednom mjerom 
koristi zadružnoga dobra i, koliko to biva bez uštrba dužnosti 
raditi na korist i probitak zadruge, privredjivati za sebe'. Svak 
ima pravo u općinskoga poglavarstva iznijeti prigovore protiv 
zaključka suzadrugara o poslovima, k(j>ji ne pripadaju k redov¬ 
nom gospodarstvu i o poslovima, kojima se dira u sućnost ne¬ 
kretne zadružne imovine, zatim prigovore protiv zaključnoga 
kućnoga računa kućegospodara. Ima pravo do konca travnja 
svake godine tražiti, da kućegospodar položi račun, konačno 
pritužiti se protiv kućegospodara, ako zlo upravlja zadružnom 
imovinom, i prijaviti svakoga kućana. koji se ogriješi o kućni 
zapt(§§ 22, 21, 10, 25 i 26). Nadalje svaki zadrugar ima pravo 
na dio zadružne nekretne i pokretne imovine, jer je suvlasnik te 
imovine. No to pravo na dio, dok traje zadružna zajednica, 
nije drugo nego pravo čekanja, da ga zapane zadružna imovina. 
Veličina je toga dijela, dok zadruga postoji, neizvjesna i promjen¬ 
ljiva, jer se ta veličina odredjuje i mijenja konkurencijom ili ot¬ 


padom suzadrugara. Pridodje li novi član u zadrugu, umanjuje se 
za alikvotni dio toga novoga člana, a otpane li koji član (smrću, 
istupom) povećaje se alikvotnim dijelom odpala člana i to kon¬ 
solidacijom. To nije nikaki prirast, akrescencija, jer prirasti 
može samo ono, što je došle bilo tudje, dok čitava zadružna 
imovina načelno pripada svakomu zadrugaru. A kad na zadru¬ 
žnom selištu preostane samo jedna uža obitelj ili samo jedan 
član, jer su drugi suzadrugari otpali, usredotočuje se pravo na 
zadružnu imovinu na tu obitelj ili na toga člana. Ta uža obitelj i 
zadnji član predstavnik imadu pravo tražiti, da se svojstvo za¬ 
druge u gruntovnici briše i da se predstavnik obitelji odnosno 
taj zadnji član sam upiše kao samovlasnik. Nu ako taj zadnji 
član nije predstavnik, ide ga pravo dosmrtnoga uživanja za¬ 
družne imovine, a iza njegove smrti oblast će ureda radi u 
gruntovnici brisati svojstvo zadruge i upisati zadnjega pred¬ 
stavnika kao vlasnika (§ 55 zak. i § 5 nov.) Pravni položaj 
zadnjega člana predstavnika posve je jednak pravnomu polo¬ 
žaju zadnjega posjednika povjerbe porodične (fideikomisa), kad 
su izumrle svekolike ovlaštene loze a nema nade da će biti 
potomaka (§ 645 o. g. z.), a pravni položaj zadnjega člana ne- 
predstavnika položaju svagdašnjega posjednika porodične po¬ 
vjerbe (§ 631 o. gr. zakona). Pošto je dio zadružne imovine, 
na koji zadrugar ima pravo, neizvjestan i promjenljiv, a pošto i 
nije njegova svojina, nikakovo konačno stečeno pravo, jer drugi 
suzadrugari s njime u pravu na čitavu zadružnu imovinu kon¬ 
kuriraju, ne može njime, dok traje zadružna zajednica, raspo¬ 
lagati ni medju živima ni za slučaj smrti, niti ga može gruntovno 
opteretiti niti se smije pod ovrhu uzeti (§ 5). To pravo na dio ima 
tek onda potpune pravne učinke, kad se konkretizuje. a to biva 
kod izlučenja dijela toga zadrugara (§ 6), kod njegova istupa 
iz zadruge s otpremninom u pokretninama ili nekretninama (§17 
zak. i § 2 novele), kod diobe zadruge (§§ 29 i dalji) i kod 
provedbe potajne diobe (§ 56). Dok dakle traje zadružna za¬ 
jednica, pravo zadrugara na dio zadružne imovine tek je latentno. 
Da je tomu tako, vidi se najbolje kod izlučenja dijela. Kad se 
po 1 §-u 6. zak. izluči čitavi dio kojega zadrugara, gubi taj za- 


drugar svako dalje pravo na imovinu zadružnu i istupa iz za¬ 
druge. Nu kad zadruga sama dug toga zadrugara na se preuzme 
i isplati, ne umanjuju se time njegova prava, naročito se ne 
umanjuje njegovo pravo na uživanje skupne imovine, već se 
taj od zadruge isplaćeni iznos samo za slučaj diobe uračuna 
u njegov dio. Tim pojedinačnim pravima odgovaraju poje¬ 
dinačne dužnosti zadrugara. Svaki je zadrugar dužan živjeti 
u zadruzi i po naredbi kućegospodara raditi na njezinu probit 
i korist, dužan je poštovati kućegospodara i pokoravati se nje¬ 
govim naredbama i ne smije se bez njegove dozvole udaljiti iz 
zadružnoga selišta (§§ 21 i 22). 

Ako se izuzme osebunjak, izlučenje dijela, istup s otpre¬ 
mninom, dioba i provedba potajne diobe, vidi se, da je i sa¬ 
dašnji zakon zadruzi potpuno sačuvao karakter stroge naše 
historijske domaće, kućne zajednice. 

Nu ne valja misliti, da je zadruga po tome zakonu čisto 
privatnopravna ustanova, već kao i sve agrarne ustanove histo¬ 
rijskoga prava ima i danas svoje publicistično obilježje. Zadružni 
zakon nije nikaki specijalni civilni zakon poput trgovačkoga ili 
mjeničnoga, već je zakon agrarni, on hoće da seljaka uzdrži na 
zemljištu, koje je osnova njegova ekonomskoga bitka. Kad se 
govori o publicističnoj strani zadruge, ne misli se to, 
što je zadruga u svojoj djelatnoj sposobnosti pretežno vezana 
privolom oblasti (kod uzadruženja novoga člana § 1, kod izbora 
kućegospodara, kad se zadrugari ne mogu složiti o osobi § 8, 
kod poslova, kojima se dira u sućnost zadružne nekretne imovine 
§§ U i 12, kod istupa s otpremninom § 2 novele i t. d.). 
U tome je pravni položaj zadruge analogan položaju štićenika 
ili skrbljenika. Kad se govori o tome, misli se ona opsežna 
kaznena vlast, što ju zakon daje javnim organima, da se u za¬ 
druzi uzdrži kućni zapt i poredak (§ 25 i dalje), a naročito se 
misle one norme zakona, u kojima se javlja prinuda državne 
vlasti, da zadrugari ostanu u zajednici. Zakon veže strogim 
uvjetima redovnu diobu zadruge (§ 38) i istup iz zadruge s ot¬ 
premninom (§ 17) pa zabranjuje potajne diobe (§ 58). Time 
prinudjava zadrugare, da ostanu i protiv svoje volje u zadružnoj 


zajednici, kad nema uvjeta za zajednicu. Kod toga ne valja zabo¬ 
raviti, da zadruga može biti zajednica ljudi, koji nijesu ni u 
kakovom srodstvu, koji su tek ugovorom uzadruženi, jer po za¬ 
konu srodstvo nije konstitutivni elemenat zadruge. Dašto da 
svaki zadrugar može svagda istupiti iz zadruge i osloboditi se 
te zadružne stege, ali tim gubi i svoj ekonomski bitak. Zadruga 
dakle može da bude i zajednica pod moraš. Tu prinudu vrši 
zakon očito zato, jer mu je do valjane i zdrave organizacije 
seljačkoga posjeda. A takih udruga pod moraš ima i osim za¬ 
druge. Državna vlast više puta prinudjava neki skup svojih poda¬ 
nika, da se i protiv svoje volje moraju organizovati u jednu udrugu 
(obrtni zbor, vodna zadruga, okružna blagajna za potporu bo¬ 
lesnika i t. d.). Po tome se zadruga na prvi mah pokazuje kao 
zemljišni posjed, što ga javna vlast drži i čuva za sadašnje za¬ 
drugare i njihove potomke, pa dobija lice javnoga zavoda. Nu uza 
svu tu prinudu nije zadruga ustanova javnoga prava, nije samo¬ 
upravno tijelo. Prvo zato nije, jer u svom području ne vrši 
nikakove javne vlasti, a drugo zato, jer eksistencija zadruge 
zavisi od volje zadrugara. Ako se stječu svi zakonom propisani 
uvjeti, mora oblast provesti diobu zadruge, koja može dokon¬ 
čati prelaskom kolektivnoga zemljišnoga posjeda u individualni, 
dakle dospjetkom zadruge. A kad se ne stječu svi uvjeti za diobu, 
jer recimo nije svakoj diobnoj strani osigurana zakonom pro¬ 
pisana najmanja izmjera zadružnoga zemljišta, može toliko čla¬ 
nova istupiti, koliko je nužno, da se dioba ili razlaz mora provesti. 
To kod javnoga zavoda ne može nigda da bude. Pravo samo¬ 
upravnoga tijela vršiti u svome području javnu vlast nije samo 
njegovo pravo, već u prvom redu njegova dužnost spram dr¬ 
žave, koje se jednostrano ne može odreći. S toga eksistencija 
samoupravnoga tijela nigda ne zavisi od njegove volje, već od 
više (državne) volje. Zemljišna zajednica na priliku ne smije se 
dijeliti bez dozvole državne vlasti, kako to § 43 zakona od 25. 
travnja 1894. izrijekom naredjuje. Imovne općine u bivšoj Kra¬ 
jini ne bi se mogle razvrći bez naročita zakona. Kad se dakle 
govori o publicističnoj strani zadruge, razumijeva se to onako,, 
kao kad se govori o publicističnoj strani zaklade ili izvlazbe. 

I što se toga tiče, zadruga je, makar i nije osoba, javnoga 
prava, samoupravno tijelo, već se danas u suštini vidi privatno¬ 
pravna ustanova, sačuvala svoj srednjevjekovni značaj kao i sve 
druge današnje ustanove našega historijskoga prava, ostala je 
smjesa prava javnoga i privatnoga. A to je i razlog, što jednako 
kao i kod zemljišnih zajednica i krajiških imovnih općina nadzor 
i sudovanje u stvarima kućnih zadruga nijesu bili predani re¬ 
dovnim sudovima, već zadržani upravnoj vlasti, općinskim po¬ 
glavarstvima, kotarskim i županijskim oblastima, zemaljskoj vladi, 
odjelu za unutarnje poslove. 

Da bi se ovo općeno razloženo biće zadruge još bolje 
objasnilo, valja još koju reći o njenim članovima i organizaciji. 

Članovi. 

Prije smo vidjeli, da je zadružni zakon agrarni zakon, koji 
hoće seljaka da uzdrži na zemljištu, štono je stvarna osnova 
njegova gospodarstva. S toga članovi zadruge mogu da budu 
samo take osobe, koji su seljaci, ratari, to će reći take osobe, 
kojima je težanje zemlje, poljsko gospodarstvo zvanje. Osobe, 
koje svojim zvanjem nijesu ratari, primjerice gradjani, cigani, 
vlastela i t. d. ne mogu da budu članovi zadruge. To je ratio 
legis §-a 51. zakona, da zadrugari, koji stupe u stalež svešte- 
nički, koji postanu časnici ili činovnici, ili steku drugo koje 
mjesto, s kojim je spojena svojevremena! oskrba (mirovina, renta 
i t. d.), zatim zadrugari, koji samostalno nastupe kakav obrt ili 
trajno preduzeće^ gube svojstvo pravih članova zadruge. Po onoj 
rečenici ,,qui in communitate non laborat non manducet“ osno¬ 
vno je načelo zadruge, da su zadrugari dužni u zadruzi i na 
zadružnom posjedu raditi na probitak i korist zadruge. Taki 
zadrugari ne mogu da vrše te dužnosti zadružne, jer im to zvanje 
ne dopušta, a zato i gube sva prava i dužnosti zadružne pa 
ostaju puki ovlaštenici zadružni. Dok zadruga postoji, nemaju 
pravo uživati koristi zadružnoga dobra niti utjecati u upravu 
zadružne imovine. Tek kad se zadruga dijeli, valja im dopitati 
dio zadružne nekretne i pokretne imovine, što ih po zakonu ide. 

1. Članove zadruge mogli bismo podijeliti u pračlanove 
i njihove sljednike. Prvi su one muške i ženske osobe, koje 
je u bivšem gradjanskom području 1. travnja 1848., a u području 
bivše Krajine 7. svibnja 1850. zatekao kao suposjednike na za¬ 
družnom selištu (§ 1 si. a). Kako smo vidjeli, u bivšem su 
gradjanskom području najvišim riješenjem od 1. travnja 1848. 
ukinuti svi podanički odnosi i urbarska selišta postala slobodno 
vlasništvo podanika, dok je u bivšoj Krajini temeljnim zakonom 
od 7. svibnja 1850. ukinut odnos uživnoga vlasništva i sva ne- 
kretna dobra graničara predana u potpuno vlasništvo krajiških 
zadruga. S toga i naredjuje zadružni zakon, da su članovi za¬ 
druge prije svega one osobe, koje su te dane, kad je baš osno¬ 
vano slobodno vlasništvo zadrugara, doživjele na zadružnom 
selištu. Od sljednika su članovi zadruge: 

a) one muške i ženske osobe, koje su u zadruzi, to će 
reći na zadružnom posjedu, u zakonitom braku rodjene 
od zadrugara (§ 1 si. b). Da li je neki brak zadrugara zakonit, 
prosudjuje se po općem gradjanskom zakonu (§ 60 zak.). Kako 
rodjenjem u zakonitom braku, tako i konvalidacijom prvotno 
nevaljane ženidbe, zatim porjeklom iz putativne ženidbe, konačno 
slijedećom ženidbom (§§ 160 i 161 o. g. z.) stječe dijete svoj¬ 
stvo pravoga člana zadruge (§ 2 zadr. zak.). Posinjenjem (§§ 179 
i d. o. g. z.) ne stječe se to svojstvo, jer toga zakon ne pri¬ 
znaje, a ne priznaje zato, što je zadružno članstvo pravni odnos 
spram svin zadrugara, dok se posinjenjem osniva tek odnos 
izmedju posinitelja i posinka ili pokćerke (§ 183 o. g. z.). Po¬ 
gotovo se ne stječe to svojstvo uzimanjem za othranjenje (§ 186 
o. g. z.), jer taj odnos nema ni pravne učinke posinjenja. 0 
nerodjenoj djeci ne zbori zadružni zakon nigdje, no nema sum- 
mnje, da i za zadrugu valja načelo §-a 22. o. g. z. „rtasciturus 
pro iam nato habetur, quoties de ejus commodis agitur". Kad 
se dakle radi o diobi zadruge, valja za takovo nerodjeno dijete 
imenovati skrbnika, koji će se postarati, da to dijete ne bude 
u svom diobnom pravu prikraćeno (§ 274 o. g. z. arg. § 60 zak.) 

Vanbračna djeca zadrugara nijesu dakle članovi zadruge. 
Nu kako i kod te djece postoji roditeljska dužnost alimentacije 

(§ 167 o. g. z.), uredjuje za zadrugare tu dužnost § 2 zak. 
Kod toga valja razlikovati vanbračnu djecu muškoga i vanbračnu 
djecu ženskoga člana zadruge. Zadrugar otac dužan je svoje 
vanbračno dijete hraniti iz svoga osebunjka (iz one posebne 
svojine, kojom može slobodno raspolagati § 21 zak.); a kad 
takove posebne imovine nema, onda njegova dužnost alimen¬ 
tacija n e prelazi supsidijarno na zadrugu. Vanbračno dijete za¬ 
drugara oca moći će u takom slučaju svoju tražbinu namiriti 
jedino izlučenjem dijela svoga oca, koliko se za to stječu uvjeti 
§-a 6. zak. Naprotiv vanbračno dijete zadrugarke, ako ga ne 
može hraniti ni otac, ni majka, jer nema osebunjka, ni očevi 
nasljednici (§ 171 o. g. z.), dužna je izdržavati zadruga majčina. 
Razlog ovoj supsidijarnoj dužnosti zadruge jeste to, što van- 
bračna djeca ne pripadaju porodici očevoj, već materinoj (§ 165 
o. g. zak.). Nu ova supsidijarna dužnost zadruge spram van- 
bračnoga djeteta zadrugarke ne može da bude veća od one, 
što ju zadruga ima spram svoga pravoga člana i otac spram 
djeteta. S toga je zadruga dužna takomu djetetu davati oskrbu, 
običnu odjeću i obuću pa namaknuti, ako oboli, liječničku po¬ 
moć i primjerenu dvorbu (§ 22 zak.) samo dok je nedoraslo 
(§ 148 o. g. z.), dakle dok ne navrši četrnaestu godinu (rješidba 
zem. vlade, odjela za unut. poslove, od 19. ožujka 1898. br. 
65.456. ex 1896). I takovo je dijete, kao svaki drugi kućanin, 
podvrženo kućnome zaptu, nu jer nije član zadruge, nema prava 
utjecati u upravu zadružne imovine (§§ 8 i 10), nema prava 
na dio onoga, što preteče koncem godine od plodina i drugih 
skupnih dohodaka (§ 23), niti ima kod diobe pravo na kaki 
dio zadružne imovine (§§ 30 do 33 zak.). Nu diobom ili raz¬ 
lazom prestaje i zadruga, a s njome i njezine dužnosti, zato je 
dužna u takom slučaju odštetiti to vanbračno dijete za trud, što 
gaje uložilo u zajedničku privredu, a tu odštetu, koliko se stranke 
o njoj ne slože, dopituje oblast. Kad u takom slučaju dijete nije 
još navršilo četrnaestu godinu života, ima ga kod diobe pre¬ 
uzeti i do četrnaeste godine dohraniti ona diobna stranka, koja 
je po rodu njegovoj majci najbliža, a kod razlaza otac obitelji 
ili zadnji predstavnik. Nadalje su od sljednika članovi zadruge 

b) one muške osobe, koje su se u zadrugu pri ženile i 
one ženske osobe, koje su se u zadrugu udale (§1 si. c). 
Osnovno načelo zadruge jeste kućna zajednica, kolektivno ku¬ 
ćanstvo svih zadrugara. S toga i svaka osoba, koja zakonitim 
brakom stupa u tu zajednicu, postaje i član zadruge. Kod pri- 
udate žene to je prirodno, jer ona udajom stupa u porodicu i 
kućanstvo svoga muža (§ 92 o. g. z.). Kod priženjenika ili 
domazeta t. j. onih, što se prižene k nekoj zadrugarki, koja i 
nadalje ostaje u rodnoj svojoj zadruzi, biva protivno. Tu muž 
stupa u kućanstvo svoje žene pa zato i postaje član ženine 
zadruge. To je dakle neka vrsta matrijarhata. Po tome je za 
stečenje zadružnoga članstva priženidbom ili priudajom odlučno 
to, da li je bračni drug odmah iza vjenčanja doveden u zadrugu 
i stupio u zadružno kućanstvo. Ako bračni drugovi osnuju samo¬ 
stalno i od zadružnoga kućanstva odijeljeno gospodarstvo, onda 
priženjena ili priudata osoba ne postaje član zadruge. Zato 
ženska osoba, koja se udade za nepravoga člana (§ 51 zadr. 
zak.), ne postaje član zadruge svoga muža. Ako će se priženidbom 
ili priudajom steći zadružno članstvo, svagda je nužno, da je 
drugi bračni drug u zadruzi rodjen ili da je barem u zadrugu 
primljen osobitim ugovorom. S toga ni priženjenik k zadrugarki 
udovi, koja je sama tek priudajom u zadrugu došla, ni žena 
udata za priženjenika udovca ne postaje član zadruge. To isto 
valja i za djecu, što se rode u takovu braku. Ako će se rodje- 
njem u zakonitom braku steći zadružno članstvo, treba da je 
barem jedan od roditelja rodjen u zadruzi ili u zadrugu primljen 
osobitim ugovorom. 

Jedno pitanje nije u zakonu riješeno : kake učinke ima 
rastava od stola i postelje kod bračnih drugova, koji su za¬ 
drugari. Recimo, da je duhovni sud dozvolio priudatoj zadru¬ 
garki ili priženjenika doživotnu rastavu od stola i postelje. Kaki 
pravni učinci nastaju odatle za toga rastavljena zadružnoga člana 
u osobnom i imovinskom pogledu? Po načelu §-a 60. zakona, 
jer o tome nema u njem propisa, valjaju za to drugi pozitivni 
zakoni, u ovom slučaju opći gradjanski zakon. A po tom su 
zakonu učinci dopuštene rastave od stola i postelje u osobnom 

pogledu ti, da prestaje zajednički život i obveza žene ići u 
prebivalište muža (§ 92), a u imovinskom pogledu naročito ti, 
da nekrivi bračni drug ima pravo zahtijevati, da mu se dade 
primjereno izdržavanje ne samo za života drugoga bračnoga 
druga, nego i ako ga nadživi sve dotle, dok se po drugi put 
ne uda ili ne oženi (§§ 796 i 1264 o. g. z.). Ako te propise 
primijenimo slučaju, kad su rastavljeni supruzi zadrugari, dola¬ 
zimo do čudnih rezultata. Prije svega nema sumnje, da rastav¬ 
ljena priudata zadrugarka ima pravo izaći iz zadruge, jer je u 
ovom slučaju zadružna zajednica ona porodična zajednica, na 
koju nije više vezana. Nu to isto pravo ima i priženjenik, jer 
je prestala njegova obveza biti sa ženom u njezinu kućanstvu. 
Nu je li zato taj rastavljeni bračni drug, koji je istupio iz za¬ 
jedničkoga, zadružnoga kućanstva, prestao biti član zadruge? 
Ako nije rastavljen po svojoj krivnji, za cijelo nije, jer se za nj 
drži, da je ovlašteno iz zadruge odsutan. Nu ako je i po svojoj 
krivnji rastavljen, ne prestaje zato biti član zadruge, jer je to 
članstvo stekao zakonitim brakom pa jer rastava od stola i po¬ 
stelje ne dokida ženidbene veze. Ali ako istupi iz zadružne 
zajednice, gubi pravo služiti se koristima zadružnoga dobra 
(§ 22 zak.). Znamo, da je osnovno načelo zadruge: ko u za¬ 
druzi ne radi, nema ni prava da ga zadruga hrani. Zadruga se 
po zakonu ne može pridržati, da oskrbljuje svoje članove, koji 
borave izvan zadruge i ništa joj ne privredjuje. Sto više, naša 
praksa drži, da zadruga nije dužna namiriti ni bolnooskrbnih 
troškova za svoje članove, već ako je član obolio privredjujući 
za zadrugu pa s voljom zadruge bio smješten u bolnicu (rješidbe 
zem. vlade, odjela za unutarnje poslove, od 5. prosinca 1899. 
br. 58569 i od 16. veljače 1900. br. 10594). Ali taki od stola i 
postelje rastavljeni član zadruge, ako nije rastavljen po svojoj 
krivnji, ima pravo tražiti primjereno izdržavanje od bračnoga 
druga, koji je ostao u zadruzi. Ako ovaj ima svoje osebujne 
svojine, dužan je iz iste namiriti to izdržavanje. Nu kako je 
onda, kad ta osebujna svojina nije dostatna za to primjereno 
izdržavanje ili kad bračni drug u opće nema osebujne svojine? 
Prelazi li dužnost izdržavati toga od stola i postelje rastavljena 


zadrugara supsidijarno na zadrugu? Ne prelazi, jer zadružni 
zakon za to ne daje nikake norme. Zakon doduše zna za taku 
supsidijarnu dužnost zadruge izdržavati vanbračnu djecu ženskih 
članova zadružnih (§ 2), ali ta je norma contra jus §-a 22., 
ona je jus singulare, koju po općim pravnim načelima valja 
stricte tumačiti, pa se analogno ne smije primijeniti drugom 
slučaju. Takomu rastavljenu zadružnom članu ne bi ostalo drugo, 
nego da za namirenje svoje tražbine traži izlučenje dijela svoga 
bračnoga druga, koliko se za to stječu uvjeti §-a 6 zak., i to 
samo onda, ako je ta tražbina nastala prije 1. siječnja 1890. 
Po tome od stola i postelje rastavljeni član zadruge gubi svoj¬ 
stvo pravoga člana zadruge pa je u pogledu svoga prava na 
sućnost zadružne imovine sasvim isporedjen osobama, spome¬ 
nutim u §-u 51. zak., a koliko je rastavljen bez svoje krivnje, 
svoga prava na primjereno izdržavanje i ne može ostvariti, kad 
bračni drug nema osebujne svojine. Očito je, da je to nepra¬ 
vično, pa da je zakon morao ili čitavoj zadruzi supsidijarno 
nametnuti dužnost primjerena izdržavanja takova člana ili za 
taku tražbinu dozvoljeti izlučenje dijela bračnoga druga. Vrhovna 
rješidba zemaljske vlade od 22. prosinca 1897. br. 7336. ne daje 
u tom pitanju nikake odluke, jer ona tek normira formalno pi¬ 
tanje kompetencije izrekavši, da dopitanje izdržavanja ženskomu 
zadružnom članu, kojemu je dozvoljena doživotna rastava od 
stola i postelje, i svih inih tražbina, što potječu od te rastave, 
koliko medju strankama nije polučena nagoda, pripadaju redov¬ 
nomu sudskomu postupku, jer o tom zadružni zakon ne sadrži 
nikakih specijalnih norma. — Konačno su od sljednika članovi 
zadruge 

c) one osobe, koje su u zadrugu primljene oso¬ 
bitim ugovorom (§ 1 si. d). Uzadruženje je ugovor zadruge 
kao kolektivnoga pravnoga subjekta s nekom pojedinom oso¬ 
bom ili s nekom čitavom užom obitelji, kojim ta osoba ili svi 
članovi te obitelji postaju pravi članovi zadruge. Po tome se 
može uzadružiti samo takova osoba, koja došle nije bila ni 
pravi ni nepravi (§ 51 zak.) član zadruge, jer se uzadruženjem 
stječu prava na zadružnu imovinu pa jer zadruga o toj imovini 

ne može sklapati ugovora sa svojim članovima. Pitanje je samo, 
može li se i ženska osoba pojedince uzadružiti. Neki to poriču, 
jer vele, da § 30 zak. odredjuje diobni dio samo za muške 
uzadružene članove i za cijele obitelji, a § 31 ističe uzadružni 
ugovor samo za priženjenike. Tako je i rješidba zemaljske vlade 
od 13. listopada 1877. br. 18682. izrekla, da se na temelju ugo¬ 
vora može smatrati ovlaštenikom zadruge samo muškarac, „što 
i potpuno odgovara duhu zadružnih odnosa pogledom na eko- 
nomnu stranu, s koje bijahu muškarci uzadruživani za uspješnije 
težanje poljskoga gospodarstva" (!) Nu ekonomski interesi za¬ 
druge mogu isto tako iskati, da se uzadruži ženska osoba, re¬ 
cimo kad su na zadružnom selištu preostali sami ostarjeli muški 
članovi. U ostalom pomenuta je rješidba izdana prije sadašnjega 
zakona, koji u §-u 1. izrijekom kaže, da je „svaka muška i 
ženska osoba član zadruge", koja je „u zadrugu primljena oso¬ 
bitim ugovorom". S toga nema sumnje, da se i ženska glava 
pojedince može uzadružiti. Taka ženska glava dobit će kod 
diobe ono, što se je ugovorilo, kad se je u zadrugu primila, a 
ako nije bilo ništa ugovoreno, imat će kod diobe nekretnina 
ista prava kao i svaki ženski član zadruge ili jednak dio sa 
svakom lozom u vrijeme uzadruženja ili diobe (§§ 32 i 30 zak.). 

Priroda uzadružnoga ugovora odredjuje mu i sadržinu. 
Njime stječe uzadruženik svojstvo pravoga člana zadruge, s toga 
sve dispozicije stranaka, što se s time[ kose, nemaju pravne 
valjanosti. Tako primjerice ugovor, da uzadruženik stječe samo 
civilnopravno suvlasništvo na zadružnoj imovini ili da stječe 
tek pravo doživotnoga uživanja te imovine, ne bi bio valjan 
(rješidba zem. vlade od 23. svibnja 1899. br. 32381.) Uzadružni 
ugovor ima zakonom propisanu sadržinu i učinak jednako kao 
i ugovor o posinjenju. Ali odatle podnipošto ne izvire, da stranke 
ne bi smjele ugovorom potanje odrediti imovinskopravne odnose 
uzadruženika spram zadruge, naročito za slučaj diobe zadruge, 
koliko se dašto time ne preinačuje pomenuta bitna snaga uza¬ 
družnoga ugovora. Norme §§ 30 i 31 zak. o pravima uzadru¬ 
ženika dispozitivne su prirode, valjaju samo onda, kad se uza- 
družnim ugovorom nije inako ugovorilo. 

Što se tiče forme uzadružnoga ugovora, propisuje § 1 zak. 
i § 1 provedbene mu naredbe, da je zato nužna privola svih 
zadrugara s pravom glasa (§§ 8 i 10), koji treba da usmeno 
ili pismeno očituju pred nadležnom kotarskom oblasti, da žele 
uzadružiti novoga člana, a oblast će stranke o tome zapisnički 
preslušati, spisati u zapisnik uvjete uzadruženja, koliko zadru¬ 
gari ne donesu već spisani ugovor uzadružni, pa izdati stran¬ 
kama o tome uredovnu potvrdu. Razumije se, ako u zadruzi 
ima osoba, koje stoje pod vlašću tutora ili skrbnika, ili ako je 
pod takom vlašću osoba, što se ima uzadružiti, da je nužna i 
potvrda tutorske oblasti. Kod prvih zato, jer uzadruženjem do¬ 
lazi u zadrugu novi suvlasnik zadružne imovine, kod druge zato, 
jer uzadruženik ne stječe samo prava, nego i preuzima dužnosti 
zadrugara. Nu kaku prirodu imade kod uzadruženja potvrda 
kotarske oblasti? Jesu li stranke tom potvrdom u svojoj dis¬ 
poziciji vezane ili nijesu t. j. je li ta potvrda puko zasvjedočenje 
ili možda odredba. Praksa misli, da je ovo zadnje, jer rješidba 
zemaljske vlade od 28. siječnja 1901. br. 71133. ex 1898. izriče, 
da se osoba, koja po svojim svojstvima ne može trajno raditi 
na probitak i korist zadruge u smislu §-a 21 zak., ne može 
uzadružiti, a da uzadruženje, koje je na očitu štetu zadruge, ne 
smije kotarska oblast potvrditi. Da li neka osoba po svojim 
svojstvima može trajno raditi na probitak i korist zadruge ili ne 
može, da li je neko uzadruženje na korist zadruge ili nije, stvar 
je slobodne rasude kotarske oblasti, pa bi po tome njezina po¬ 
tvrda bila odredba, a ne puko zasvjedočenje. Jasno je, da će 
kotarska oblast tu potvrdu uskratiti, kad se uzadružni ugovor 
kosi s imperativnim normama zadružnoga zakona, kad njime 
primjerice zadruga opterećuje svoje zemljište protiv propisa §-a 
12. zak., kad se njime dira u prava trećih osoba ili uknjiženih 
vjerovnika i t. d. 

2. Razlog ovlaštenja zadrugara na zadružnu imovinu jeste 
to, što zadrugar svu svoju radnu snagu prilaže probiti i koristi 
zadruge. S toga kad prestane biti radna sila u gospodarstvu 
zadruge, redovno prestaje biti i njezin član. To biva naročito 
onda, kad umre, zatim kad samo gospodarstvo zadružno pre- 

staje diobom ili razlazom zadruge. Nu i za svoga života, i za 
još nepodijeljene i razlazom neraspisane zadruge može zadrugar 
da pravnim poslovima ili svojom krivnjom prestane biti članom 
zadruge. Taj prestanak zadružnoga članstva za života zadrugara 
i za još nepodijeljene i neraspisane zadruge zove zakon opće¬ 
nitim nazivom istupa iz zadruge. 

Najobičniji slučaj takova istupa jeste, kad se ženska glava 
uda iz zadruge ili kad se muška glava oženi iz zadruge (§ 50 
si. c. i d. zakona). Izu daj om istupa ženska glava iz zadruž¬ 
noga kućanstva i prestupa u tudje gospodarstvo. Isto tako muška 
glava iženidbom iz zadruge osniva svoje kućanstvo izvan 
zadružne veze, pa zato i jedan i drugi prestaju biti članovi 
rodne svoje zadruge. Nu kod ovake vrste istupa ima jedna raz¬ 
lika izmedju ženske i muške glave. Djevojka, kad se izudaje 
iz zadruge, ima pravo tražiti običajnu opremu, miraz (§ 54 zak.) 
Naprotiv muškoj glavi, kad se ženi iz zadruge, nije zadruga 
dužna dati nikake opreme, jer to zadružni zakon ne naredjuje. 
Propis §-a 1231. o. g. zak. ne valja argumento §-a 60. zak. i za 
iženjenika iz zadruge, jer iženjenik gubi sva prava na zadružnu 
imovinu pa jer je propis §-a 54. jus singulare, koji se ne smije 
analogno primijeniti drugomu slučaju. Sto se napose tiče prava 
ženske glave na opremu kod izudaje iz zadruge, pripada to pravo 
samo djevojci a nipošto i udovici, jer o tome zadružni zakon 
ništa ne spominje. Ni udova, koja je pjiudajom u zadrugu došla, 
ni udova iza priženjenika, koja je dakle u zadruzi rodjena, nema 
kod izudaje prava na opremu. Ali i djevojka ima pravo na miraz 
samo onda, ako ga je prije vjenčanja zatražila (§ 55 prove'db. 
naredbe k zadr. zakonu). Norma § 1225 o. g. zak., po kojem kći 
i poslije udaje može tražiti miraz, već ako se je udala bez znanja 
ili protiv volje svojih roditelja, a sud nadje, da je osnovan uzrok, 
s kojega roditelji ne pristadoše na udaju (§ 1222 o. g. zak.), ta 
norma dakle ne valja za djevojku zadrugarku. Nu ako se je prije 
vjenčanja sa zadrugom nagodila o svojoj opremi, može i po¬ 
slije vjenčanja na osnovi te nagode tražiti miraz. Isto tako ni- 
jesu ni za veličinu miraza odlučni §§-i 1220 i 1221 opć. gr. zak., 
već samo observancija. Miraz se nema odmjeriti po imovin¬ 


skim prilikama zadruge, već jedino po pravnom običaju mjesta, 
gdje zadruga prebiva. Redovno je to „ladica i kravica", djevojka 
dobija za miraz nakit, odjeću, obuću, rubeninu i marvu. Još nam 
se je dotaći jednoga pitanja. Kome pripada miraz, što ga ženska 
glava u zadrugu donese ? Praksa uzima, da miraz po §-u 1227. 
o. gr. zak. postaje posebna svojina muža (rješidba zem. vlade 
od 2. studenoga 1900. br. 57044). Ako već treba i ovomu slu¬ 
čaju primijeniti norme općega gradjanskoga zakonika, onda to 
valja samo za novce, tražbine i zamjenjive stvari, što su mužu 
zadrugaru predane, a ne valja za nakit, odjeću, obuću i rube¬ 
ninu žene; onda to svagda ne valja za stvari nekretne i pokretne 
nepotrošne, što ih žena udajom u zadrugu donese (§ 1228 o. 
g. zak.); onda i za nasljedstvo u imovinu, što pripada k mirazu, 
valjaju norme opć. gradjanskoga zakonika (§ 1229). Nu miraz 
se daje mužu zato, da bi lakše namirio troškove, što potječu 
od ženidbe (§ 1218' o. g. zak.) Kod zadrugara nosi te troškove 
čitava zadruga, zato kod zadrugara i otpada ona jedina ratio 
legis, poradi koje muž stječe vlasničtvo ili uživanje miraza. S toga 
bi ne samo po smislu zadružnoga zakona, nego i po smislu 
općega gradjanskoga zakona bilo ispravnije reći, da prava, što 
zadrugaru mužu pripadaju na mirazu žene, stječe čitava zadruga. 
Pa se odista može s potpunim pravom posumnjati, mogu li se 
norme §§-a 1227 do 1229 o. gr. zak. u sklad svesti ne samo 
s općenim kolektivnim imovinskim načelom zadruge, nego i 
s prirodom i svrhom ustanove §-a 21. zakona, koja zadrugaru 
dopušta posebnu svojinu — i ne govoreći o tom, kako se 
mučno te norme općega gradjanskoga zakonika mogu u praksi 
provesti, kad se o zadruzi radi. 

Pravnim poslom može zadrugar istupiti iz zadruge, kad se 
svoje zadruge odreče (§§ 50 si. a) i 53 zak.). Kako odricanjem 
(zakon kaže „odreknućem") zadrugar gubi sva svoja prava na 
zadrugu, razumije se, da se za taki pravni posao hoće potpuna 
djelatna sposobnost zadrugara. Ta se djelatna sposobnost pro- 
sudjuje po općim načelima civilnoga prava. Odreći se opet može 
zadrugar svoje zadruge izrijekom ili mučke. Prvo biva tako, da 
zadrugar lično pred nadležnim općinskim poglavarstvom (t. j. 

pred poglavarstvom one općine, u području koje zadruga obi¬ 
tava) očituje svoju volju o tome u zapisnik, a općinsko pogla¬ 
varstvo izdaje o tom odricanju kućegospodaru uredovnu svje¬ 
dodžbu. Po tome odricanje pismom, ili po zastupniku ili pred 
drugim kojim oblasnikom nema pravnč valjanosti (rješidba ze¬ 
maljske vlade od 3. prosinca 1897. br. 65756). Naprotiv nije 
nužno, da to odricanje bude besplatno, jer zadrugar može i 
s otpremninom istupiti iz zadruge (§ 17 zak. i § 2 no¬ 
vele). Taki istup iz zadruge s otpremninom bitno se razlikuje i 
u materijalnom i u formalnom pogledu od besplatnoga odricanja. 
Dok se svaki zadrugar bez razlike može besplatno odreći svoje 
zadruge,'Otpremninu može tražiti samo onaj zadružni član, koji 
po §-u 29. zak. ima i pravo tražiti diobu zadruge (rješidba 
zem. vlade od 3. srpnja 1901. br. 21833 ex 1900.). To je zato, 
jer se istup iz zadruge s otpremninom u suštini ni u čem ne 
razlikuje od diobe zadružne imovine. Dok je nadalje i jedno¬ 
strano besplatno odricanje bez sumnje pravovaljano, može za¬ 
drugar istupiti s otpremninom samo onda, kad tome privole 
svi zadrugari s pravom glasa. Ta otpremnina može da bude 
bilo u nekretninama bilo u pokretninama ili u novcu, ali u prvom 
slučaju može se otpremnina dati samo u onim zadružnim nekret¬ 
ninama, što pretječu od najmanje izmjere zadružnoga zemljišta, 
koja se ovdje računa po smislu §-a 18. zak., kao kod odsvoja i 
zaduživanja zadružnoga zemljišta. A u drugom slučaju ne smiju 
sve otpremnine skupa opteretiti zadruge više nego to dopušta 
§ 12 zak. Dok se konačno besplatno odricanje svoje zadruge 
lično očituje pred nadležnim općinskim poglavarstvom, nadležna 
je istup iz zadruge s otpremninom raspraviti samo kotarska 
oblast, kojoj valja i molbe za otpremninu podnositi (§ 2 prov. 
naredbe od 23. svibnja 1902. br. 38747 k noveli). 

Mučke se odriče svoje zadruge onaj član njezin, koji pet 
godina nakon navršene punoljetnosti neovlašteno izbiva iz za¬ 
druge. Ovim načinom može dakle istupiti iz zadruge samo onaj 
zadrugar, koji je prije bar dvadeset i devet a sada dvadeset i 
šest godina navršio. Zakon uzima, da je taki zadrugar svojom 
petgodišnjom neovlaštenom odsutnošću dovoljno očitovao svoju 

volju odreći se svojih prava na zadružnu imovinu. Nu kad je 
član zadruge ovlašteno a kad neovlašteno odsutan? To propi¬ 
suje § 52 zak. i §§ 7 i 54 provedbene mu naredbe. Po tome 
je ovlašteno odsutan svaki zadrugar, koji iz zadruge izbiva zna¬ 
njem i privolom kućegospodara, i to samo tako dugo, dok to 
kućegospodar dopušta. Nadalje vojnici zadrugari, koji pripadaju 
k staležu momčadi za vrijeme djelatne službe i oni zadrugari, 
koji su u kaznioni (naredba zem. vlade, pravosudnoga odjela, 
od 5. srpnja 1890. br. 7328). Isto su tako ovlašteno odsutni i 
zadrugari djaci, naučnici i drugi, koji su od kuće pošli, da se 
spreme i naobraze za neko zvanje, zatim zadrugari, koji su u 
službi privatnoj ili državnoj ili drugoj kojoj javnoj službi na¬ 
mješteni samo privremeno. Ako taki odsutni zadrugari u svojoj 
službi steku pravo na trajnu oskrbu, ili samostalno nastupe kaki 
obrt ili trajno koje preduzeće, gube svojstvo pravih članova za¬ 
druge, ali ostaju i dalje ovlaštenici zadruge po smislu §-a 51. 
zak. Nu ako se taki odsutni zadrugari izrijekom odreku svoje 
zadruge u propisanoj formi ili ako ne stekavši mjesto, spojeno 
sa svojevremenom oskrbom, ne nastupivši samostalno nikaki 
■obrt ni trajno koje preduzeće, i nakon navršene dvadeset i de¬ 
vete (šeste) godine bez dopuštenja kućegospodara iz zadruge 
izbivaju, prestaju sasvim biti članovi rodne svoje zadruge. Zakon 
je dakle stroži protiv posljednih zadrugara nego protiv onih, 
koji su postali obrtnici, svećenici, časnici, činovnici sa stalnom 
oskrbom, jer tima ostavlja zadružno ovlaštenje — a to je očito 
zato, jer hoće zadrugare, koji si do navršene dvadeset i devete 
(šeste) godine života nijesu mogli izvan zadruge osnovati samo¬ 
svojni ekonomski bitak, da prinudi na povratak u zadrugu. Bez 
te socijalnopolitičke svrhe bilo bi stanovište zakona spram osoba 
§-a 53. neopravdano. Naprotiv je neovlašteno odsutan svaki za¬ 
drugar, koji se je udaljio iz zadruge bez znanja i privole kuće- 
gospodara ili izbiva iz zadruge preko dopuštenja, što mu ga je 
kućegospodar dao. A da bi se točno znalo, ko je iz zadruge 
ovlašteno a ko neovlašteno odsutan, dužna je kotarska oblast, 
kadgod izdaje komu zadrugaru služinsku knjigu, putnu iskaznicu 
ili kad produljuje koju putnu ispravu, po nadležnom općinskom 

poglavarstvu zapisnički preslušati kućegospodara te zadruge o 
tome, da li se zadrugar s njegovom privolom iz zadruge udaljuje. 

Konačno istupa zadrugar iz zadruge onda, kad je zako¬ 
nito isključen (§ 50 si. b zak.) to će reći onda, kad je po 
smislu §-a 6. zak. njegov dio ovrhom izlučen iz zadružne imo¬ 
vine- Ako je zadruga dug toga zadrugara, čiji se je dio imao 
izlučiti, na se preuzela i namirila, ne prestaje taj zadrugar biti 
članom zadruge, već se tek kod diobe zadruge namireni iznos 
uračunava u njegov dio. 

3. Kaka je lična pravna i djelatna sposobnost 
zadrugara u sustavu našega privatnoga prava? Na to pitanje 
odgovara § 60 zak., da i za zadrugare, ako za koji slučaj nema 
norme u zadružnom zakonu, valjaju ostali „postojeći" zakoni i 
propisi. Pod „postojećim zakonima i propisima" misli zakon 
pozitivne zakone u materijalnom smislu, poriče dakle za za¬ 
družno pravo supsidijarnu valjanost običajnoga prava i hrv. 
ugarskoga privatnoga prava. Primjerice u mnogim krajevima 
banske Hrvatske drvena nepodzidana zdanja drži narod za po¬ 
kretne stvari. Ali o tome, da li je neka zadružna stvar pokretna 
ili nekretna, ne odlučuje više ta observancija, već arg. § 60 
jedino norma § 297 o. g. zak. Ta će zdanja biti samo onda 
nekretne stvari, ako su na zemljištu sagradjena u namjeri, da 
na mjestu svagda ostanu. I u području zadružnoga prava va¬ 
ljaju observancije samo onda, kad se zakon na njih poziva (rje¬ 
šidba zem. vlade od 12. rujna 1898. br. 70778 ex 1896.) Po toj 
normi §-a 60. jasno je, da zadrugar ima pravnu i djelatnu spo¬ 
sobnost jednako kao i svaki drugi pravni subjekat, koliko norme 
zadružnoga zakona mako ne odredjuju. U području zadružnom 
prosudjuje se ta sposobnost po zadružnom, a u području van- 
zadružnom po općem gradjanskom zakoniku. Pravni položaj: 
zadrugara analogan je položaju prezaduženika. Masu stečajnu 
tvori samo ona imovina, koja prezaduženiku pripada, kad se 
otvori stečaj, zatim ona imovina, koja ga zapane, iza kako je 
otvoren stečaj, recimo nasljedstvom, darovanjem, sretnim slu¬ 
čajem. Naprotiv ne ide u masu stečajnu ono, što prezaduženik 
privredi svojim marom, iza kako je otvoren stečaj (§ 2 steč. 


zakona od 28. ožujka 1897.) Po tome ima prezaduženik dvo¬ 
jaku imovinu: stečajnu i nestečajnu. On je svejednako pravni 
subjekat jedne i druge imovine i ostaje djelatno sposoban kao 
i prije, samo što je u pogledu stečajne imovine njegova djelatna 
sposobnost otvorenim stečajem stegnuta time, što odsele tom 
imovinom upravlja i raspolaže upravitelj stečajni (§ 5 steč. zak.), 
dok u pogledu nestečajne imovine nema ni te stege. Tako je 
i kod zadrugara. I on je pravni subjekat kako zadružne tako i 
vanzadružne svoje imovine (osebunjka). I on ima potpunu pravnu 
i djelatnu sposobnost, (koliko mu je dašto daje opći gradjanski 
zakonik), samo što je ta njegova sposobnost u onim osobnim i 
imovinskopravnim odnosima, za koje zadružni zakon daje po¬ 
sebne norme, stegnuta zadružnom vezom. S toga se svi privat¬ 
nopravni odnosi zadrugara spram zadruge i trećih osoba, koji 
nijesu uredjeni zadružnim zakonom niti potječu iz zadružne veze, 
ne prosudjuju po zadružnom, nego po općem gradjanskom za¬ 
konu. 

To je zato van reda važno, jer je to odlučno za kompe¬ 
tenciju upravne vlasti. Privatnopravne odnose zadrugara spram 
zadruge, spram ostalih suzadrugara i trećih osoba izvan zadruge, 
kad ti odnosi nijesu zadružnopravni, kad nijesu uredjeni za¬ 
družnim zakonom niti su nastali iz zadružne veze, nije nadležna 
prosudjivati upravna vlast, već samo redovni gradjanski sudovi. 
Na tome je osnovana primjerice rješidba zemaljske vlade od 
15. srpnja 1897. br. 23141, da su za rješavanje medjusobnih 
tražbina zadrugara, što potječu iz zadružnih odnosa, nadležne 
jedino upravne oblasti ili rješidba od 31. siječnja 1898. br. 3588., 
da o odštetnom zahtjevu žene, koja je izudajom izgubila za¬ 
družno ovlaštenje a nije ga nijednim u zakonu naredjenim na¬ 
činom opet stekla, za usluge učinjene rodnoj joj zadruzi iza 
izudaje, ne prinadleži suditi upravnim oblastima već redovnomu 
sudu. Ili rješidba od 3. siječnja 1901. br. 79125 ex 1898., da za 
uredjenje medjaša iza gruntovne provedbe zadruge i za spor, 
ko ima podignuti plot izmedju dvorišta bivših zadrugara, nijesu 
nadležne upravne, već sudske oblasti — pored rješidbe od 14, 
srpnja 1898. br. 31250, da je upravna oblast kod diobe zadruž- 

noga zemljišta pozvana i dužna i poslije gruntovnoga raspisa 
konstituisati za pojedine dijelove predjašnjih suzadrugara djel- 
benika potrebite služnosti, ako ih je u diobnom listu propustila 
odrediti, jer ih civilni sudac, vezan kod gruntovnoga raspisa na 
odredbe od upravne oblasti izdana diobnoga lista, ustanoviti 
ne može; naprotiv da sporove izmedju dviju zadruga o nekoj 
služnosti kao sporove dvaju zasebnih imovinskopravnih subje¬ 
kata upravne oblasti nijesu zvane prosudjivati. Ili rješidba od 
12. rujna 1897. br. 46122, da priženjenika k udovi, koja je sama 
priudajom u zadrugu došla, jer nije zadružni član, valja s nje¬ 
govim odštetnim zahtjevom za usluge zadruzi učinjene upu¬ 
titi na nadležan sud. Ili rješidba od 7. siječnja 1899. br. 7732 
ex 1897., čim zadruga po smislu §-a 6. zak. preuzme na sebe 
obvezu, da će za svoga zadrugara platiti dug, da u toj stvari 
prestaje dalja nadležnost upravnih oblasti, pa da su za rješenje 
spora, što iza toga nastane izmedju zadruge i vjerovnika, nad¬ 
ležne jedino sudske oblasti. Ili rješidba stola sedmorice od 29. 
studenoga 1900. br. 3660., da je samo redovni gradjanski sud 
nadležan presuditi spor o pravu vlasništva nekretnina, što je 
nastao medju zadrugom i medju jednim njezinim članom, na 
kojega su te nekretnine bile u gruntovnici upisane kao njegov 
osebunjak, i trećom osobom, na koju su te nekretnine nak¬ 
nadno u gruntovnici kao njezina vlasnost upisane i t. d. Odatle 
se vidi, da je u praksi kadšto van reda teško u zadružnim stva¬ 
rima odrediti tu tanku granicu kompetencije izmedju upravne i 
sudske vlasti pa to i jeste u čitavoj zadružnopravnoj praksi po- 
najteže pitanje. 

Koliko dakle za osobne i imovinskopravne odnose zadru¬ 
gara zadružni zakon ne daje posebnih norma, valjaju za njih 
propisi općega gradjanskoga zakonika. Dašto, da ne će biti 
svagda lako primijeniti te norme zadružnim prilikama. Da to 
pokažemo sa nekoliko primjera. Gradjanski zakon u §§-ima 139 
i dalje uredjuje prava i dužnosti roditelja. Po tome su ovi dužni 
skrbiti se za izdržavanje djece, koja su ih opet dužna poštovati 
i slušati, a ovlašteni su u dogovoru upravljati čitavim njihovim 
životom pa razvratnu i neposlušnu djecu ili koja domaći red i 


mir smetaju, kazniti umjerenim i neškodnim načinom. Nu u za¬ 
druzi dužan je svaki kućanin u prvom redu raditi po naredbi 
kućegospodara, koji je ovlašten neposlušne i nepokorne kućane, 
ako su punoljetni, opomenuti i ukoriti, a ako su maloljetni, pri¬ 
mjereno pokarati i kazniti. S druge strane dužan je u prvom 
redu kućegospodar skrbiti za izdržavanje, tjelesni i duševni odgoj 
svih kućana (§§ 21, 22 i 24 zak.). Imaju li zadrugari kaku ro¬ 
diteljsku vlast, naročito imade li zadrugar otac očinsku vlast nad 
svojom djecom? Dašto da ima arg. §-a 60. zak., jer im tu vlast 
zadružni zakon nigdje ne odriče. Na u zadruzi ta njihova vlast 
konkurira sa vlašću kućegospodara, pa in concreto može da 
bude jako sporno, ko je vlastan vršiti tu vlast nad djecom, 
kućegospodar ili roditelji. Pošto i zadrugar otac ima spram svoje 
maloljetne djece očinsku vlast i dužnosti, valja i maloljetnim 
zadrugarima, koji su lišeni očeve skrbi, po §-u 187. o. g. zak. 
imenovati tutora. Pa tako i propisuju naredbe zemaljske vlade, 
odjela za pravosudje, od 4. srpnja 1882. br. 8568. i od 13. pro¬ 
sinca 1889. br. 14714. da se nadležni sud imade po smislu §-a 
190. o. g. zak. pobrinuti za to, da nijedan maloljetnik u zadruzi 
ne ostane bez tutorstva. I po zadružnom zakonu saradjuju tutori 
kod vršenja skupnih zadružnih prava u ime svojih štićenika (kod 
uzadruženja § 1 ni f., kod uprave zadružnom imovinom § 10 
it. d.) i vrše u njihovo ime njihova pojedinačna prava (kod diobe 
§ 29 i t. d). Nu tutori su dužni tutorskomu sudu davati račun o 
svojoj upravi (§§ 238 i d. opć., gr. zak.). Valja li ta norma opć. 
gr. zakonika i za tutore zadrugara maloljetnika? Ako ovi imadu 
kake osebujne svojine (§ 21 zak.), za cijelo da valja, jer se 
pravni odnosi te osebujne svojine prosudjuju po općem gra- 
djanskom pravu. Nu ako zadrugar maloljetnik nema osebujne 
svojine? trebali tutor, da tutorskomu sudu daje račun o upravi 
onoga dijela, što maloljetniku štićeniku pripada iz skupne za¬ 
družne imovine? je li to naročito onda nužno, kad je tutor ujedno 
kućegospodar zadruge po § 8 al. 6 zak.? Tu nastaje supor, 
konflikat upravne vlasti sa sudskom, jer i o dijelu zadružne 
skupne imovine, što pripada maloljetniku zadrugaru, kućego¬ 
spodar polaže račun i to zadrugarima samima, ili ako ti prigo- 

vore računu, općinskome poglavarstvu i kotarskoj oblasti (§ 19 
zak.). To isto valja i za onoga tutora, koji je po §-u 8 zak. 
ujedno i kućegospodar zadruge. Okružnica banskoga stola od 
14. svibnja 1902. br. 12324. riješila je taj spor tako, te sudovi 
nijesu nadležni upravljati zadružnom imovinom u ime maloljetnih 
članova zadruge. Po tome norme §§-a 238 i d. opć. gr. zak. 
ne bi valjale za tutore zadrugara maloljetnika. Nu ta je okružnica 
opet ukinuta okružnicom banskoga stola od 25. lipnja 1902. br. 
16398. a i s potpunim pravom, jer prva okružnica nije lučila 
skupne zadružne imovine maloljetnika od njegove osebujne svo¬ 
jine, a u zakonu nema osnove, da se i u pogledu te osebujne 
svojine zadrugara maloljetnika oduzme kompetencija sudskoj 
vlasti. 

Takih slučajeva moglo bi se spomenuti diljem čitavoga 
gradjanskoga prava. Po §-u 142. o. g. zak. naredjuje sud, kad 
se bračni drugovi kod rastave od stola i postelje ne mogu o 
tome složiti, ko će se od njih skrbiti za odgoju djece, da mušku 
djecu do navršene četvrte, a žensku do navršene sedme godine 
mati njeguje i odgaja, ali za odgajanje mora trošiti otac. Nu 
toga prava nema od stola i postelje rastavljena zadrugarka, koja 
je udajom u zadrugu došla. Ona ne može da iz zadruge povede 
svoju djecu, makar i nijesu navršila pomenute godine, jer su ta 
djeca i članovi zadruge, pa jer se zadruga po zakonu ne može 
pridržati, da oskrbljuje svoje članove, koji borave izvan zadruge. 
S istoga razloga ne može ni od stola i postelje rastavljeni pri- 
ženjenik, ni udova zadrugarka kod izudaje iz zadruge povesti 
svoju djecu. Ili onaj slučaj, o kojem smo već govorili: kome 
pripada miraz, što ga ženska glava u zadrugu donese? Jer to 
pitanje nije u zadružnom zakonu riješeno, po normama §§-a 
1227 do 1229 redovno mužu. Nu taj odgovor nije tako lasan, 
kad se pomisli, da se miraz daje ,,ad matrimonii onera ferenda“ 
(§ 1218 o. g. zak.), a da ta „onera" ne nosi zadrugar muž, koji 
nema svoje zasebne imovine, već čitava zadruga. A takih sluča¬ 
jeva moglo bi se sva sila spomenuti ne samo u materijalnom i 
formalnom gradjanskom pravu, nego i u materijalnom i formal¬ 
nom pravu kaznenom. Clausula generalis §-a 60. zak. pomaže 


jako malo, pa valja u svakom konkretnom slučaju pomnjivo 
prosuditi, koliko se ti ostali pozitivni zakoni i propisi, makar 
prividno i ne konkuriraju s normama zadružnoga zakona, mogu 
primijeniti zadružnim prilikama. 

Organizacija. 

Da prijedjemo na područje zadružno samo — na ono po¬ 
dručje, gdje su osobni i imovinskopravni odnosi zadrugara ste¬ 
gnuti zadružnom vezom. Ni u tom području, ni unutar zadruge 
nije pravna i djelatna sposobnost zadrugara jednaka. Makar je 
zadruga čist izražaj demokratske ideje, opet ni u njoj nije do 
kraja oživotvorena suština te ideje: ravnopravnost sviju. Dok 
su dužnosti i stege svih zadružnih članova jednake, ne valja to 
isto i za njihova prava. Za ta su prava odlučne razne činjenice, 
dob, spol, način stečenja zadružnoga članstva, predstavništvo, 
odsutnost. Konačno ima kućegospodar posebni pravni položaj. 
Po pravima, što zadrugarima pripadaju, možemo lučiti više sku¬ 
pina zadrugara. 

1. Svaki član zadruge bez razlike dobi i spola, koji živi 
u zadruzi, ima pravo uživati pravednom mjerom koristi zadruž¬ 
noga dobra (§ 22), koliko mu rad za zadrugu dopušta, privre- 
djivati i za sebe (§ 21), tražiti, da kućegospodar položi račun 
(§ 19) i prijaviti kućegospodara ili kućane, kad prekrše kućni 
zapt (§ 25). Na svakoga člana zadruge valja uzeti obzir kod 
odsvoja i zaduživanja zadružnoga zemljišta (§ 18), kod istupa 
člana iz zadruge s otpremninom (§ 17 zak. i § 2 nov.), kod 
diobe zadruge (§§ 30 i d.), kod ovršnoga izlučenja dijela poje¬ 
dinoga zadrugara, kad valja odrediti taj dio (§ 6), a svaki član 
ima pravo dosmrtno uživati čitavu zadružnu imovinu, kad sam 
preostane na zadružnom selištu (§ 55 zak. i § 5 nov.). To su 
kao neka prirodjena prava svakoga člana zadruge, a ta prava 
tvore iako zvano ovlaštenje (§35 prov. nar. k zadr. zakonu). 

2. U zadružnom je pravu dob odlučna ne samo za dje¬ 
latnu sposobnost kao u gradjanskom pravu, nego i za pravnu 
sposobnost. Kod diobe onoga, što u zadruzi preteče koncem 

godine od plodina i drugih skupnih dohodaka, dobijaju članovi 
ispod šesnaest godina polovinu dijela, a kad se zadruga ko¬ 
načno dijeli, dijeli se sva pokretna imovina zadružna medju čla¬ 
nove na jednake dijelove, samo članovi ispod šesnaest godina 
dobijaju polovinu dijela (§§ 23 i 33). Saradjivati kod tvorenja 
skupne volje zadruge u području nerazdijeljenoga skupnoga 
prava, to će reći utjecati u upravu zadružnu, imadu pravo samo 
oni zadrugari, koji su osamnaestu godinu navršili. Jer po hrv. 
ug. privatnom pravu bile su žene punoljetne s navršenom šest- 
naestom, a muškarci s navršenom dvadeset i četvrtom godinom. 
Nu sklapati zajmove i založne ugovore, raspolagati pokretnom 
imovinom* i zlatom može žena u navršenoj četrnaestoj, a mu¬ 
škarac u navršenoj šesnaestoj godini. Ali sklapati kupoprodajne 
pogodbe može ovaj posljedni tek onda, kad je osamnaest go¬ 
dina navršio. Toga radi za to pravo, utjecati u upravu zadružnu,, 
nije odlučna samo dob, nego i spol, jer u zadružnom pravu 
(jednako kao i u hrv. ugar. privatnom pravu) postoji nejednakost 
pravne sposobnosti na štetu žena kud i kamo više nego u gra- 
djanskom. Dok to pravo ima svaki muški član zadruge, koji je 
osamnaestu godinu navršio, ima ga samo ona ženska glava u 
zadruzi, koja je navršila osamnaestu godinu, a ne zastupa ju ni 
muž ni otac (§ 8). Ako primjerice u zadruzi živi otac Jovan sa 
sinovima Petrom i Pavlom i s kćerkom Katom, koji su sviko- 
lici navršili osamnaest godina, ima to pravo Jovan, Petar i Pavle, 
ali nema Kata, jer ju zastupa Jovan, ni žena ni Petrova ni Pa¬ 
vlova, jer ih zastupaju muževi, a imaju i muška djeca Petra i 
Pavla, ako su navršila osamnaest godina. Po smrti Jovanovoj 
stječe i Kata to pravo, jer ju više otac ne zastupa, a tako isto po 
smrti Petra i Pavla stječu i njihove žene to pravo, jer ih muževi 
više ne zastupaju, makar je primjerice svekar Jovan svejednako 
živ. Taki članovi zadruge, koji imadu pravo utjecati u upravu 
zadružnu t. j. muški članovi, koji su osamnaest godina navršili, 
i ženski članovi, koji su navršili osamnaest godina, a ne zastu¬ 
paju ih ni očevi ni muževi, zovu se članovi s pravom glasa. 
Samo ti članovi zvani su tvoriti skupnu volju zadruge, bilo 
jednodušno bilo većinom glasova. Jednodušnost takih članova 


nužna je kod uzadruženja novoga člana, kod prodaje, zamjene, 
opterećenja najmanje izmjere zemljišta, kod istupa člana iz za¬ 
druge s otpremninom; kod ispravka gruntovnice i upisa zadruge 
kao vlasnice po §-u 37. zadr. zak., kod upisa dijela nekretnina, 
što je redovnom diobom zapao inokosnu obitelj, na predstav¬ 
nika kao samovlasnika i konačno kod upisa zemljišta inokosne 
zadruge na ime oca obitelji kao samovlasnika (§§ 1 i 12 zak. 
i §§ 2, 4 i 5 nov.) Naprotiv dostaje većina takih zadrugara za 
izbor kućegospodara, za obavu poslova, koji ne pripadaju k re¬ 
dovnom gospodarstvu i poslova, kojima se dira u sućnost ne- 
kretne imovine; za odobrenje zadružnoga kućnoga računa, što 
ga kućegospodar svake godine polaže, i za podjelu onoga, što 
preteče koncem godine od plodina i drugih dohodaka (SS 8, 10 
19 i 20 zak.). 

Ova nejednakost na štetu žena vidi se osobito kod diobe 
zadruge. Kad se govori o diobi zadruge, misli se taku konačnu 
podjelu zadružne nekretne i pokretne imovine, da se njome ras¬ 
tvara jedincati pravni subjekat zadružni u više novih pravnih 
subjekata bilo zadružnih ili pojedinačnih, samovlasnih. Kod take 
diobe zadruzi u opće stoji na volju, hoće li dio, što ide žensku 
glavu, koja ne pripada ni k jednoj užoj obitelji (primjerice udo¬ 
vici bez djece, koja je priudajom došla u zadrugu, ili u zadruzi 
rodjenoj ženskoj glavi, koja sama tvori obitelj) namiriti u naravi 
ili u gotovu novcu. Ako joj dio namiri u novcu, onda ta ženska 
glava gubi svako dalje pravo na zadružnu imovinu, a ako joj 
ga u novcu ne namiri, treba da se sa svojim dijelom pridruži 
kojoj od diobnih stranaka (s kojom onda nastavlja zadružnu za¬ 
jednicu). Kad se medju ovlaštenicima ne poluči sporazumak, 
kojoj će se diobnoj stranci pridružiti, odlučuje o tome kotarska 
oblast (§§ 31, 32 i 34 zak. i §§-i 19 do 21 provedbene mu na¬ 
redbe). Taj isti pravni položaj daje zakon kod diobe zadruge 
priženjeniku udovcu bez djece, već ako posebnim ugovorom 
nije inako utanačeno. Dio takova priženjenika udovca bez djece 
može zadruga namiriti u naravi ili u gotovu novcu, nu u prvom 
slučaju mora se priženjenik pridružiti kojoj od diobnih stranaka, 
s kojom nastavlja zadružnu zajednicu. 

3. U zadružnom pravu nije pojam obitelji i roditelja 
isti kao u pravu gradjanskom. Pod porodicom razumijeva opći 
gradjanski zakonik praroditelje sa svim svojim potomcima, to 
će reći roditelje sa svim descendentima (§ 40). Nu ima i širi 
pojam obitelji. Pod porodicom razumijeva kadšto zakon bračne 
drugove i sve njihove bračne i vanbračne potomke (§§ 44, 91, 
273, 65, 165 do 171 opć. gradj. zakona). Ima i jedan najuži pojam 
porodice, gdje se pod porodicom razumijevaju samo bračni po¬ 
tomci (§§ 161 i 265 o. g. zak.). Pod imenom roditelja razumijeva 
gradjanski zakon redovno sve srodnike u lozi ushodnoj (ascen- 
dente) bez razlike koljena (stepena, § 42), nu naziv roditelji 
kadšto sd zakonu samo otac i majka (§§ 65, 80, 140, 144 i t. d.) 

Pojam obitelji po zadružnom pravu najbliži je pojmu loze 
po gradjanskom pravu. Pod lozom, stirps razumijevaju se svi 
potomci, što izravno potječu od istoga oca kao svoga stabla. 
Nu tri su bitne razlike izmedju zadružnopravnoga pojma obitelji 
i civilnopravne loze. K zadružnopravnoj obitelji pripadaju ne 
samo svi izravni potomci toga zajedničkoga najvišega parensa 
(ascendenta), nego i žene, priudate k muškim potomcima, pa 
muškarci, priženjeni k ženskim potomcima, koliko dašto sve te 
osobe žive u zadružnoj zajednici. Druga je bitna razlika u tome, 
da taj najviši ascendenat, roditelj, ako će sa svojim potomcima 
i s porodicama svojih potomaka tvoriti jednu obitelj, treba do¬ 
duše, da je ili pračlan, ili od pračlana |u zadruzi rodjen ili u 
zadrugu primljen osobitim ugovorom, ali ne treba, da je muš¬ 
koga spola. I ženski član, koji je ili pračlan, ili od pračlana u 
zadruzi rodjen ili u zadrugu primljen osobitim ugovorom, a ko¬ 
jemu se je neko u zadrugu priženio, tvori sa svojim izravnim 
potomcima i s njihovim porodicama zasebnu obitelj. Treća je 
razlika u tome, što po zadružnom pravu pripadaju k obitelji 
samo oni potomci, što su rodjeni u zakonitom braku (§§ 1 i 2 
zak.), a opet samo oni roditelji i potomci, koji su svejednako 
u zadružnoj vezi t. j. koji nijesu prestali biti članovi zadruge. 
Zato nije sasvim ispravno, kad se § 4 novele označujući jednu, 
užu obitelj u zadruzi poziva na § 40 o. g. z. Ni u §§-ima 36 
i 56 zak. nema toga poziva. Po tome možemo reći, da je u za¬ 

družnom pravu obitelj „najviši živi roditelj, muškarac ili žena 
u zadruzi, koji je ili pračlan, ili od pračlana u zadruzi rodjen 
ili uzadruženik sa svim svojim bračnim potomcima i s njihovim 
porodicama, koliko su u zadružnoj vezi". Takoga najvišega ži¬ 
voga roditelja muškarca ili ženu, to jest roditelja, koji sa svojim 
potomcima tvori jednu obitelj po smislu zadružnoga prava, zove 
zakon predstavnikom (§ 19 zak. i §§ 18 i 20 provedbene 
mu naredbe). 

Nekoliko primjera pobliže će nam objasniti taj pojam. Re¬ 
cimo, da u zadruzi živi Marko sa sinovima Ivanom i Petrom i 
s kćerkom Katom. Dok je Marko živ i član zadruge, u zadruzi 
je samo on predstavnik, a kad on umre ili bud kojim načinom 
prestane biti član zadruge, bit će tri predstavnika: Ivan, Petar 
i Kata. Recimo, da se je medjutim Ivanu priudala Mara i da su 
im se rodila djeca Pavao, Luka i Janja. Ako Ivan umre, nije 
Mara predstavnik, jer je tek priudajom u zadrugu došla, već će 
biti predstavnici (uz Petra i Katu) Pavao, Luka i Janja. Ni onda 
ne će Mara biti predstavnik, ako joj djeca poumru ili ako 
s Ivanom i nije rodila djece. Po tome udovica, koja je pri¬ 
udajom u zadrugu došla, nije predstavnica, a ako ima djece, 
predstavnici su djeca, a nije ona. Recimo nadalje, da se je Kati 
u zadrugu priženio Joso. Joso ne će biti predstavnik, jer je tek 
piiženidbom u zadrugu došao, već ako je kod priženjenja bio 
ujedno primljen osobitim ugovorom. Ali onda ne će biti pred¬ 
stavnik na osnovi priženidbe već na osnovi uzadruženja. Ako . 
Joso nije bio uzadružen, ostaje Kata predstavnica. Ako Kata 
s Josom rodi djece, po njezinoj smrti ne će Joso biti predstavnik, 
već će predstavnici biti njegova djeca. S toga udovac, koji je 
priženidbom došao u zadrugu, nije predstavnik. Ako ima djece, 
predstavnici su djeca, a nije on, već ako je u zadrugu primljen 
osobitim ugovorom. Nu može se desiti i taj slučaj, da se ženska 
glava, koja je predstavnica, u samoj zadruzi udade za zadru¬ 
gara (recimo da se Kata poslije Josine smrti udade za Pavla, 
ili da je Joso bio najprije uzadružen, a onda tek da se je za 
nj udala Kata). Zakon ne će, da u jednoj obitelji budu dva 
predstavnika, jer bi odatle kod diobe nastala smetnja, pa zato 

naredjuje, da ženska glava gubi pravo, što ju idu kao pred¬ 
stavnicu loze, k5d se u zadruzi udade za zadrugara. (§ 30 al. 2. 
zak.) U rečenom primjeru prestat će Kata biti predstavnica, kad 
se udade za Pavla ili za Josu pošto je ovaj već bio uzadružen. 

Kad dakle zadružni zakon zbori o lozama (§ 30) ili o 
predstavnicima obitelji (§§ 29 i 32), onda se pod tim ne ra¬ 
zumijevaju loze i roditelji sa svojim potomcima po smislu ci- 
vilnopravnom, već obitelj i predstavnici po smislu zadružnoga 
prava. Taj zadružnopravni pojam obitelji nije toliko važan u 
bivšem krajiškom, koliko u bivšem gradjanskom području. U 
bivšoj Krajini bile su po svim predjašnjim zadružnim zakonima 
diobne jedinice kod diobe zadružnih nekretnina pojedine glave, 
pa tako i sadašnji zadružni zakon za bivše krajiško područje 
naredjuje, da se svakolika nekretna imovina zadruge dijeli po 
broju muških i ženskih članova, koji su ovlašteni u zadruzi 
onoga dana, koga se zatraži dioba. Koliko glava u zadruzi 
onoga dana, kad se zatraži dioba, toliko dijelova u nekretni¬ 
nama. I udovica bez djece, koja je priudajom u zadrugu došla, 
i udovac priženjenik bez djece dobija alikvotni dio u nekret¬ 
ninama kao svaki član, samo se mora jednoj od diobnih stra¬ 
naka pridružiti i s njome nastaviti zadružnu zajednicu, ako ih 
zadruga u gotovu novcu ne isplati (§ 32 zadr. zak.). U bivšem 
gradjanskom području naprotiv dijeli se zadružna nekretna imo¬ 
vina onako, kako se stranke nagode. Al kad se diobne stranke 
ne nagode, nijesu diobne jedinice kod diobe nekretnina poje¬ 
dine glave, nego loze, kojih su predstavnici bili u životu 1. si¬ 
ječnja 1837. Zadružna nekretna imovina dijeli se na toliko jed¬ 
nakih dijelova, koliko je dne 1. siječnja 1837. u zadruzi živjelo 
obiteljskih predstavnika tako, te po jedan dio dobijaju svi po¬ 
tomci skupa, koji potječu od toga predstavnika kao svoga stabla. 
Dio jedne loze može se opet dalje dijeliti po pojedinim obi¬ 
teljima te loze. Ta ista načela valjaju i za uzadruženika i nje¬ 
govu obitelj. On dobija od zadružnih nekretnina ono, što se 
je ugovorilo, kad je bio uzadružen, a ako nema takova ugo¬ 
vora, dobija jednak dio sa svakom lozom, što je postojala, kad 
je bio uzadružen. Ako se konačno ne zna, kad je uzadružen, 

dobija jednak dio sa svakom lozom, što u zadruzi postoji, kad 
se dijeli. Udovica bez djece, koja je priudajom u zadrugu došla, 
i udovac priženjenik bez djece mogu dobiti dio u nekretni¬ 
nama samo onda, ako bi njihov bračni drug bio predstavnik, 
da je živ kad se zadruga dijeli. Nu i taj dio iznosi samo če¬ 
tvrtinu onoga, što bi od nekretnina bilo zapalo pokojnoga im 
bračnoga druga, da je živ (načelo §-a 758. o. g. zak.), a i s tim 
dijelom moraju se pridružiti k jednoj od diobnih stranaka i 
s njom nastaviti zadružnu zajednicu, koliko im zadruga taj dio 
u gotovu novcu ne isplati (§§ 30 i 31 zadr. zak.). Za udovicu, 
koja je priudajom u zadrugu došla, s djecom u zadruzi rodje- 
nom i za udovca priženjenika s djecom u zadruzi rodjenom 
valja arg. § 60 zak. § 757 opć. gr. zakona. Dio u nekretninama 
svagda pripada djeci u vlasničtvo, a oni stječu pravo doživot¬ 
noga uživanja četvrtoga dijela tih nekretnina, ako ima manje 
od troje djece. Ako je troje ili više djece, ide ih pravo doži¬ 
votnoga uživanja jednakoga dijela dječijih nekretnina kao svako 
dijete. 

Makar je sadašnji zadružni zakon izdan za čitavu zemlju, 
ostavio je za diobu zadružnih nekretnina dva razna ključa. To 
je zato, jer je u tom pogledu bio i pravni razvitak razan. Do 
1871. godine dijelile su se u bivšoj Krajini zadružne nekretnine 
samo po muškim glavama, dok nije zakon od 8. lipnja 1871. 
naredio diobu po glavama bez razlike spola, a to načelo pri- 
hvatiše i zadružni zakoni od 29. prosinca 1876. i od 14. travnja 
1880. U bivšem gradjanskom području priznao je § 6 zak. čl. 
IV. od god. 1836. podanicima nasljedno pravo na neprikraćeni 
užitak urbarskoga selišta tako, te je time podanik stekao stalno 
pravo na urbarski posjed. Toga radi i naredjuje § 30 zak., kad 
se stranke o diobi nekretnina ne slože, da se loze izvode od 
onoga predstavnika, kojega je zak. čl. IV: 1836. zatekao živa 
na posjedu urbarskoga selišta, pa je samo poradi jednoličnosti 
i lakoće u sastavljanju rodovnika odredio 1. siječnja 1837. kao 
onaj dan, od kojega se u zadruzi počinju posebne obitelji. Osim 
toga bila je i u zak. članku VIII. od god. 1840. za nasljedstvo 
seljaka naredjena dioba na loze bez razlike spola, pa je sadašnji 

zadružni zakon nadovezao na taj pravni razvitak u bivšem gra- 
djanskom području. 

Ali uza sve to, što u bivšem krajiškom području obiteljska 
veza nije odlučna za razmjer dijelova kod diobe zadružnih ne¬ 
kretnina, opet je zadružnopravni pojam obitelji za oba područja 
jedan i na njem osnovana prava predstavnika jednaka. Pred¬ 
stavnik je zadrugar plenissimo jure, a njegova su 
prava ova: 

a) Dok traje zadružna zajednica, predstavnik zastupa svoju 
obitelj i u ime njezino saradjuje kod stvaranja skupne zadružne 
volje. Nu ako ima muških potomaka, koji su osamnaestu go¬ 
dinu navršili, saradjuju i ti s njime u tom (§ 8 zak.), a ako je 
sam još pod vlašću tutora ili skrbnika, saradjuje kod toga nje¬ 
gov tutor ili skrbnik u njegovo ime (§ 10 zak.). 

b) Samo predstavnik ima pravo tražiti, da se posvema ili 
od česti ukine zadružna zajednica. Samo predstavnik vlastan je 
iskati diobu zadružne imovine, samo on ima t. zv. aktivno 
diobno pravo (§ 29 zak.). Ovršno izlučiti po smislu §-a 6. 
zak. može se dio samo takova zadrugara, koja ima aktivno 
diobno pravo, jer izlučni zahtjev vjerovnika samo nadomještava 
diobni zahtjev zadrugara ovršenika (rješidba zem. vlade od 8. 
travnja 1898. br. 19981). Nu ovršna izludžba morat će se dozvo¬ 
liti, čim zadrugar ovršenik postane predstavnik obitelji, a do 
toga časa ne će se arg. § 1478 o. gr. zak.j ni započeti zastara 
odštetne tražbine. Zahtijevati istup iz zadruge s otpremninom 
mogu samo predstavnici (rješidbba zem. vlade od 3. srpnja 1901. 
br. 21833. ex 1900.). Ako je predstavnik jošte pod vlašću tutora 
ili skrbnika, vrši aktivno diobno pravo u njegovo ime tutor ili 
skrbnik (§ 29 al. 2. zak.). Po tome, zadrugarka udovica s dje¬ 
com ili bez djece ima aktivno diobno pravo samo onda, ako 
je predstavnica. Udovica s maloljetnom djecom, koja je tek 
priudajom u zadrugu došla, može tražiti diobu zadruge samo 
s privolom tutora i tutorskoga suda (§ 18 prov. naredbe k zadr. 
zak.), jer su djeca predstavnici, a nije ona. Naprotiv taka udo¬ 
vica bez djece nema nikakoga aktivnoga diobnoga prava. Ko¬ 

načno nema aktivnoga diobnoga prava ni priženjenik, već ako 
ga je uzadružnim ugovorom stekao (§§ 30 i 31 zak.). 

Samo predstavnik ima aktivno diobno pravo, zato za nje¬ 
gova života ne može nijedan član njegove obitelji tražiti diobu 
zadruge, niti istup iz zadruge s otpremninom, niti se može dio 
ikojega člana njegove obitelji ovršno izlučiti. Tako se je to mi¬ 
slilo sve do najnovijega doba, pa se je to u vladinu obrazlo¬ 
ženju k osnovi današnjega zakona isticalo kao znatna pobolj- 
šica pored nekadašnjih krajiških zakona od 8. lipnja 1871. i od 
14. travnja 1880., koji su dopuštali diobu djeci uz žive rodi¬ 
telje, ako su ovi tome privoljeli. Nu novija praksa kao da ne 
uzima tako strogo vezu zadružnopravne obitelji i prava pred¬ 
stavnika, jer misli, da unutar jedne obitelji nema doduše mjesta 
redovnomu diobnomu postupku, ali da je s obzirom na dispo- 
zitivnu prirodu §-a 29. zak. ne samo izmedju predstavnika oca 
i sina mu, nego i izmedju predstavnika i ostalih članova nje¬ 
gove obitelji dopuštena tako nazvana ,,nagodbena“ dioba. To 
biva onda, kad predstavnik privoli diobi i pred oblasti potpuno 
uspije nagoda o razdiobi cjelokupne pokretne i nekretne imo¬ 
vine, pa kad je svakoj diobnoj strani osigurana zakonom pro¬ 
pisana najmanja izmjera zemljišta (rješidbe zem. vlade od 1. li¬ 
stopada 1899. br. 40942. i od 28. listopada 1899. br. 71446. ex 
1897.). Po tome bi bila dopuštena i dioba inokosne zadruge, i 
dioba izmedju muža i žene, i ovršno izlučenje dijela zadrugara 
nepredstavnika s voljom predstavnika, pa istup zadrugara ne- 
predstavnika s otpremninom s voljom pjegova predstavnika i 
ostalih zadrugara, — a tako opsežne dispozicije predstavnika i 
članova njegove obitelji zakon za cijelo nema na umu. S toga 
se s potpunim pravom može posumnjati, da li je § 29 zak. u 
istinu tako dispozitivne naravi, kako to uzima novija praksa. 

c) Dok traje zadružna zajednica, zastupaju uz predstavnika 
njegovu obitelj i oni članovi njegove obitelji, koji po smislu 
§ 8 zak. hnadu pravo glasa. Nu kod diobe zadruge zastupa 
samo predstavnik čitavu svoju obitelj, zato § 32 al. 2. zakona 
i kaže, da se dioba, dozvoljena predstavniku obitelji, proteže 
na njegovu ženu i potomke. To je za krajiško područje trebalo 

naročito reći, jer su u tome području, kako je znano, jedinice 
kod diobe zadružnih nekretnina pojedine glave, a nijesu obi¬ 
telji kao u bivšem gradjanskom području. 

Dioba zadruge raspravlja se samo sa predstavnicima. Kad 
§ 38 zak. naredjuje, da se za diobu zadruge uz propisanu naj¬ 
manju izmjeru selišta za svaku diobnu stranku hoće i privola 
barem polovine zadrugara s pravom glasa, onda ne misli možda 
privolu polovine zadrugara s pravom glasa po smislu §-a 8. 
zak., jer se sa svima tima dioba ne raspravlja, već misli pri¬ 
volu barem polovine predstavnika, što ih u zadruzi ima. Drugo 
je dakle pravo glasa kod stvaranja skupne volje zadružne, dok 
postoji zadružna zajednica, a drugo opet pravo glasa o tome, 
da li će se povesti dioba zadruge. Zato u diobnoj raspravi 
oblast samo odsutnim predstavnicima, a nipošto i drugim od¬ 
sutnim zadrugarima postavlja skrbnika na čin, koliko odsutni 
predstavnik nije kod rasprave zastupan valjano opunomoćenim 
zastupnikom (§ 34 al. 4. prov. naredbe k zadr. zakonu). 

Kaki je položaj kućegospodara, ako ga zadruga ima, za 
diobne rasprave? Kućegospodar pozvan je u ime svih zadru¬ 
gara očitovati skupnu volju zadružnu, dok traje zadružna za¬ 
jednica, a ona traje tako dugo, dok su zadružne nekretnine u 
zemljišniku upisane na zadrugu kao vlasnicu (§ 3 zak.). Makar 
se je dakle i povela dioba zadruge, dokle se god ne obavi 
gruntovni raspis zadruge po smislu §-a 36. zak., pozvan je i 
dužan kućegospodar očitovati tu skupnu! zadružnu volju, pa 
zastupati zadrugu i pred javnim, upravnim i sudskim oblastima 
i spram trećih osoba. Nu u zadružnodiobni postupak nije zvan 
ni dužan utjecati, već ako je predstavnik, ali i u tom je slu¬ 
čaju zastupnik samo svoje obitelji, a nije zastupnik i drugih za¬ 
družnih obitelji (jer te zastupaju njihovi predstavnici), pa se 
s toga protiv svoje volje ne može prinuditi, da u zadružno- 
diobnom postupku obavi pravne poslove i u interesu drugih 
zadružnih obitelji. Tako misli i praksa (rješidba zem. vlade od 
29. svibnja 1898. br. 27783). 

d) Predstavnik stječe u ime svoje obitelji pravo na onaj 
dio zadružnih pokretnina i nekretnina, što kod diobe zadružne 


imovine zapane njegovu obitelj. Alikvotni dio zadružnih pokret¬ 
nina, što po smislu §-a 33. zak. ide članove njegove obitelji, 
njemu se predaje, a njemu se predaje u fizički posjed i onaj 
dio zadružnih nekretnina, što je pravomoćnom diobnom odlu¬ 
kom zapao njegovu obitelj (§ 49 zak.). Ako predstavnik tvori 
diobnu stranku sa drugom obitelji ili s drugim obiteljima, s ko¬ 
jima će nastaviti zadružnu zajednicu, onda dašto treba toj di¬ 
obnoj stranci dopali dio zadružnih nekretnina predati svima 
predstavnicima tih obitelji zajedno. Da to sve objasnimo jed¬ 
nim primjerom, a uzet ćemo za primjer krajišku zadrugu, jer se 
iz §-a 32. zakona namah ne razbira, kako se kod njezine diobe 
sastavljaju nekretni dijelovi. Recimo, da neka zadruga u po¬ 
dručju ličko-krbavske županije ima dvanaest jutara zemlje, a da 
u zadruzi žive braća Simo sa ženom Lučom i sa sinom Lukom, 
Marko sa ženom Katom i s djecom Jurom, Josipom, Ivanom i 
Marom, Milivoj sa ženom Evom i Pelagija, udovica iza pok. brata 
Save, ukupno dvanaest duša. Aktivno diobno pravo imade, to 
jest diobu zadruge može tražiti Simo, Marko i Milivoj (nipošto 
i Pelagija ili koji potomak prve trojice). Ako će se zadruga di¬ 
jeliti, treba da tome privole bar dvojica od tih triju predstav¬ 
nika. Nu ako će se zadruga dijeliti, treba još i to, da je svakoj 
diobnoj stranci osigurana najmanja izmjera zemljišta, koja za 
županiju ličko-krbavsku iznosi četiri jutra (§§ 38 i 35 si. b. 
zak.). Nekretnine se dijele na glave (§ 32 zak.), na svaku glavu 
ide jedno jutro, tako te će dobiti Simina obitelj 3 jutra, Mar¬ 
kova obitelj 6 jutara, Milivojeva obitelj 2 jutra, udovica Pelagija 
1 jutro. Markova obitelj može sama da tvori zasebnu diobnu 
stranku, jer će dobiti 6 jutara, dakle za dva jutra više od mi¬ 
nimuma, ali posebnu diobnu stranku ne može da tvori Simo 
sa svojom obitelji, a ni Milivoj sa svojom ženom, jer tu svaku 
obitelj nije zapao propisani minimum od četiri jutra; najmanje 
može zasebnu diobnu stranku da tvori udova Pelagija, koja se 
kod diobe sa svojini jednim jutrom mora pridružiti jednoj od 
diobnih stranaka (§ 32 al. 3. zak.), ako joj to jutro zemlje za¬ 
druga u novcu ne isplati (§ 34 zak.). Dijelovi u nekretninama, 
to jest diobne stranke sastavit će se ovako: Simo i Pelagija 

zajedno (četiri jutra) pa Marko i Milivoj zajedno (osam jutara) 
ili Simo i Milivoj zajedno (pet jutara) pa Marko i Pelagija za¬ 
jedno (sedam jutara), ili Simo, Milivoj i Pelagija zajedno (šest 
jutara) pa Marko sam (šest jutara). Ako Marko sam za se tvori 
diobnu stranku, moći će kod gruntovnoga raspisa svoj dio od 
šest jutara u gruntovnici upisati na sebe kao samovlasnika, ako 
njegova obitelj tome privoli. Svi drugi dijelovi, što ih tvore po 
dva brata ili jedan brat sa snahom Pelagijom, moraju se upi¬ 
sati na zadruge. 

Naprotiv se oblasna provedba potajne diobe ne raspravlja 
samo s predstavnicima obitelji, već sa svima onima, koji fak¬ 
tično mirno i nesmetano uživaju dio zadružne nekretne imovine, 
što ih je potajnom (to jest prije 1. siječnja 1890. bez znanja 
oblasti izvedenom) diobom dopao. Taj dio može se, ako to 
traže, na njih kao samovlasnike upisati (§ 56 zak. § 4 nov.). Kod 
provedbe potajne diobe ne prosudjuje se ovlaštenje kao kod 
redovne diobe, već se samo na to gleda, da li je taj faktični 
posjednik stekao taj posjed na temelju nekoga zadružnoprav- 
noga odnosa, to će reći takova odnosa, koji je u svezi s po¬ 
tajnom diobom, a nije osnovan ni silom ni prijevarom, ni kojim 
civilnopravnim poslom, recimo kupoprodajom i t. d. (rješidba 
zem. vlade od 5. svibnja 1896. br. 5667 ex 1894.). Ako primje¬ 
rice udovica, koja je priudajom u zadrugu došla, kao jedini 
ovlaštenik u svojoj diobnoj grani posjeduje posebni dio, što ga 
je već njezin suprug u potajnoj diobi posjedovao, onda njoj 
pripada isključiva vlasnost toga dijela (rješidba zem. vlade od 
19. ožujka 1892. br. 42821 ex 1891.). 

e) Kad se god zadruga gruntovno raspiše na samovlasnika 
(t. j. individualnoga civilnopravnoga vlasnika), upisuju se za¬ 
družne nekretnine na ime predstavnika obitelji. Kad diobnu 
stranku tvori jedna obitelj, može se dio zadružnih nekretnina, 
što redovnom diobom zadruge zapane tu obitelj, u gruntovnici 
upisati na ime predstavnika kao samovlasnika, ako tome privole 
svi članovi njegove obitelji, koji po smislu § 8 zakona imadu 
pravo glasa (§ 36 al. 2. zak. i § 4 nov.). Isto tako kad izumru 
drugi zadrugari, ili bud s kojega razloga prestanu biti članovi 


zadruge, pa na zadružnom selištu preostane jedna obitelj, mogu 
se zadružne nekretnine u gruntovnici upisati na ime predstav¬ 
nika kao samovlasnika, ako tome privole svi članovi njegove 
obitelji s pravom glasa po smislu §-a 8. zak. Kad na zadružnom 
selištu preostane jedan član predstavnik (pračlan, od pračlana 
rodjen, ili uzadružen s osobitim ugovorom), onda može zatra¬ 
žiti, da se u gruntovnici briše svojstvo zadruge i da se upiše 
kao samovlasnik zadružnih nekretnina. Ne zatraži li za života 
taj razlaz, valja iza njegove smrti ureda radi brisati u gruntov¬ 
nici svojstvo zadruge i upisati ga kao samovlasnika. Kad na¬ 
protiv na zadružnom selištu preostane jedan član, koji nije pred¬ 
stavnik (recimo udovica, koja je priudajom u zadrugu došla, ili 
priženjenik bez posebnoga uzadružnoga ugovora), ide ga pravo 
samo dosmrtnoga uživanja zadružne imovine, a iza njegove 
smrti valja ureda radi u gruntovnici brisati svojstvo zadruge i 
upisati zadnjega predstavnika kao samovlasnika (§ 55 zak. i 
§ 5 nov.). 

Unatoč demokratskoj organizaciji zadružnoj vidjaju se u 
tim predstavničkim pravima jaki ostaci patrijarhata (ili matrijar¬ 
hata, ako je predstavnik ženska glava) i na njem osnovanih 
prava glave obitelji. 

4. Kaki pravni položaj imadu t. zv. nepravi članovi 
zadruge t. j. zadrugari, koji stupe u svećenički stalež, po¬ 
stanu časnici ili činovnici ili steku drugo koje mjesto sa stal¬ 
nom oskrbom, zatim koji samostalno nastupe kaki obrt ili drugo 
koje trajno preduzeće (§ 51 zak.)? Jasno je, da taki članovi, dok 
zadruga traje, nemaju pravo uživati koristi zadružnoga dobra 
(§ 22), ni bud kada i kako utjecati u upravu zadružnom imo¬ 
vinom (§ 10), jer u zadruzi ne žive i svojim radom pod kućnim 
zadružnim zaptom za zadrugu ne privredjuju. Zato im zadruga 
i ne odgovara ni za kaku promjenu ili deterioraciju zadružne 
imovine. Oni ne mogu tražiti, da kućegospodar položi račun, 
ne mogu prijaviti kućegospodara ili kućana, kad prekrše kućni 
zapt (§§ 19 i 25). Na njih se ne uzima obzir kod odsvoja i za¬ 
duživanja zadružnoga zemljišta (§ 18), niti kod istupa člana iz 
zadruge s otpremninom (§ 2 nov.). Jer ne žive u zadružnoj za- 

jednici, nemaju ni aktivnoga diobnoga prava, sve kad bi ga i 
imali, da su ostali u zadružnoj zajednici. Sva njihova predstav¬ 
nička prava prelaze na njihove potomke, što su u zadruzi ostali 
(§ 29 al. 1. zak.). Nu uza sve to nijesu prestali biti članovi za¬ 
druge, nijesu izgubili svoje ovlaštenje na zadružnu imovinu. 
S toga i njihov dio na zadružnu imovinu konkurira, kad valja 
po §-u 6. zad. zak. ovršno izlučiti dio kojega zadrugara, a kod 
redovne diobe ide ih dio jednako kao da su bez prekida ži¬ 
vjeli u zadružnoj zajednici. Kod provedbe potajne diobe dašto 
da se na njih ne uzima obzir, već ako faktično posjeduju koji 
dio zadružnih nekretnina. Naprotiv ne gube prava, što idu zad¬ 
njega člana zadruge po §-u 55. zak. i §-u 5. novele. Ako svi 
zadrugari na zadružnom selištu izumru, može taki nepravi član, 
koji bi bio predstavnik, da je ostao u zadruzi, tražiti, da se u 
gruntovnici briše svojstvo zadruge i on upiše kao sainovlasnik, 
pa ako toga za svoga života ne zatraži, valja ga iza njegove 
smrti u gruntovnici upisati kao samovlasnika zadružnih nekret¬ 
nina. Ako taki nepravi član ne bi bio predstavnik, da je u za¬ 
druzi ostao (recimo zadrugarka udovica, koja je priudajom u 
zadrugu došla, postane općinska primalja) ide ga pravo dosmrt- 
noga uživanja zadružne imovine. 

5. Što se odsutnika tiče, treba razlikovati ovlašteno i 
neovlašteno odsutne. Dok traje zadružna zajednica, ovlašteno 
odsutni ne utječu u upravu zadružnom imovinom; samo kod 
poslova, kojima će se zadružni nekretni imetak opteretiti, otu- 
djiti ili zamijeniti, ili kojima se inače dira u sućnost nekretnoga 
imutka, treba da i oni budu saslušani, koliko dašto imadu pravo 
glasa po §-u 8. zak. Kad ovlašteno odsutni o tim poslovima 
pismeno ne očituje svoju volju, zamolit će za zadrugu nadležno 
općinsko poglavarstvo ono općinsko poglavarstvo, u području 
kojega ovlašteno odsutni zadrugar boravi, neka ga o tim po¬ 
slovima sasluša, a ako je boravište odsutnika nepoznato, ime¬ 
novat će mu općinsko poglavarstvo skrbnika za čin i ovoga 
prizvati k raspravi (§ 10 zak. i § 7 prov. mu naredbe). Na¬ 
protiv neovlašteni odsutnici nemaju pravo ni u kojem pogledu, 
pa ni kod takih poslova utjecati u upravu zadružnom imovinom. 


Jer i ovlašteni i neovlašteni odsutnici žive izvan zadružne za¬ 
jednice, očito je, da za svoje odsutnosti nemaju pravo uživati 
koristi zadružnoga dobra, niti od kućegospodara tražiti, da po¬ 
loži zadružni kućni račun. Za promjenu i deterioraciju pokretne 
imovine ne odgovara dakle zadruga ni ovlaštenim i neovlašte¬ 
nim odsutnicima, a za promjenu i deterioraciju nekretne imo¬ 
vine samo ovlaštenim odsutnicima. 

Na samo pitanje ovlaštenja ne utječe nimalo, da li je za¬ 
drugar ovlašteno ili neovlašteno odsutan. S toga i neovlašteni 
odsutnik može zatražiti diobu zadruge, ako je predstavnik (§ 29 
zak.), i on ima pravo glasovati o tome, hoće li se zadruga po¬ 
dijeliti ili ne će (§ 38 zak.); i za njega kao i za ovlaštena od- 
sutnikf, ako u diobnoj raspravi nije zastupan valjano opuno¬ 
moćenim zastupnikom, treba da oblast imenuje skrbnika za čin 
(§ 34 al. 4. prov. naredbe k zadr. zak.). Nu samo kod ovla¬ 
štenih odsutnika dužna je oblast ureda radi paziti, jesu li diob- 
nom nagodom osigurana njihova prava (§ 40 si. b) zak.). Ko¬ 
načno samo ovlašteni odsutnik ima pravo tražiti, da se potajna 
dioba njegove zadruge ispravi novom razdiobom, jer je izve¬ 
dena bez njegova znanja, ili jer mu je njome naneseno nasilje 
(§ 56 si. a) zak.). 

6. Konačno ima u zadruzi posebni pravni položaj kuće- 
gospodar. On nije, kako znamo, bitna ustanova za zakonski 
pojam zadruge, jer ga ne treba, kad na zadružnom selištu pre¬ 
ostane samo jedna osoba, a i inače, ako zadruga ostane bez 
kućegospodara, nije zato njezino pravno biće hi prestalo niti 
je prekinuto. Nu ako na zadružnom selištu ima više osoba, bit 
će kućegospodar svagda nuždan, kad treba da zadruga spram 
oblasti i trećih osoba očituje svoju skupnu volju. 

Jer je kućegospodar pozvan, da bude s jedne strane na 
čelu zadružnoga kućanstva, a s druge strane da spram oblasti 
i trećih osoba očituje skupnu volju zadružnu, može biti kuće¬ 
gospodar samo taki zadrugar, koji je pravi član zadruge, to 
će reći, koji živi u zadružnoj zajednici, navršio je dvadeset i 
jednu godinu ili je sudbeno proglašen punoljetnim (§ 252 o. gr. 
zak.), a nad kojim nije produžena očinska vlast (§ 172 o. gr. 

zak.), niti je pod štitništvom ili skrbništvom. Nadalje ne može 
da bude kućegospodar ni taki zadrugar, za kojega se znade, 
da je lijenčina, pijanac, raspikuća ili da će u opće zlo i sebično 
upravljati zadružnom imovinom (arg. § 25 zak.), a konačno ni 
taki zadrugar, koji je sam ili kojemu su žena ili djeca u par¬ 
nici sa zadrugom (§ 9 al. 2. zak.) Žena može da bude kuće¬ 
gospodar samo onda, kad u zadruzi nema za to sposobna muš¬ 
karca, nu i žena zadrugarka treba da za to bude isto onako 
sposobna, kao i zadrugar muškarac (treba da je po načelima 
o. gr. zak. sposobna upravljati svojom imovinom, da nije u 
parnici sa zadrugom itd.). A kad u zadruzi nema ni muškarca 
ni žene, sposobne za kućegospodara, imenuje općinsko pogla¬ 
varstvo kućegospodarom i zastupnikom zadruge štitnika ili skrb¬ 
nika kojega maloljetnika ili skrbljenika, što u zadruzi živi, ili 
ako je više štitnika ili skrbljenika, jednoga od njih (§ 8. zak. i 
§ 6 prov. mu naredbe). 

Kućegospodara biraju natpolovičnom većinom glasova za¬ 
drugari s pravom glasa ili ga, kad se ovi ne mogu složiti o iz¬ 
boru, imenuje općinsko poglavarstvo, saslušavši prije zadrugare 
s pravom glasa. I izabranomu i imenovanomu kućegospodaru 
izdaje općinsko poglavarstvo uredovnu svjedodžbu, kojom će se 
spram oblasti i trećih osoba iskazivati kućegospodarom. A da 
mu može izdati taku uredovnu svjedodžbu, nužno je, da zadru¬ 
gare s pravom glasa sasluša ne samo onda,(kad je sama ime¬ 
novala kućegospodara, nego i onda, kad su zadrugari sami iza¬ 
brali kućegospodara, jer općinsko poglavarstvo jamči za istini¬ 
tost i zakonitost izbora kućegospodara (§ 6 al 2. prov. naredbe). 
S toga izriče rješidba stola sedmorice od 15. studenoga 1900. 
br. 4372., da u uredovnoj svjedodžbi, kojom se zadrugar iska¬ 
zuje kućegospodarom, treba da bude zasvjedočeno, da lije na¬ 
kon saslušanja sviju zadružnih članova s pravom glasa izabran 
jednoglasno ili većinom glasova kućegospodarom, ili je ureda 
radi od općinskog poglavarstva takovim postavljen, jer inače 
taki zadrugar nije legitimovan na zastupanje zadruge u nekoj 
parnici. Kaku jurističnu prirodu ima ta uredska svjedodžba? Ona 
nije nikaka odredba, jer općinsko poglavarstvo nema po zakonu 



pravo odobriti ili ne odobriti neki izbor kućegospodara, već 
samo kućegospodara imenovati, kad se zadrugari o izboru ne 
slože. Ona je dakle zasvjedočenje, javna isprava, koja ima do¬ 
duše potpunu snagu dokaza, jednako kao i svaka druga javna 
isprava, nu protiv koje je svagda dopušten protivdokaz. S toga 
u parnici zadruge može protivstranka pobijati sadržinu te uredske 
svjedodžbe, može recimo dokazivati, da zadrugar, koji se je u 
toj parnici ili kod nekoga pravnoga posla tom svjedodžbom is¬ 
kazao kućegospodarom, nije bio zakonito izabran kućegospo¬ 
darom ili da ga je općinsko poglavarstvo mimo izbora zadrugara 
kućegospodarom imenovalo i t. đ., a bit će stvar redovnoga suca 
da prosudi, koliko je taj protivdokaz uspio, koliko taj zadrugar 
unatoč toj produciranoj svjedodžbi nije bio legitimovan zastu¬ 
pati zadrugu kao kućegospodar. To misli reći rješidba zem. 
vlade od 8. siječnja 1900. br. 52985., kad izriče, da upravna 
oblast nije vlasna izdati kakovu prejudicionu odluku o dokaznoj 
snazi te svjedodžbe, kad je ta isprava neistinita i protivzakonita, 
već da se taj dokaz ima provesti pred nadležnim sudom. 

Izabrana ili imenovana kućegospodara mogu zadrugari s pra¬ 
vom glasa natpolovičnom većinom glasova promijeniti (§ 8 al. 
3. zak.), a može ga i općinsko poglavarstvo poradi nesposob¬ 
nosti skinuti sa kućegospodarstva (§ 25 zak.). I tako novoiza¬ 
branomu ili novoimenovanomu gospodaru treba da općinsko 
poglavarstvo izdade pomenutu uredsku svjedodžbu. Zadrugar, 
koji je izabran ili imenovan kućegospodarom, dužan je prihvatiti 
se kućegospodarstva i ne može za svoj trud tražiti nikake na¬ 
ročite nagrade, jer ga poslovi kućegospodarstva oslobadjaju od 
opće zadružne dužnosti raditi za zadrugu. Tu je opću zadružnu 
dužnost obvezan vršiti samo toliko, koliko mu to dopuštaju 
upravni zadružni poslovi (§ 21 in f. zak.). 

Prava i dužnosti kućegospodara mogli bismo razvrstati u 
tri skupine: on zastupa zadrugu spram oblasti i trećih osoba, 
a u samoj zadružnoj zajednici upravlja kućanstvom i drži 
kućni zapt. 

a) Kućegospodar nije, kako znamo, nikaki organ zadruge, 
već samo njezin zakoniti, to jest zakonom odredjeni punomoćnik. 

S toga kućegospodar ne treba, kad spram trećih osoba zastupa 
zadrugu, ni u jednom slučaju naročite punomoći, pa ni u onom, 
kad se po smislu §-a 1008. o. gr. zak. hoće punomoć, što glasi 
na pojedini posao, već se svagda iskazuje uredskom svjedod¬ 
žbom, koju mu izdaje općinsko poglavarstvo. Opseg te puno¬ 
moći i dužnosti, što odatle nastaju za kućegospodara, prosudjuju 
se po normana §§ 1002 do 1026 o. gr. zak., koliko zadružni 
zakon ne daje za to specijalnih ustanova. Po tome je kuće¬ 
gospodar dužan marljivo i pošteno nastojati oko probitka i ko¬ 
risti zadruge, pa mu nije dopušteno prisvajati si koristi zadružne 
imovine (§ 1009 o. gr. zak.). Ako prijedje stege, što je zakon 
nametnuo hjegovu zastupanju, ako počini štogod, što je zakonu 
unatoč; ako neki pravni posao, za koji se hoće privola većine 
zadrugara s pravom glasa ili odobrenje suda ili potvrda upravne 
oblasti, sklopi u ime zadruge bez te privole, odobrenja ili po¬ 
tvrde, odgovoran je za sve štetne posljedice, a isto je tako 
dužan naknaditi svaku inu štetu, što nastane njegovom krivnjom 
(§§ 1009 in f. i 1012 o. gr. zak.). Kućegospodar može doduše 
imenovati po normama opć. gr. zakonika punomoćnika, nu pre¬ 
nese li bez potrebe posao, što bi ga sam imao obaviti, na koga 
trećega, odgovara on sam zadruzi za posljedice (§ 1010 o. 
gr. zak.). Isto tako nema sumnje, da i zadruga može za po¬ 
slove, koji ne pripadaju k redovnom gospodarstvu ili kojima 
se dira u sućnost zadružne nekretne imoyine (§ 10 zak.), po 
propisima opć. gr. zakonika imenovati punomoćnika i izvan 
zadruge. Kućegospodar može doduše zaračunati sve nužne i 
korisne troškove, što ih je nastojeći oko posla učinio (§ 1014 
o. gr. zak.), nu ne može nigda tražiti od zadruge za svoj trud 
kakove nagrade (arg. § 21 zak.). Naprotiv štitnik ili skrbnik, 
koji je po §-u 8. zak. ujedno i kućegospodar zadruge svoga 
štićenika ili skrbljenika, moći će tražiti nagradu, koliko mu ta 
pripada po §-u 1004. o. gr. zak. 

Ne samo spram trećih osoba, nego i spram javnih oblasti 
zastupa kućegospodar zadrugu. On je dužan i vlastan primati 
sve odluke javnih oblasti, koje se tiču zadruge (§ 9 zak.); on 
zastupa zadrugu, kad se radi o raspisu državnoga poreza i drugih 


javnih podavanja, o redarstvenim odredbama i t. d. Konačno 
vršio je u ime zadruge i politička prava: pravo izbora za sabor 
(§ 6 izbornoga reda od 15. srpnja 1881. i zakon od 29. rujna 
1888. o preinaci toga izbornoga reda). I po zakonu od 28. svibnja 
1910. o izbornom redu vršio je kućegospodar pravo izbora za 
sabor, nu ako je u zadruzi kućegospodar bila ženska glava, pri¬ 
padalo je izborno pravo najstarijemu muškomu članu zadruge. 
U potajno podijeljenoj zadruzi prije 1. siječnja 1890. imao je 
u svakoj odijeljenoj grani izborno pravo onaj muški član, koji 
je za tu granu plaćao porez (§ 2). Po izbornom redu od 1918. 
godine, koji je donio opće pravo glasa, nijesu se u banskoj 
Hrvatskoj nigda obavili izbori za sabor. Nadalje je kućegospodar 
vršio pravo izbora općinskoga zastupstva (§ 29 al. 2 zak. čl. 
XVI : 1870.) i pravo izbora županijskih skupštinara (§ 13 zak. 
od 5. veljače 1886. o ustroju županija). Nu kućegospodar, koji 
nije navršio dvadeset i četvrtu godinu već je samo punoljetnim 
proglašen, nije mogao vršiti tih političkih prava (arg. § 1 izbor¬ 
noga reda od 28. svibnja 1910. i § 29 zak. čl. XVI: 1870.) U tom 
slučaju bila je dakle zadruga lišena svojih političkih prava. A 
praksa uzimala je prije zakona od 28. svibnja 1910., da je tako 
i onda, kad je žena kućegospodar; ni u tom slučaju nije mogla 
zadruga vršiti svojih političkih prava, jer je aktivno i pasivno 
pravo izbora za sabor, za općinsko zastupstvo i županijsku 
skupštinu pripadalo samo zavičajnicima i općinarima muškoga 
spola. Koliko kućegospodar ili član zadružni ima osebujne svo¬ 
jine (§ 21), nema sumnje, da su mu kao samostalnomu zavi- 
čajniku i općinaru mimo zadruge pripadala sva politička prava. 
Ali u takom slučaju kućegospodar po ,§-u 3. zakona od 28. 
svibnja 1910. nije mogao posebice glasovati u ime zadruge, a 
posebice u ime svoje, jer je po tome zakonu svaki izbornik 
imao pravo samo na jedan glas. 

b) Zakon luči u §-u 10. tri vrste poslova, što se odnose 
na nutarnju upravu zadružnom imovinom: poslove, kojima se 
dira u sućnost zadružne nekretne imovine, nadalje poslove, koji 
ne pripadaju k redovnom gospodarenju, i konačno poslove, što 
pripadaju k redovnom gospodarenju. 

U prvu vrstu poslova ide primanje člana u zadrugu oso¬ 
bitim ugovorom (§ 2); otudjivanje, zaduživanje i zamjena za¬ 
družnih nekretnina (§§ 11 i 12 zakona); zatim istup člana iz 
zadruge s otpremninom, kad je ta u nekretninama (§ 17 zak. i 
§ 2 nov.) i konačno ovršno izlučenje dijela zadrugara u naravi 
(§ 6 zak.). U drugu vrstu poslova ide: izbor kućegospodara 
(§ 8 zak.), istup člana iz zadruge s otpremninom, kad je ta u 
pokretninama (§ 17 zak. i § 2 nov.); odobrenje zadružnoga 
kućnoga računa, što ga polaže kućegospodar (§ 19 zak.); dioba 
onoga, što preteče koncem godine od plodina i drugih skupnih 
dohodaka ,(§ 23 zak.) i ovršno izlučenje dijela zadrugara u novcu 
(§ 6 zak.). Kod tih poslova prve i druge vrste ne odlučuje kuće¬ 
gospodar, već ili svi zadrugari ili natpolovična većina zadrugara, 
kojima po §-u 8. zak. pripada pravo glasa. Kućegospodar tek 
je vlastan i dužan, da zaključak zadrugara provede. 

U treću vrstu konačno idu oni poslovi, koji se odnose na 
redovno gospodarenje, to jest na upravu svakidašnjega zadruž¬ 
noga gospodarstva i odredjivanje za to nužnoga potroška. U 
tim poslovima odlučuje kućegospodar sam u ime svih zadrugara 
(§ 10 al. 1 zak.). On naredjuje, kako će se obaviti nužne kućne 
i poljske radnje, a svaki član zadruge dužan je raditi po toj 
naredbi kućegospodara. On dopušta pojedinim zadrugarima, da 
ne vrijedjajući te općene zadružne dužnosti mogu privredjivati 
za sebe ili da se mogu na neko vrijeme iz zadruge udaljiti. 
S druge strane naredjuje, da svi kućani bez razlike spola i dobi 
uživaju pravednom mjerom koristi zadružnoga dobra, da svaki 
dobije redovnu i običnu odjeću i obuću, a bolesnik liječničku 
pomoć i primjerenu dvorbu (§§ 20 do 22 zak.). "O toj svojoj 
upravi dužan je kućegospodar zadrugare obavješćivati pa iza 
svake godine do konca siječnja polagati za minulu godinu to¬ 
čan račun o svakom dohotku i trošku zadruge. Taj račun odo¬ 
brava zadruga, a kad se o tom zametne spor, općinsko pogla¬ 
varstvo uz pravo utoka kotarskoj oblasti (§ 19 zak.) 

c) Da se zaštiti poredak u zadružnoj zajednici, daje zakon 
kućegospodara vlast karnosti domaće. Svi su kućani dužni po¬ 
štivati kućegospodara i pokoravati se njegovim naredbama, pa 

je neposlušne i nepokorne kućane vlastan kućegospodar, ako 
su punoljetni, prije svega opomenuti i ukoriti, a ako su malo¬ 
ljetni, primjereno pokarati i kazniti. Ako ni to ne hasni, vlastan 
ih je prijaviti općini, koja će nepokornoga zadrugara kazniti 
zatvorom u općinskoj kući do osam dana ili prinudnim radom 
(ručnom radnjom) na korist općine (§§ 22, 24 i 26 zak.) 

K ovoj skupini poslova kućegospodara moglo bi se pri¬ 
brojiti i njegovo pravo davati članovima zadruge ženidbene do¬ 
zvole, jer se nijedan zadrugar ne smije oženiti niti se ko smije 
zadrugarki priženiti u zadrugu bez dopuštenja kućegospodara 
(naredba zemaljske vlade, odjela za unut. poslove, od 6. svibnja 
18^2. br. 17529). Za zadrugare dakle svejednako ima neka vrsta 
političkoga ženidbenoga konsensa. 

7. Prije nego završimo ove kratke napomene o organi¬ 
zaciji zadruge, da kažemo jošte koju o imenu njezinom i 
prezimenu njezinih članovja. Dok su se u Slavena po¬ 
jedinci negda zvali prezimenima, kojima su se porodice pozi¬ 
vale od koljena na koljeno po krsnom imenu očevu, pa je u 
Rusiji i danas prezime sastavljeno od krsnoga imena očeva i 
porodičnoga imena, a u nas sve do reforme cara Josipa II. u 
drugoj polovini osamnaestoga stoljeća djeca mijenjala svoje pre¬ 
zime po krsnom imenu očevu, sada svako fizičko lice treba da 
ima uz prezime, porodično ime i svoje individualno, krsno ime. 
Državni zakoni naredjuju, da svako, bio državljanin ili ne' bio, 
treba što prije da dobije svoje individualno, u kršćana krsno 
ime, a porodično ime, prezime uredjeno je tako, da niko ne 
smije po volji odabrati i mijenjati to .ime, pa da jedared dobi¬ 
veno ime i prezime osniva individualno pravo i ličnu dužnost. 
Pravo spram svakoga, koji sebi hoće da nadjene isto prezime, 
i dužnost spram države, da jedared dobiveno ime i prezime 
valja i da pridrži. 

Norme o prezimenu daje u nas opći gradjanski zakonik. 
Kod toga pretežno valjaju načela patrijarhata. I zadruge su od 
davnina do danas sačuvale svoja prezimena, u istinu porodična 
imena po krsnom imenu negdašnjega svoga plemenskoga ili 

kućnoga starješine, jer je, što se toga tiče, kao u svih drugih 

* 

Slavena, i u nas patrijarhat dugo potrajao. Samo se sada po¬ 
red toga prezimena individualno nazivaju i po svojem kućnom 
broju i selu, jer u istom kraju obično ima više zadruga istoga 
porodičnoga imena, koje su potekle od istoga plemenskoga ili 
kućnoga starješine. Kadšto još dodaju posebne pridjevke i na¬ 
dimke, da bi se još bolje razlikovali od zadruga istoga imena. 
No ne valja misliti, da i članovi zadruge treba da nose njezino 
porodično ime, ili da ga u istinu svagda i nose. Jer što se tiče 
imena pojedinih članova zadružnih, izgubile su po §-u 60. zak. 
sve observancije svoju snagu, pa i o tome danas valjaju norme 
općega gradjanskoga zakonika, budući da u samom zakonu o 
zadrugama nema za to nikakih specijalnih propisa. Po tome je 
redovno prezime zadrugara porodično ime njihove zadruge. U 
braku rodjena djeca svagda uzimaju prezime svoga oca (§ 146 
o. gr. zak.). To pravilo valja dakle i za djecu onih, koji su se 
u zadrugu priženili, tako zvanih domazeta (§§ 1 si. c) i 31 zak.). 
Domazetu svagda ostaje njegovo prezime, a djeca mu ne nose 
porodično prezime zadruge, kojoj su članovi, već njegovo. To 
isto valja i za onoga, koji je osobitim ugovorom primljen u za¬ 
drugu, jer i takovu uzadruženom članu ostaje njegovo poro¬ 
dično ime. Žena, nadalje, uzima prezime svoga muža (§ 92 o. 
gr. zak.). To pravilo valja i za onu zadrugarku, kojoj se neko 
priženi. Ona gubi porodično ime svoje zadruge i uzima prezime 
priženjenika. Onda, djeca vanbračna nose prezime matere (§ 165 
o. gr. zak.). Prema tome će vanbračno dijete zadrugarke nositi 
porodično ime njezine zadruge, koliko mati ne da unijeti dijete 
u maticu krivo, pa se protivno naredbi zem. vlade, odj. za bog. 
i nast., od 26. ožujka 1881. br. 732. ne unese njezino pravo ime 
i prezime, ili ga ne predade u nahodište, kad dijete ne prima 
prezimena matere, već je to ime i za nj tajno. Kad je ženidba 
proglašena nevaljanom (§§ 94 do 102 o. gr. zak.), gubi i u za¬ 
drugu priudata žena pravo i dužnost nositi porodično ime za¬ 
druge, dok to kod raspusta ženidbe (§§ 111 do 117 o. gr. zak.) 
nije zakonom uredjeno, ali je u nas u praksi tako, da raspitana 
žena ne gubi prezimena muževljeva, da dakle raspitana u zadrugu 
udata zadrugarka i dalje nosi porodično ime muža zadrugara. 


Po tome i u zadružnom području valja općeno načelo gra¬ 
djanskoga prava, da se prezime ne zadobija nasljedstvom, već 
rodjenjem ili ženidbom, jer se za nasljedstvo svagda hoće smrt 
ostavitelja. To za stečenje prezimena nije nužno, a nasljedstva 
u zadruzi i onako nema. 


Eto, to je u najglavnijim potezima pravo, kojim je danas 
uredjena kućna zadruga u banskoj Hrvatskoj. Bit će možda za¬ 
mjerke, da je ovaj nacrt suviše dao mjesta historizmu, da je u 
njem gdjegdje prevladala empirična i realna strana. Možda je 
prečesto pošao putem induktivnim i genetičkim, da bi objasnio 
unutrašnju i kauzalnu vezu pojava, utjecaj plemena, naslijedjenih 
ideja, novijega znanja i socijalnih ustanova. Možda se je više 
nego je trebalo klonio onoj u našim radovima ovakove vrste 
uobičajenoj spekulaciji i raznovrsnoj kazuistici, jer su mu svagda 
bile preče prilike i potrebe praktičnoga života od čiste teorije. 
Kod toga odista nije imao na umu, da bi ovoj zadnjoj onako 
osjekom odrekao svaku cijenu, kao na priliku Ferdinand Las- 
salle, kojemu gradivo bez misli svejednako ima svoju rela¬ 
tivnu vrijednost, ali misli bez gradiva baš toliko vrijede, koliko 
i tlapnje. To bi bilo i izlišno u ovako praktičnom predmetu, 
kao što je ovaj, o kome se radi. Za nj se jedno može izvjesno 
ustvrditi. Što je naše zakonotvorstvo, uredjujući kućne zadruge, 
upalo u tolike zablude, a naša knjiga, raspravljajući teoretski o 
njima, iznijela dobrim dijelom nepodesne sudove i nepraktične 
ideje, za cijelo je bilo krivo upravo to, što ni u naše državne 
gospodarstvene politike ni u naše teorije nije svagda bilo jas¬ 
nih pojmova i pogleda, kako su se naš narod i njegove gospo¬ 
darstvene ustanove historijski razvijale. Našemu svijetu kao da 
je nedostojalo onoga historizma, za koji Gustav Schmoller 
(Handvvorterbuch der Staatsvvissenschaften, III. izd., sv. VIII. str. 
405) kaže, da iz njega u narodnom gospodarstvu izniče onaj 
praktični, realistični smisao, bez kojega svako umovanje u so¬ 
cijalnom i političkom području zalazi s pravoga puta — onaj 

smisao za ono, što u istinu postoji i što je moguće, te je baš 
tako daleko od toga, da svaki odvažniji napredak drži 
za nemogući, jer se ljudi ne mijenjaju, kao i od toga, 
da bi prihvatio lude sanje za budućnost u nadi, da će neka 
socijalistička ustanova naprečac stvoriti same kre¬ 
posne i nesebične ljude. 

A tome se realističnom shvaćanju i iz ovoga kratkoga na¬ 
crta nadaje, da je kućna zadruga u nas i danas po svojoj or¬ 
ganizaciji čisto seljačka staleška ustanova sa svojim posebnim 
porodičnim redom i članovima, kojima zakon daje posebnu za- 
družnopravnu kvalifikaciju i ograničenu ličnu pravnu i djelatnu 
sposobnost u privatnopravnom sustavu. Makar je agrarna ko¬ 
munistička zajednica, a po tome čist izražaj demokratske ideje, 
opet nema u njoj ravnopravnosti, jer je u nju, sve da je lična 
jednakost članova iskonski i postojala, socijalne razlike unijelo 
srednjevjekovno feudalno pravo, koje te ravnopravnosti ne po¬ 
zna. Dok su dužnosti i stege svih članova jednake, razna su 
im osobna i imovinska prava po dobi, spolu i po tome, jesu 
li predstavnici loze ili nijesu. Vlast njezine glave porodice, star¬ 
ješine, kućegospodara produžena je roditeljska vlast nad čla¬ 
novima dokle su god živi, a vlast, koja svakomu zadrugaru do 
smrti krati ličnu i ekonomsku slobodu i prinudjava ga, da sve 
svoje sile upotrebi samo za probitak i korist čitave zadruge. Ne 
samo u imovinskim, nego i u bliskim osobnim odnosima, drži ta 
vlast ljude u najtješnjoj, komunističkoj zajednici i onda, kad je 
za to nestalo unutrašnjih moralnih i ekonomskih uslova. Nji¬ 
hovo nezadovoljstvo, razdor, neslogu i razmirice, sve te svadje 
zaova i jetrva hoće da upokori krutim zadrugarskim zaptom 
i policijskom prinudom javne oblasti. A sama je ta kolektivna 
gospodarstvena jedinica ne samo pod osobitom zaštitom za¬ 
kona i pod svedjernim policijskitp nadzorom, koji se unosi i u 
najtanje porodične stvari, pa je kao svaki skrbljenik u svojoj 
djelatnoj sposobnosti i ekonomskoj slobodi vezana privolom 
javne vlasti. Ona je izviše u istinu i zajednica pod moraš, koja 
se po svojoj slobodnoj volji smije razvrći samo onda, kad to 
nije na štetu od državne vlasti propisanih agrarnopravnih ci- 

ljeva. Zadruga, sva njena organizacija i svi njezini članovi u 
prvom redu imadu da služe tim ciljevima. Ponajprije ekonom¬ 
skom interesu, da bi se spriječilo prenaglo gibanje seljačkoga 
posjeda, pa da se seljaštvo ne proletarizuje, već da mu se po¬ 
mogne u borbi za svoj gospodarstveni bitak. A onda i politič¬ 
komu interesu, da se narodni živalj sačuva na djedovskoj grudi. 
Na nestadak tih interesa ili kod socijalnih, pravnih i političkih 
prilika, koje ih mogu oživotvoriti bez tolikih stega lične i eko¬ 
nomske slobode seljaka, nestaje prirodno i potrebe take agrarno- 
pravne ustanove. 

U sadašnje doba, kad svaki pojedinac ide za svojom lič¬ 
nom, duhovnom i ekonomskom slobodom, kad novovjeka de¬ 
mokracija hoće sve kulturne i socijalne tekovine da prikloni i 
najširim narodnim življima, kad je seljak gotovo u svima kra¬ 
jevima kulturnoga zapada zadobio svoju potpunu ličnu, gospo¬ 
darstvenu i političku slobodu, svakako je mučan i golem za¬ 
datak javnoj upravi svake zemlje, da taku zadružnu organizaciju 
seljačkoga posjeda, dok to ti viši agrarnopravni ciljevi ištu, održi 
na okupu i tim ju ciljevima privede. Očito je, da javna uprava 
banske Hrvatske sa ono šezdeset paragrafa zakona i desetak 
novele, a paragrafa općenih i kratkih, kao što su svi upravni 
zakoni, ne bi nikako ili tek slabo mogla da izvrši taj svoj za¬ 
datak, da nije od prvoga početka pribirala i do kraja dotjerala 
valjanu praksu. Bez nje teško da bi se ovako teoretski mogao 
prikazati sustav hrvatskoga prava kućnih zadruga, pa i u ovako 
kratkom nacrtu. A ta zadružnopravna praksa nema se ničega sti¬ 
djeti od naše sudske, civilne i kaznene. Nije imala kake pravne 
kontrole, upravnoga sudovanja, da bi ju nadziralo, ispravljalo, 
utvrdjivalo. Nije imala pomoći ni od austrijskoga ni ugarskoga 
sudovanja, a ni od tudje knjige, već je bila prinudjena crpsti 
sve svoje odluke iz rodjene svoje pravne svijesti i erudicije. 
Sabrala je čitavo blago novih osnovnih načela zadružnoga prava. 
Pod vodstvom dra. Nikodema Jakšića i dra. Milorada Cuću¬ 
li ć a, a saradnjom po izbor naših upravnih zvaničnika, iznijela 
je, a većinom valjano i riješila, svu silu pitanja i publicističkih, 
i privatnopravnih, mučnih i zamršenih, koja šira javnost i ne 

sluti. Bila je gotovo nezapažena naša kulturna tekovina, a i 
blagodat seljačkom narodu, kojemu je u njegovu ekonomskom 
i duhovnom razvitku puno privrijedila i pripomogla. 

Bilo bi još puno govora o tome, kake je agrarne, eko¬ 
nomske i narodne uspjehe polučila banska Hrvatska tom soci¬ 
jalnom politikom svojih zakona o zadrugama, a i o tome, kako 
je Srbija, Crna Gora, Bosna i Hercegovina, Bugarska pozitivnim 
zakonima kućne zadruge preuredila i upriličila prema novovje- 
kim potrebama, pa kaka je iskustva u tome području stekla. Ali 
to bi daleko prekoračilo granice, što su bile odredjene ovome 
nacrtu. Tek da još iznesemo jednu misao i želju. Zadruga je 
iskonski slavenski simbol rada, a rada Slavenu sopstvenoga, 
ratarskoga, težačkoga. Naš pučki jezik nije doduše prije po¬ 
znavao toga imena, ali je svagda kazivao, da je „zadružna" 
ona kuća, gdje ima dosta drugara, pomagača, radnika, te¬ 
žaka, ne gledeći na to, imaju li istoga oca ili nemaju, gdje ima 
dosta ruku da kuću teku, dosta poslenika, da joj budu puni 
hambari. Zadruga je naša dična historijska socijalna organiza¬ 
cija poljskoga rada, koja je svoju djecu učila pameti i zapovi¬ 
jestima božjima i ljudskima, bratskoj ljubavi i mirnome bogo¬ 
bojaznom životu. Ona im je zasadjivala u dušu čestiti i pošteni 
socijalni moral i upućivala ih, da radom i naporom grade sebi 
put života, da kuće kuću i u znoju svoga lica obradjuju svoju 
grudu, ako će da bude hljeba izobila. Ona je rodjeno ‘čedo 
onoga praslavenskoga etosa, što se jednako odvraća i od onih 
Germana, o kojima je Tacit pisao, da drže za lijenost pa i za 
kukavičku slabost steći znojem, što se može dobiti krvlju, i od 
one ponosne antikne naročito helenske duhovne aristokracije, 
koja je zazirala od svakoga prljavoga posla, štono odbija čo¬ 
vjeka od slobodne dokolice i zameće u njem niske misli, po 
kome, kako Platon veli, morz da zakržljavi najbolja čest čo¬ 
vjeka, da bude robinja najgoroj. Ali sad je individualistično po¬ 
imanje svijeta zavladalo ovim našim vijekom. Pored prirode kao 
pasivnoga načela priznalo je rad stvaralačkim načelom narod¬ 
noga bogatstva. Što više, u svojim socijalističkim sanjama po¬ 
diglo je ručni rad na prijestolje tvorca svega, i svijeta i njegove 

historije. Novi taj golemi pokret neminovno sa sobom donosi 
nove oblike političke i socijalne organizacije. Dao Bog, da sa 
sobom nama ne donese i etički nazadak od toga od djedova 
naslijedjena, duboko u duši našega težačkoga naroda ukorije¬ 
njena socijalnoga morala! Jer ako je ljubav k društvenom bo¬ 
ljitku, lično osjećanje zajednice sa svim socijalnim poretkom i 
stvaralačka djelatnost za dobro svega društva najveća socijalna 
krepost, a ono je za cijelo onaj socijalni moral najviši i naj- 
čestitiji, što ga je Carlyle proglasio — neka se niko ne usudi 
približiti se ovome zemaljskom planetu, koji ne će da radom 
svojim bude od koristi. 

A dobro uredjena porodica u istinu je prva i najbolja škola 
toga morala, navlastito seljaku, kojemu težak život i oblici mo¬ 
derne kulture, što se je gotovo svakolika okupila u grado¬ 
vima, ne daju da se kao gradjanin puno bavi pitanjima poli¬ 
tike i javne uprave. Njemu su s domom i s domaćim ognjištem 
povezane sve misli o dobroj sreći i svi njegovi najdraži pro- 
bici. Od gradjanske se porodice taj plemenski socijalni moral, 
ti od djedova naslijedjeni navičaji i običaji, ta narodna duša 
brzo odvoji, dok je seljačka vjekovna njena čuvarica. Te se¬ 
ljačke porodice svagda su u nas davale, a i danas daju,'naj¬ 
veći broj žitelja, a zadruga je većinom bila njihova pravna i so¬ 
cijalna organizacija. Pa jesu li naši zakonotvorci i učeni pravnici 
igda o tome dosta vodili računa, da najveća čest našega 
domaćega'svijeta ne živi po općem gradjanskom 
zakoniku, već po zadružnom pravu? Jesu li našim se¬ 
ljačkim prilikama pa i zadruzi priklanjali bar toliko pažnje i 
brige, koliko i drugim gradjanskim ustanovama? Smijemo li se 
i u napredak, što se toga tiče, nadati kakovu boljku, ako podju 
po stopama predratnih metoda i skorašnjih reformatora agrar¬ 
nih? 0 njima je već Bogiši : (,,De la forme dite inokosna", 
pag. 46) iznio tako zgodnu karakteristiku Spencerovu, da pre¬ 
često, kad j ne povećaju zla, koje hoće da izliječe, nanose no¬ 
vih, da se tako reče, pobočr, h zala, koja su kadšto teža od 
zala prvobitnih. To je zato, jer neke empirične naučne škole 
ne vide ništa do najbližih uzroka i neposrednih posljedaka po- 

put neznalice gomile, koja u svakoj pojavi vidi tek ono, što je 
prije bilo, i ono, što dolazi poslije. Jer im ne pada na um, da 
je svaka činjenica tek karika u beskrajnom nizu, da se radja 
od mirijada predjašnjih činjenica i da je sjeme, iz kojega će nići 
inirijade potonjih činjenica. Jer zaboravljaju, da poremitivši jednu 
kariku činjenica, preinačuju najbližu činjenicu ne samo u toj 
karici, nego i u budućim posljedicama, što će ih ta činjenica 
imati. 

